

*BESZÁMOLÓ*

***a***

***Szombathelyi***

***Egészségügyi és Kulturális Intézmények***

***Gazdasági Ellátó Szervezete***

***2016. évi munkájáról***

*„Egészség a legnagyobb gazdagság,*

*a legnagyobb hatalom, a legnagyobb boldogság!*

*Tedd egészségessé népedet, s ezzel hatalmassá*

*gazdaggá, boldoggá teszed hazádat!”*

*/:Fodor József, 1886.:/*

**TARTALOMJEGYZÉK**

A Szombathelyi Egészségügyi és Kulturális GESZ feladata 3. oldal

Az ifjúság- egészségügyben dolgozó orvosok és

asszisztensek beszámolója a 2015/2016-os tanévben

elvégzett munkájáról 15. oldal

Összefoglaló jelentés a védőnők 2015/2016. tanévre

vonatkozó általános iskolai munkájáról 21. oldal

Összefoglaló jelentés a középfokú iskolákat ellátó védőnői

munkáról a 2015/2016-es tanévben 34. oldal

Beszámoló a területi védőnők 2016. évi munkájáról 44. oldal

Beszámoló a Prevenciós Ház 2016. évi munkájáról 57. oldal

Beszámoló az Anyatejgyűjtő Állomás 2016. évi munkájáról 69. oldal

Beszámoló a fogászati ellátás 2016. évi tevékenységéről 73. oldal

Beszámoló a Humán Civil Ház 2016. évi tevékenységéről 78. oldal

Beszámoló a Betegirányító Szolgálat 2016. évi tevékenységéről 86. oldal

Beszámoló a Gazdasági Csoport 2016. évi tevékenységéről 88. oldal

Az egészségügy a társadalom életét meghatározó nagy rendszer mindazon egyéni és közösségi elemek összessége, amelynek célja az egészség megőrzése, helyreállítása, illetve ezek feltételeinek megteremtése. Célja: a lehető legjobb egészségi állapot elérése a lakosság legszélesebb rétegeiben.

Magyarország helyi önkormányzatairól szóló 2011. évi CLXXXIX. törvény 13. §. (1) bekezdés 4) pontja értelmében az egészségügyi alapellátás a helyi közügyek, valamint a helyben biztosítható közfeladatok körében ellátandó helyi önkormányzati feladat. Az egészségügyi alapellátásról szóló 2015. évi CXXIII. törvény 5. §-a alapján a települési önkormányzat feladatai között határozza meg az egészségügyi alapellátás körében az alábbi feladatokról való gondoskodást:

* háziorvosi, házi gyermekorvosi ellátásról,
* a fogorvosi alapellátásról,
* alapellátáshoz kapcsolódó ügyeleti ellátásról,
* védőnői ellátásról,
* az iskola-egészségügyi ellátásról,

melynek Szombathely város önkormányzata intézetének létrehozásával és feladatainak meghatározásával kívánt eleget tenni.

Szombathely Megyei Jogú Város Közgyűlés 59/2015.(II.26.) Kgy. számú határozata alapján az alábbi hivatkozott törvény érelmében az Intézmény tevékenysége, feladatellátása kiegészítésre került 2015. április 1-től nevének Szombathelyi Egészségügyi és Kulturális intézmények Gazdasági Ellátó Szervezet-re történő változtatásával.

Az államháztartásról szóló 2011. évi CXCV. törvény 10.§ (4 a) pontjára tekintettel az önkormányzat kijelölése alapján – munkamegosztás és felelősségvállalás rendjére vonatkozó megállapodásban meghatározottak szerint - ellátja.

* az AGORA Szombathelyi Kulturális Központ,
* a Mesebolt Bábszínház,
* a Savaria Szimfonikus Zenekar,
* a Berzsenyi Dániel Megyei és Városi Könyvtár,
* valamint a Szombathely Városi Vásárcsarnok

az államháztartásról szóló törvény végrehajtásáról rendelkező 368/2011. (XII.31.) Kormány rendelet 9§ (1) bekezdése (a) pontjában meghatározott pénzügyi, gazdasági, adminisztrációs feladatait.

Szombathely Megyei Jogú Város Közgyűlése 355/2016. (X.27.) Kgy. számú határozata alapján a Savaria Megyei Hatókörű Városi Múzeum gazdasági feladatait is a GESZ látja el 2017. január 1-től.

**A Szombathelyi Egészségügyi és Kulturális GESZ feladata:**

Működési területén biztosítja az egészségügyi alapellátást. Figyelemmel kíséri az egészségügy átalakulásának, átszervezésének jogszabályi változásait és intézeten belül realizálja megvalósítását.

Működési területén kívül biztosítja Szombathely város vonzáskörzetéhez tartozó települések fogorvosi ügyeleti-, és fogászati alapellátását, valamint megoldja, zökkenőmentesen megszervezi a kislaboratórium vér- és egyéb anyagának szállítását a vérszállítási körbe bevont Vas megyei településekről.

Feladatait 44 telephelyen látja el, melyből 9 rendelő épületegyüttese és az intézet székhelye tartozik az intézeti kezelésbe a többi telephelyünk közös használatú – bölcsőde, idősek klubja, iskola, kórház – épületegyüttesben található meg.

Fogorvosi és fogászati ügyeleti feladataink ellátására 29 Vas megyei településsel van feladat ellátási szerződésünk.

A kislaboratóriumi vér- és egyéb anyagának szállítása 69 vérszállítási körbe bevont településről történik szerződés alapján.

2010. március hónapjától a szombathelyi háziorvosi rendelőben 6 telephelyen működteti a vérvételi helyeket önkormányzati támogatásból.

A **Humán Civil Ház** feladata az egészségügyi ellátáshoz, valamint az egészséges életmódhoz, az egészségismeretek elsajátításához kapcsolódó önsegítő közösségek – kiemelten a szenvedélybetegségekkel kapcsolatos közösségek – segítése, szakmai tanácsadás, fórumok, képzése, továbbképzések szervezése, működésükhöz helyiség és infrastruktúra biztosítása. Az „Egészséges Városok Magyar Nyelvű” Szövetsége Szombathelyi Tagszervezete működésének elősegítése és az „Egészség-napok” rendezvénysorozat szervezése.

Az „Egészséges városok - mint hozzáadott érték” címmel kerül megrendezésre 2016. november 3-8. között városunk szervezésében az éves tudományos, szakmai találkozó, az Egészséges Városok Magyar Nyelvű Szövetsége XXVIII. Szimpóziuma. A Szent Márton-i segítés-elvűségben fontos szerepet játszik a polgárok egészsége a teljes helyi összefogás keretében.

Az „Egészséges Városok” mozgalmának fő alapelve, hogy a benne szereplő városok a csatlakozáskor kinyilvánítják azon szándékukat, hogy a polgárok egészségéért a város egészséges környezetéért, az egészségfejlesztésért elkötelezett helyi politikát folytatnak, többet tesznek az önkormányzati törvényben előírtaknál, önként vállalnak feladatokat az egészség megőrzése, megtartása területén.

A szimpóziumhoz az egészséggel (megőrzés, megtartás, műveltség, segítés stb.) kapcsolatos városi rendezvények csatlakoznak melyek szorosan kapcsolódnak a Szent Márton-i elvekhez.

A rendezvények helyszínei: az AGORA Művelődési és Sportház, Humán Civil Ház, Prevenciós Ház, a város szociális intézményei, bölcsődék, Szent László Közösségi Ház Zanat, Zarkaházi Kastély, Herényiek Háza, Martineum Felnőtt-képző Akadémia, Egyházmegyei Karitász, Városháza, Claudius Hotel, AGORA Savaria Filmszínház, Megyei Művelődési és Ifjúsági Központ.

Az „egészleges egészséggel” kapcsolatosan úgy szakmai, mint városi polgári szinten a teljes egészség-szintéri keresztmetszet kerül biztosításra.

2016. november 5. (szombat):

09:30-tól 16.00-ig

Egészség-rendezvények ünnepélyes megnyitója – AGORA Művelődési és Sportház ingyenes lakossági szűrések – a Szombathelyi Egészségügyi és Kulturális GESz védőnői szolgálata, Vas Megyei Markusovszky Kórház felkért szakemberei, egészségügyet támogató és önsegítő civil szervezetek, egészségügyi vállalkozók részvételével:

* diabetes prevenció: vércukorszint mérés, tanácsadás
* Szív és érrendszeri prevenció: vérnyomás-, testsúly-, koleszterin mérés
* Bőrgyógyászati szűrés
* Testzsír százalék és fittségi állapot
* szénmonoxid mérés
* ultrahangos csontsűrűségmérés
* stressz EKG
* látásvizsgálat
* Nagy díszelőadás (diabetes témakörben)

2016. november 7. (hétfő):

Felkérések alapján egészségmegőrzéssel, kultúrával, műveltséggel kapcsolatos programok, a rendezvények különbőző helyszíneken.

2016. november 8.-a (kedd):

Felkérések alapján egészségmegőrzéssel, kultúrával, műveltséggel kapcsolatos programok, a rendezvények helyszíneiben felsoroltak szerint.

Este 18.00 óra Polgármesteri Hivatal házasságkötő terme prof. Dr. Széll Kálmán előadása „Etika és humánum” – címmel.

19.00 óra ugyanott záró fogadás

A rendezvény külső helyszínein előadások, konzultációk, megbeszélések kerülnek megrendezésre az érintett korosztályok bevonásával.

A programok lebonyolításában részt vesznek Szombathely Megyei Jogú Város egészségügyi alapellátásának orvosai és szakdolgozói és a Vas Megyei Markusovszky Kórház felkért szakemberei.

A **Prevenciós Ház** Szombathelyen a Nádasdy F. utca 4. sz. alatt működik. Célunk, megszólítani mindenkit, aki tenni akar valamit az egészségéért. A Prevenciós Ház feladataként került meghatározásra: Szombathely lakosságának egészségvédelme, az egészségtudatos magatartás népszerűsítése, a megelőzés fontosságának hangsúlyozása, a társadalom figyelmének ráirányítása az egészségmegőrzés fontosságára, mindezek eljuttatása a lakosság minél szélesebb rétegeihez.

A Prevenciós Ház magában foglalja: a nyitást a lakosság felé, ingyenes lakossági szűrési és tanácsadási programok szervezését, a védőnői tanácsadókat, a védőnői szakmai műhelyt és helyt ad a Szombathelyiek Egészségéért Egyesületnek.

Szombathely Megyei Jogú Város Közgyűlése az 51/2015. (II.26.) számú határozatával elfogadta a **„Szent Márton Köpenye Szociális Programot**”, amelynek egyik részeleme komplex egészségnevelési program kidolgozása a város óvodásai, általános és középiskolásai részére, legfőbb célja pedig, hogy az egészségtudatos magatartás folyamatosan beépüljön a gyermekek mindennapjaiba. Az Egészségügyi és Közszolgálati Osztály kérésére a Szombathelyi Egészségügyi és Kulturális Gazdasági Ellátó Szolgálat Védőnő Szolgálata olyan komplex egészségfejlesztési tervet állított össze, amely egymásra épülő, egymást erősítő programokat tartalmaz, korosztályokon átívelő, ugyanakkor mindig az adott életkori fordulópontokon jelentkező problémákra, rizikókra reflektál, előadások, interaktív foglalkozások, játékok, szemléltető eszközök, drámapedagógia eszközrendszerével. Mindezek a hagyományos, közvetlen, iskolai tanórai keretek mellett nagy volumenű, városi rendezvényeken jelentek meg.

A programok ingyenesek voltak, minden óvodás és iskolás gyermek számára elérhetőek, egyúttal a gyerekeken keresztül számos családhoz is eljutottak. A Közgyűlés 10/2016. (I.28.) Kgy. sz. határozatával támogató döntésének köszönhetően a program nem egy évre szólóan, hanem folyamatosan működni fog városunkban.

A teljes körű, sikeres megvalósításához előzetesen megkerestük a szombathelyi köznevelési intézményeket, akik előzetes visszajelzésük alapján, részt kívántak venni a programban, az abban foglaltak megvalósítását támogatták.

**1.** „Légy egészséges, mint a makk!” - Egészségnevelési program az óvodákban

Résztvevő 20 óvoda, 800 fő kisgyermek.

**2.** „Egészség tetőtől talpig!” – programok az általános iskola 2. osztályának

829 fő részvételével valósult meg.

**3.** „Segítség, kamaszodom!” – színházi előadás az általános iskola 4. osztályának

A város általános iskoláiban a 4. osztályosok a 2016-os őszi illetve 2017-es tavaszi évadban láthatják a bemutatókat.

**4.** „Akkor és ott nemet mondani…” – toxikológus előadása az általános iskola 7. osztályának

683 fő hallgatta meg az előadást, 37 fő kísérő tanár részvételével.

**5.** „Vigyázz magadra!” – interaktív előadás a középiskolák 9. évfolyamának

12 középfokú oktatási intézmény 1397 fő diákja vett részt a programon.

**6.** „Egészség? Megéri!” – Egészség-műveltség városi vetélkedő – a középiskola 10-11. évfolyamának

10 középiskola 11 csapata (110 fő diák) mérte össze erejét. A szurkolótábor, mely középiskolás diákokból állt, megtöltötte az Agora Sportház lelátóit.

**7.** „Szereted? Szórakozol?” – pszichológus előadása a középiskolák 12. évfolyamának

A középiskolák 12. évfolyamai (981 fő) ezen a rendhagyó előadáson vettek részt.

Valamennyi intézmény kérte ill. részt venne a programon az elkövetkező évben is.

A város oktatási intézményeibe beíratott óvodásai és tanulói közül összesen 5337 fő vett részt a programokon.

Mindezen tevékenységeket bonyolítja, és szakmai tartalommal megtölti a Védőnői Szolgálat és a Szombathelyiek Egészségéért Egyesület tagsága.

Az AGORA Szombathelyi Kulturális Központ üzemeltetésében lévő MMIK épület földszinti előcsarnok terében 2016. május 14-től június 13-ig **drog prevenciós interaktív kiállítás** megszervezésére került sor, melyek célcsoportja az ifjúsági korosztály általános iskolák 8. osztálya illetve középiskolások.

Regisztrált látogatók száma: 1149 fő volt.

Dr. Puskás Tivadar, Szombathely Megyei Jogú Város polgármestere és Lendvai Ferenc tanácsnok, Szombathely Megyei Jogú Város önkormányzata Kábítószerügyi Egyeztető Fórum társelnöke köszöntötte az MMIK aulájában a vendégeket a kiállítás megnyitó ünnepségén. Hay Éva, a Köztes Átmenetek Nonprofit kft programigazgatója a kiállítás megszületéséről beszélt, majd rendhagyó tárlatvezetésre invitálta a megjelenteket.

A kiállítás az önkormányzat és a Közös Átmenetek Nonprofit kft. együttműködésében valósult meg. A program közel 100 magyarországi és határon túli városban mutatkozott már be. A rendhagyó kiállítás 130 négyzetméternyi területen, öt teremben látható, témájában és eszközeiben elsősorban a felnőtteknek és a 14 évesnél idősebb fiataloknak szól. A kiállítás választ keres a drogfogyasztás okaira, a felelősség kérdésére, a védő- és kockázati tényezőkre, a magyarországi drogfogyasztás általános jellemzőire. A látogatókat csoportokban - maximum 15 fő -, szakember – pszichológusok, szociális munkások, addiktológusok - „tárlatvezetők” kísérik 1,5-2 órán keresztül.

A háziorvosi rendelések adminisztrációs terheinek csökkentése és a betegre jutó tényleges gyógyítási idő megnövelése érdekében **betegirányítási rendszer** került kialakításra a Váci Mihály utcai felnőtt háziorvosi rendelőben 2014. június 1-től, majd a Kiskar utcai felnőtt és gyermek háziorvosi rendelőben, továbbá a Szűrcsapó utcai felnőtt háziorvosi rendelőben 2015. július 1-től. A betegirányító rendszernek köszönhetően csökken a betegek várakozási ideje, gyorsabban és rugalmasabban lettek intézhetők az adminisztrációs jellegű ügyek, ezáltal több idő jut a tényleges betegellátásra.

Az államháztartásról szóló törvény végrehajtásáról rendelkező 368/2011. (XII.31.) Korm. rendeletben foglalt rendelkezésekre tekintettel a **gazdasági integráció** az alábbi feltételekkel valósult meg:

Az érintett intézmények előirányzatok feletti rendelkezési jogát továbbra is valamennyi előirányzatra kiterjedően határozza meg a közgyűlés, amely azt jelenti, hogy az intézmények önálló költségvetése minden az intézmény feladat-ellátásához, működéséhez kapcsolódó előirányzatot tartalmaz, az ezek terhére történő kötelezettség vállalás az intézmény hatásköre. Kötelezettség vállalásra azonban kizárólag a Szombathelyi Egészségügyi és Kulturális Intézmények Gazdasági Ellátó Szervezete ellenjegyzése mellett lesz jogosult az intézmény vezetője.

A munkamegosztás és felelősségvállalás rendjét a Közgyűlés által jóváhagyott „Munkamegosztási Megállapodás” tartalmazza az államháztartásról szóló törvény végrehajtásáról rendelkező 368/2011. (XII.31.) Korm. rendelet. ide vonatkozó paragrafusában megfogalmazottak szerint. A GESZ az intézmények gazdálkodás végrehajtási, a finanszírozási, adatszolgáltatási, beszámolási és a pénzügyi, számviteli feladatait látja el, a működtetéssel összefüggő feladatokért továbbra is az intézmények felelnek.

**A GESZ működésének személyi feltételei:**

Intézetünk 2016. évi költségvetési létszámkerete az AGORA Szombathelyi Kulturális Központ, a Mesebolt Bábszínház, a Savaria Szimfonikus Zenekar, a Berzsenyi Dániel Megyei és Városi Könyvtár és a Szombathely Városi Vásárcsarnok gazdasági feladatainak 2015. április 1-től történt átvételével – azaz a GESZ kialakításával – 93 főre emelkedett, melyből szakmai létszám 61 fő, intézmény-üzemeltetési létszám pedig 32 fő.

Az intézet statisztikai dolgozói létszáma 71 fő, mely kiegészül a megbízási jogviszonyban foglalkoztatottak 8 órára számított létszámával, mely 22 fő.

A szakmai létszám megfelel a jogszabályi előírásoknak, betöltetlen állás 1 db ifjúság-orvosi állás, melynek meghirdetése, mind – az előírásoknak megfelelően – a KSZK honlapján és az Egészségügyi Közlönyben is megtörtént, de pályázó hiányában az állást már évek óta nem tudjuk betölteni, de a feladatellátása megbízási szerződés szerint háziorvosokkal történik.

Az egyetemi, főiskolai és felsőfokú végzettségű dolgozók aránya: 73 %.

2008. évben megalakult Keszthelyen az Országos Alapellátási Szövetség, melynek egyik alapító tagja vagyok, valamint megválasztottak a Nyugat-dunántúli Régió képviselőjének. Ülését évente két alkalommal tartja, melynek házigazdái a tagvárosok.

# Képzés, továbbképzés:

Az intézet támogatja dolgozóinak tanulási, képzési elképzeléseit. Ezzel segítve az ismeretek állandó szinten tartását és fejlesztését.

A képzésekhez való hozzájutás lehetősége a dolgozók között jelentős, mert az intézet támogatja a jogszabályi kötelezettség által előírt creditpontos továbbképzéseken való részvételt.

Pénzügyi-számviteli területen 4 alkalommal összesen 10 fő, munkaügyi területen 3 alkalommal összesen 5 fő, fogorvosi területen 1 fő 3 alkalommal, fogászati asszisztensi területen 1 fő 1 alkalommal, közbeszerzés témakörben 1 alkalommal 2 fő, ifjúság-egészségügyi asszisztens 1 alkalommal vett részt kötelező továbbképzéseken, kongresszusokon.

A legnagyobb hányadú továbbképzési részvétel a védőnői területen volt 2016. évben. Ezek részben pontszerző, másrészt ismeretfejlesztő továbbképzések, kongresszusok, melyeken 77 fő vett részt.

A folyamatos önképzés érdekében csoportmegbeszéléseket tartottak, részt vettek a szakmai műhely előadásain a szakmai továbbképzésen megszerzett ismeretek átadása érdekében, ami többször kibővült az éppen aktuális témakörök átbeszélésével, melyre külső előadót is meghívtak.

A továbbképzések főbb témakörei:

* Mérlegképes könyvelők kötelező továbbképzése.
* Arcfejlődés, Szájüreg és a Fogak Védelme
* Önérvényesítő (asszertív) kommunikáció és viselkedés az egészségügyi szakdolgozók munkája során
* PREZI: Új lehetőség az iskolai egészségfejlesztésre
* Prevenció a közoktatási intézményekben
* Az alacsonynövés korai felismerése
* XXVII. Országos Szülésznő- Védőnő-Gyermekápoló Konferencia
* Fókuszban a szülés
* Ételünk az életünk- Várandósság egészségre hangolva
* A pajzsmirigy működéssel összefüggő tünet-együttesek?
* Az anyatejes táplálásra való felkészítés a várandósság elejétől
* X. Magyar Fogorvos napok
* A fogorvostudomány aktuális kérdései
* Infekciókontroll a fogászatban
* Bővített sugárvédelem
* Dentoalveoláris sebészeti beavatkozások, dentális implantáció a szájsebészeti, fogorvosi gyakorlatban, újdonságok
* Fogászati praxisok megfelelő fertőtlenítésének fontossága a 21. században
* Közbeszerzési törvény 2017. január 1-ei változásai
* Munkaügy a közszférában konferencia
* Számviteli változások
* Mindent a munkabérekről
* A Kjt és az Mt évközi módosítása
* 2016. évben is védőnőink közül sokan vettek részt különböző TÁMOP-os programokban, részben hallgatóként, részben előadóként.

Szakmai elismerések:

* Szombathely Megyei Jogú Város Közgyűlésének az egészségügy területén adományozható „Szombathely Egészségügyéért díj”-ban részesültem a Semmelweis Ünnepség alkalmából.
* Szombathely Megyei Jogú Város Közgyűlésének az egészségügy területén adományozható „Kiemelkedő Egészségügyi Munkáért-díj II. fokozat”-ban részesült Stummerné Lepossa Anett területi védőnő
* Az ALAPÍTVÁNY a Meddőség Prevenciójáért és a Jövő Nemzedék Egészségéért 2016-ban elsőként, hagyományteremtő céllal létrehozott "Védőnői díj a gyermekáldásért" elismerését kapta Déri Viktória területi védőnő

**Jelentősebb karbantartási- és felújítási munkák 2016-ban**

**Váci M. u. rendelők**

* Korszerűtlen, gazdaságtalan és meghibásodott gáz központi fűtésrendszerről átálltunk távfűtésesre. A fűtést 2016. októberétől a Szombathelyi Távhőszolgáltató Kft biztosítja.
* Esőelvezető csatorna tisztítása, az épületet körülölelő védett fák leveleitől.

**Szent Márton úti rendelők**

* A felnőtt háziorvosi rendelőben teljes körű festés és mázolás, kötelező jellegű tisztasági festés készült.
* A felnőtt háziorvosi rendelő központi várójában, laborhelyiségében, valamint öltözőjében elkezdődtek az elhasználódott fém ablakok cseréi. A munkák befejezése áthúzódik 2017 elejére.

**Szűrcsapó úti orvosi rendelő**

* A felnőtt, és gyermek háziorvosi rendelőben teljes körű festés és mázolás, kötelező jellegű tisztasági festés készült.

**Kiskar úti  rendelő**

* A gyermek orvosi rendelőben a fűtési távvezeték több helyen kilukadt, elhasználódott, cserére szorult. A gyermekrendelőben, valamint a védőnők helyiségeiben lévő összes radiátort erre a közterületről érkező új vezetékpárra kellett  átkötni. A kiépítéssel járó helyreállítási munkák is elkészültek.
* Gyermek háziorvosi rendelőben teljes körű festés és mázolás, kötelező jellegű tisztasági festés készült.

**Fogaras u. gyermekorvosi rendelő**

* A feltöredezett és megromlott állagú külső terasz, és fertőzőjáró bejáratának járólapozása
* Anyatejgyűjtő Állomás teljes körű festés és mázolás, kötelező jellegű tisztasági festés készült.

**GESZ részére**

* A Szombathelyi Egészségügyi és Kulturális GESZ-hez tartozó összes orvosi rendelő és egyéb intézmények részére elkészítettük a munkavédelmi kockázatelemzés felülvizsgálatát, különösen kiemelve a legionella betegség kockázati tényezőit, valamint az intézeti munkavédelmi szabályzatot.
* Intézetünk gazdasági hivatalában a megemelkedett villamos energia igény miatt villamos teljesítményt bővítettünk.

**Kerttel rendelkező orvosi rendelők**

* A Rumi úti-, a Jáki úti-, a Selmec úti-, és Fogaras úti orvosi rendelőkben az igényeknek megfelelően kertrendezési munkákat végeztetünk. (fűnyírás, növények metszése, gyomok eltávolítása, nyesedékek elszállítása, stb.) A munkákat a Fogyatékkal Élőket és Hajléktalanokat Ellátó Közhasznú Nonprofit Kft. munkatársai végezték.
* Intézetünk folyamatosan nyomon követi az orvosi rendelők, illetve a hozzá tartozó helyiségek műszaki állapotát, folyamatos karbantartást biztosít a víz-, villany-, asztalosipari munkák vonatkozásában.

**Prevenciós Ház**

* Lépcsőház teljeskörű tisztasági festése készült.

**2016. évi tárgyi eszköz beszerzések:**

A Savaria Megyei Hatókörű Városi Múzeum 2017. január 1-i GESZ-hez csatolásával és a létszámbővülés miatt a 355/2016. (X.27.) Kgy. sz. határozat 1.c) pontja alapján 2 db számítógép és 2 db monitor átvételére került sor a Szombathelyi Köznevelési GAMESZ-től.

A **Gazdasági Hivatal** irodáiba a létszámbővülés miatti eszközbeszerzések:

* 2 db polcos szekrény
* 2 db íróasztal
* 2 db fiókos konténer
* 2 db forgószék

Az intézmény üzemeltetéséhez szükséges további beszerzések:

* 1db notebook
* 2 db külső winchester
* 1 db lézer nyomtató
* 2 db számítógép és monitor + számítógép konfiguráció
* 2 db fémvázas szék
* 4 db forgószék
* 1 db polc
* 3 db íróasztal és konténer

Szombathely Megyei Jogú Város Közgyűlése költségvetési rendeletében fedezetet biztosított a háziorvosi rendelőkben hálózati **Hotspotok** kiépítésére.

A szolgáltatás 2016. szeptemberében valósult meg, mely biztosítja a rendelési időben a rendeléseken megjelenő betegek ingyenes internet hozzáférését, a várakozási idő hasznos eltöltését.

A **Humán Civil Ház** számára beszerzésre került 3 db asztali számítógép és monitor, 1 db lézer nyomtató, 2 db multifunkcionális nyomtató, 2 db projektor, 1 db notebook. A régi eszközök az állapotfelmérést végző cég véleménye szerint nem, vagy gazdaságosan nem javíthatóak, selejtezésük megtörtént.

Szombathelyi Egészségügyi és Kulturális GESZ Védőnői Szolgálata szakmai munkájának jogszabályban előírt dokumentálását „Stefánia” Védőnői Dokumentációs és Jelentő Rendszer használatával végzi. A szolgálat telephelyek közti mozgása (védőnői munkaszoba, védőnői tanácsadó, iskolaorvosi rendelők) miatt laptopokon végzi a telephelyeken a munkát. A biztonságos adatvesztés nélküli munkavégzéshez megbízható számítógépek használata nagyon fontos, ezért a 40 fő **védőnői szolgálat**ból 16 elavult laptop került leselejtezésre és a munka folyamatos biztosítása érdekében 16 db laptop került beszerzésre OEP által biztosított forrásból.

Valamennyi **iskolavédőnő** számára beszerzésre került egy-egy fogápolási modell, a helyes fogtisztítási technikák szemléltetése érdekében. Beszerzésre került továbbá:

* 3 db nyomtató
* 1 db vizsgálóágy
* 1 db orvosi forgószék

A beszerzésekre a régi eszközök javíthatatlanná válása miatt került sor.

**Területi védőnők** számára 3 db vérnyomásmérő, 1 db orvosi görgős szék, 1 db Baby Doppler került megvásárlásra, a régi elhasználódott eszközök helyett.

**A nem eszköz privatizált háziorvosok** részére 2 db sürgősségi táska került megvásárlásra a régi elavult, hiányos felszereltségű táska helyett.

A **Prevenciós Ház** részére a rendezvények lebonyolításához 2 db A/4-es méretű posztertábla, a régi, gazdaságtalanul javítható laptop helyett új került beszerzésre. Ugyancsak vásárolva lett egy multifunkcionális nyomtató, az előző javíthatatlanná válása miatt. A megvásárolt 1 db fogsor fejlődési modell valamennyi védőnő által kölcsönözhető szemléltető eszköz a fogazat 4 különböző stádiumáról.

Az **Anyatejgyűjtő Állomás** részére 1 db íróasztal került az év során beszerzésre

**Gyermekfogászat** részére 1 db polimerizációs lámpa került beszerzésre.

**Fogászati ügyelet**en az OEP jelentéshez szükséges TETFOG tételes fogászati program használatához elengedhetetlen számítógép cseréjére került sor, a régi meghibásodása miatt. A napi eszközsterilizáláshoz új fóliahegesztő lett vásárolva, mivel a régi rendeltetését már nem látta el megfelelően. 1 db ülőke és 2 db fotel került a pihenő helyiségbe beszerzésre.

A pénzügyi lehetőségeket és a szakmai elvárásokat figyelembe véve takarékos gazdálkodással próbáltuk épületeink állagmegóvását biztosítani, eszközeinket pótolni, fejleszteni.

Havonta ülésezik a Kollegiális Háziorvosok Vezető Testülete, és a Kollegiális Fogorvosok Vezető Testülete, az ülés összehívásáról Szombathely Megyei Jogú Város Egészségügyi és Közszolgálati Osztály gondoskodik. Résztvevők Szombathely Megyei Jogú Város jegyzője, az Egészségügyi, Kulturális és Koordinációs Iroda képviselője, kollegiális vezető háziorvosok, fogorvosok és a Szombathelyi Egészségügyi és Kulturális GESZ igazgatója.

Negyedévente, illetve alkalomszerűen az aktuális témák megtárgyalására koordinátori értekezletet tartunk, melyen részt vesznek az általános és középiskolák, a területi védőnők koordinátorai, továbbá a fogászati, a Humán Civil Ház és a Prevenciós Ház koordinátora az igazgató irányításával.

A Prevenciós Ház működéséért felelős kreatív csoport havonta minden hó első szerdáján ülésezik, akkor alakítja ki és hagyja jóvá a megrendezésre kerülő programokat.

A Szombathelyi Egészségügyi és Kulturális GESZ tevékenységi köre tíz szakmai terület tevékenységével foglalható össze. A tíz szakmai területről az alábbiakban számolunk be.

### 

### Szombathelyi Egészségügyi és Kulturális Intézmények Gazdasági Ellátó Szervezetéhez a gazdasági integrálás után tartozó intézmények működőképessége érdekében megtett intézkedései.

1. A napi együttműködés a gazdaságilag GESZ-hez tartozó intézményekkel.
2. A Munkamegosztási megállapodásokban rögzített Szabályzatok folyamatos elkészítése és a jogszabályi változások szerinti aktualizálása.
3. Munkamegosztási megállapodásokban rögzített pénzügyi, gazdálkodási feladatok kialakítása megtörtént, a napi tevékenységünk során figyelemmel kísértük az intézmények pénzügyi, gazdasági működését.
4. Leltározás lefolytatása a leltározási szabályzatban és ütemtervben megfogalmazottak szerint a Szombathelyi Egészségügyi és Kulturális GESZ-nél, Berzsenyi Dániel Megyei és Városi Könyvtárnál, Szombathely Városi Vásárcsarnoknál.
5. Belső ellenőrzés lefolytatása 5 intézményt érintően személyi nyilvántartások vizsgálata, a közbeszerzési eljárásban érintett intézmény közbeszerzési eljárásának vizsgálata, 5 intézményt érintően a bevételek készpénzben történő beszedésének vizsgálata, 1 intézményt érintően a házipénztárak kezelésének vizsgálata történt meg a 2016. évben.
6. A gazdasági átszervezés folytán a „Munkamegosztási Megállapodás” tartalma szerinti a GESZ feladatkörébe utalt gazdálkodás végrehajtási, a finanszírozási, adatszolgáltatási, beszámolási és a pénzügyi, számviteli feladat ellátását, azzal, hogy az intézmények vezetőivel még szorosabbra fűztük a napi együttműködést. Mind erre azért van szükség, hogy ösztönözzük az intézmények vezetőit a takarékos ésszerű gazdálkodás kialakítására a saját bevételek növelésére, a létszámgazdálkodás ésszerűsítésére, a működőképesség fenntartására.
7. Az intézmények gazdálkodási folyamatai, könyvelési rendszerük kialakítása természetesen eltérő, de törekedtünk arra, hogy az ésszerű gazdálkodáshoz igazodó folyamatokat egységesítsük, átszervezzük és ezt folytassuk a következő gazdasági években. Ezáltal törekszünk a szabályszerű, gazdaságos, hatékony és eredményes gazdálkodásra.
8. Elmondható, hogy 2016. évben biztosítani tudtuk a 6 intézmény pénzügyi, gazdasági tevékenység folyamatos működését. Havonta minden intézmény vezetője tájékoztatást kapott az intézménye gazdasági folyamatairól, pénzügyi helyzetéről, folyamatos működőképesség fenntartásáról
9. A Savaria Megyei Hatókörű Városi Múzeum gazdasági feladatainak 2017. január 1-től történő ellátásához a munkamegosztási megállapodás előkészítése.

# Az ifjúság- egészségügyben dolgozó orvosok és asszisztensek beszámolója a 2015/2016-os tanévben elvégzett munkájáról

1. **Alapfeladatainkról, az ifjúság-egészségügyi ellátás tárgyi és személyi feltételeiről**

Az oktatási intézményben tanulók egészségi állapotának felmérése, testi és szellemi fejlődésének követése megtörtént, a szükséges szűrővizsgálatokat az iskola-egészségügyi ellátásról szóló 26/1997. (IX. 3.) NM rendelet iránymutatásának megfelelően elvégeztük, az egyénre szabott és csoportos egészségnevelésben részt vettünk, valamint a gyermekek egészségvédelme érdekében számos lépést tettünk.

Az ellátás tárgyi és működési feltételei megfelelőek voltak. A Művészeti Szakközépiskolában az orvosi rendelő kérdése nem teljesen megoldott. A szakfelügyeleti ellenőrzésben hiányolt minimum-feltételek beszerzésre kerültek.

A rendelők tárgyi felszereltsége folyamatosan kiépítésre és lecserélésre került. Aziskolában az internet-hozzáférés, ahol szükséges volt mobil internet segítségével megvalósult. Az adminisztratív feladatok elvégzése gyorsabbá, pontosabbá, egységesebbé vált. Az iskolai illetve az egészségügyi (háziorvosi, szakrendelői, laboratóriumi) hálózatokkal való összeköttetés továbbra is hiányzik, pedig jelentősen gyorsítaná, egyszerűsítené a kommunikációt.

Egyes helyeken változatlanul problémát okoz a vezetékes telefonkapcsolat létesítése, mely a védőnőknek adott mobiltelefonok segítségével részben megoldottá vált.

Szombathely városban 4 ifjúság-orvosi praxis működik, ebből 3 vállalkozási, 1 közalkalmazotti formában.

Az 1 fő közalkalmazotti praxis tartósan üres, többször meghirdetésre került az ifjúság-orvosi állás. Ellátását megbízási szerződéssel 2 fő háziorvos látja el.

A 2015/2016-os tanévben 1 közalkalmazotti formában működő iskolaorvosi praxis által ellátott középfokú oktatási intézménybe beiratkozott tanulók létszáma 1 489 fő volt, melyből 613 fő a szakközépiskolás, 358 a szakmunkás tanulók száma, 518 diák pedig gimnáziumban folytatja tanulmányait.

Iskola típusok:

Gimnázium: 35,0 %

Szakközépiskola, szakképző iskola: 65,0 %

**2. Beszámoló a rendszeresen ismétlődő feladatokról**

a) Beszámoló az iskola-egészségügyben dolgozó orvos rendszeresen ismétlődő feladatainak elvégzéséről

## A tanulók egészségi állapotának szűrése, követése

Az adott tanévben a középfokú oktatási intézménybe beiratkozott 1 489 fő tanuló közül 1142 fő vizsgálata történt meg a szűrővizsgálaton. Valamennyi tanulónál részletes anamnézis felvétel, illetve szükség esetén anamnézis kiegészítés mellett alapos belgyógyászati, mozgásszervi, bőr és fogászati vizsgálat történt. Értékelésre kerültek továbbá az érzékszervi szűrővizsgálatok eredményei, valamint a gyermek szomato-pszichés állapota is. Tájékozódó, szűrő jellegű neurológiai vizsgálatot is végeztünk az esetleges eltérések felderítése céljából.

Leghatékonyabbnak a mozgásszervi szűrés bizonyult, mert a tanulók 10 százalékánál, azaz 149 főnél találtunk eltérést, mely az előző évhez képest csekély emelkedést jelent.

Ugyancsak eredményesnek mondható a fogászati szűrés, mely valamennyi vizsgálaton átesett tanulónál megtörtént, számos diáknál észleltünk eltérést, őket ismételt fogászati szakrendelésre hívtak be az iskola fogorvosok.

Ebben a tanévben 10 fő volt a valamilyen anyagcsere betegségben szenvedő gyerekek száma. Ez az összes vizsgált tanulónak az 0,7 %-a.

A vérnyomás-ellenőrzések mindössze 3 főnél tapasztaltunk kóros értéket. A magas vérnyomás zömmel a túlsúlyos esetekkel magyarázható. Ezen tanulókat a továbbiakban rendszeresen kontrolláltuk, indokolt esetben szakrendelésre küldtük. Azokat a diákokat, akiknél a hypertónia igazolódott, gondozásba vettük.

A golyvaszűrés kapcsán 4 tanulónál észleltünk rendellenességet. Ez a szám duplája az előző évben kiszűrt 2 esethez képest.

Hallásvizsgálat során kóros eredményt 4 esetben kaptunk.

A szűrővizsgálataink során tapasztalt eltérések miatt 227 tanulót irányítottunk különböző szakrendelésekre; például fogászatra, szemészetre, ortopédiára, laboratóriumba, sebészetre, nőgyógyászatra, bőrgyógyászatra, kardiológiára, ABPM szűrésre, röntgenvizsgálatra stb. Ebből 112 esetben a gyanú beigazolódott.

A krónikus beteg, valamint a testi, szellemi, érzékszervi fogyatékos tanulók követésére, ellenőrzésére fokozott gondot fordítottunk. Összesen 528 egészségügyi okból gondozott tanulót regisztráltunk és 141fő szociális okból igényel gondozást. Gondozási tevékenységünkkel a különböző szakrendelések, gondozóintézetek munkáját szerettük volna segíteni, kiegészíteni, esetleg még hatékonyabbá tenni.

Üdülés, táborozás előtt álló tanulóknál a szükséges orvosi vizsgálatokat elvégeztük.

## 

## Alkalmassági vizsgálatok elvégzése

A tanév során 7 tanulónál történt előzetes pályaalkalmassági vizsgálat. Számos esetben került sor pályaválasztási tanácsadásra részben a már beíratott, részben a leendő tanulók számára. Több alkalommal kerestek meg szülők és pedagógusok is kérdéseikkel, problémáikkal.

A tanév elején elkészített testnevelési csoportbeosztás folyamatos korrekcióra szorult, hiszen a tanév során is fordultak elő olyan megbetegedések, sérülések, melyek a normáltól eltérő testnevelési csoportba sorolást tettek szükségessé, illetve az időközben gyógyult tanulók felmentése indokolatlanná vált. 60 főt soroltunk könnyített testnevelési csoportba, 26 tanuló egészségi állapota tette szükségessé a gyógytestnevelésen való részvételt, 24 tanulónál pedig teljes felmentést javasoltunk. Összesen 110 tanulót érintett a különböző testnevelési kategóriákba sorolás. A gyógytestnevelési csoportba javasolt tanulók a foglalkozásokon megjelentek, az ott végzett gyakorlatokat hasznosnak, eredményesnek találták. A könnyített testnevelési csoportba sorolt tanulók foglalkoztatásáról, terheléséről óralátogatások alkalmával, illetve a tanulók beszámolója alapján is tájékozódtunk. Kapcsolatunk a testnevelőkkel folyamatos volt, az egyes tanulók által végezhető, illetve számukra nem ajánlott gyakorlatokról tájékoztatást adtunk, az egyes esetekben felmerülő problémákat megbeszéltük.

Az oktatási intézményben folyó étkeztetést rendszeresen ellenőriztük, beleértve az étlap áttekintését és véleményezését, valamint a konyha ellenőrzését. Figyelmünk az iskolai büfékre is kiterjedt, nemcsak közegészségügyi hiányosságokat kerestünk, hanem kínálatuk egészséges táplálkozásnak megfelelő átalakítására javaslatokat tettünk.

A dohányzási tilalom betartásának ellenőrzése is rendszeresen megtörtént. Ezen a területen a legtöbb oktatási intézményben hiányosságokat észleltünk, mely elsősorban a tanulók fegyelmezetlenségének, a tettenérés nehézségeinek tudható be.

## Részvétel az oktatási intézmény egészségnevelő tevékenységében

A diákokkal való találkozásaink során - kellő időt és figyelmet szánva az egyénre bizalmi légkört tudtunk kialakítani. Az így folytatott beszélgetések kiváló lehetőséget teremtettek arra, hogy személyre szabott egészségnevelést végezzünk. A négyszemközti beszélgetések lehetőséget kínáltak arra is, hogy a tanulókat konkrét kérdésekben is tájékoztassuk, felvilágosítsuk, a bennük felmerülő kérdésekre korrekt választ adjunk.

Beszélgetéseink során a betegségmegelőzés fontosságára és a szűrővizsgálatok mibenlétére is kitértünk.

A tanév során tartott egészségnevelési előadások is szerves részét képezték egészségnevelő tevékenységünknek.

## Környezet-egészségügyi, balesetvédelmi feladatok

Az intézményi környezet - tantermek, gyakorlati helyiségek, tornaterem, egyéb kiszolgáló helyiségek ellenőrzése, a tanulók gyakorlati oktatásával kapcsolatos munkahelyi körülmények megtekintése megtörtént, az észlelt hiányosságokat jegyzőkönyvben rögzítettük a hibák korrigálására kiszabott határidővel együtt. A hiányosságok megszüntetését szintén leellenőriztük.

b.) Az iskola-egészségügyben dolgozó asszisztens rendszeresen ismétlődő feladatainak meghatározása

Az iskola-egészségügyben dolgozó 1 fő asszisztens részt vállal a szűrővizsgálatokból: az orvos megbízása alapján vérnyomásmérést, pulzusszámolást, vizeletvizsgálatot végez.

Az orvosi vizsgálathoz szükséges eszközök, műszerek előkészítésével teszi gördülékenyebbé a munkát. Feladatai közé tartozik az egészségügyi törzslapok, kartonok rendszerezése, előkészítése, adminisztrációs tevékenység végzése.

Az orvosi rendelőben szükséges fertőtlenítést rendszeresen végezte, a rendelő textíliáinak (köpeny, törölköző, lepedő) mosatásáról gondoskodott.

Rendszeresen megszervezte a veszélyes hulladék elszállítását.

A műszer- és gyógyszerszekrény rendszeres tisztítása megtörtént, a gyógyszerszekrényben lévő gyógyszerek hatástani csoportosításával azt áttekinthetőbbé, könnyebben kezelhetővé tette. A gyógyszerek lejárati idejének ellenőrzése, a lejárt szavatosságú gyógyszerek eltávolítása a biztonságos működés feltétele.

A rendelők megfelelő ellátottságához szükséges gyógyszereket rugalmas gyógyszerigényléssel sikerült biztosítani. Az anyagigényléssel kapcsolatos tennivalók bonyolítására negyedévente került sor.

**3. Rendszerestől eltérő, speciális, rendezvényekhez kapcsolódó, egyedi feladatok**

#### Elsősegélynyújtás keretein belül nemcsak az iskolában bekövetkező balesetek, sérülések elsődleges ellátása történt, hanem akut megbetegedés esetén is több alkalommal keresték fel a tanulók rendelőinket heveny panasszal. Ezt követően irányítottuk őket állapotuktól függően háziorvoshoz, illetve egészségügyi intézménybe, szükség esetén a mentőszállításról is gondoskodtunk, kíséretet szerveztünk.

Az iskolában a tanulók leggyakrabban a testnevelési órákon szenvedtek balesetet. A sérülések fajtái: ujjtörés, zúzódás, bokarándulás, térdsérülés, repedés, agyrázkódás, vágott seb. Az iskolában lévő elsősegélydobozok megfelelő felszereltsége érdekében annak tartalmára vonatkozóan tanácsot adtunk.

Szinte valamennyi iskolában szerveztek egészségnapot, melynek programját munkatársaink egészségnevelő és felvilágosító előadásaival sikerült gazdagítani. Néhány intézményben az egészségnevelés egyes témáihoz kapcsolódó programokhoz vendégelőadók részvételére is igény merült fel, ennek szervezési feladatait is teljesítettük.

Számos információs anyag (szórólapok, plakátok) beszerzése is megvalósult, mellyel ugyancsak a tanulók hatékonyabb felvilágosítását, egészségnevelését segíthettük.

Iskolai szünetek (őszi, téli, tavaszi, nyári) idejére a dolgozók ügyeleti beosztását és a nyári tábor munkarendjének beosztását egyeztetés és a szabadságok ütemezése után a munkaügyi előadó készítette el. Az asszisztensnő a nyári napközis táborban az egészségügyi felügyeletben vett részt.

**4. Adminisztratív feladatok, jelentések, statisztikák**

Az ellátott gyermekekről rendszeresen nyilvántartást vezettünk, az információkat kartonon rögzítettük.

Az ambuláns ellátásban részesültek személyes adatait, panaszait, a megjelenés időpontját, az észlelt eltéréseket, az alkalmazott kezelést és javaslatainkat minden esetben az ambuláns naplóban rögzítettük.

Igény esetén egészségügyi könyvet, illetve egészségügyi nyilatkozatot töltöttünk ki.

Iskolánként változó gyakorisággal vettek részt a tanulók sportversenyeken. Az ezt megelőző vizsgálatokat elvégeztük, a vizsgálatok eredményeit rögzítettük. Nyilatkoztunk a tanulók sportolásra való alkalmasságáról.

A tanév végén egészségügyi törzslapkivonatot töltöttünk ki a szükséges adatok és információk feltüntetésével, melyeket 2016. június 15-ig borítékoltunk. Ugyanezen határidővel az adott ifjúság-orvosi körzet munkájáról éves jelentést készítettünk.

Havonta elkészítettük a munkánk ütemezéséről szóló tervet és azt hót megelőzően leadtuk a munkaügyre.

**5. Kapcsolattartás más intézményekkel, szakmai képviseletekkel, civil szervezetekkel, médiával**

A pedagógusokkal az oktatási intézmények szinte mindegyikében problémamentes volt a kapcsolat. Az egészségügyi információkról folyamatos tájékoztatást nyújtottunk, erre többek között a tanári értekezleteken való rendszeres részvétel is keretet biztosított. Folyamatos kapcsolatban álltunk a testnevelőkkel és a gyógy testnevelővel is, ennek köszönhetően a testnevelési csoportbeosztással kapcsolatos információcsere kiválóan megvalósult.

Az iskolák ifjúságvédelmi felelősével való együttműködésünk szoros volt és a kölcsönös segítségnyújtás jellemezte.

Több alkalommal folytattunk megbeszélést a tanulók szüleivel is annak reményében, hogy munkánk még több eredménnyel járjon, illetve a felmerülő problémák megoldásában egymás segítségére lehessünk.

Személyes és írásos kapcsolatban álltunk a különböző szakrendelések orvosaival, a háziorvossal, területi védőnővel is.

**6. Képzés, továbbképzés**

Az asszisztens rendszeresen részt vett a kötelező pontszerző továbbképzéseken, valamint egyéb, egészségneveléssel kapcsolatos, különböző szervezetek, intézmények által meghirdetett előadásokon is.

Természetesen egyéni képzési módszerekkel folyamatosan tájékozódtunk a gyógyszerújdonságokról, új eredményekről.

**Beszámoló a védőnők 2015/2016-os tanévre vonatkozó**

**általános iskolai munkájáról**

**Szombathely** városában 17 általános iskola működik, melyből:

* 12 állami iskola
* 2 egyházi iskola
* 2 alapítványi iskola
* 1 gyakorlóiskola

A védőnők munkájukat az iskola - egészségügyi ellátásról szóló 26/1997. (IX. 3.) NM rendelet, a kötelező egészségbiztosítás keretében igénybe vehető betegségek megelőzését és korai felismerését szolgáló egészségügyi szolgáltatásokról és a szűrővizsgálatok igazolásáról szóló 51/1997. (XII. 18.) NM rendelet, a fertőző betegségek és a járványok megelőzése érdekében szükséges járványügyi intézkedésekről szóló 18/1998. (VI. 3.) NM rendelet, a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet alapján végzik.

Az iskola-egészségügyi ellátás orvosi részét a házi gyermekorvosok továbbra is az oktatási intézménnyel kötött megállapodásuk szerint végzik.

Az iskolai munkát 15 védőnő látta el a tanévben, egy körzet tartós helyettesítését 3 kolléganő végzi. Az iskolavédőnők közül 2 fő csak általános iskolát, a többiek általános és középiskolát egyaránt ellátnak.

**Iskola egészségügyi adatok, védőnői szűrővizsgálatok**

**Beíratott tanulók: 6411 fő**

(Jelentős változás nincs a létszámban. )

**Vizsgálatra kötelezett tanulók: 3056 fő**

(130 fővel kevesebb ez a létszám, mint az előző évben.)

**Megvizsgált tanulók: 3384 fő**

(A vizsgálatra kötelezettek kevesebben vannak, mégis ugyanannyi gyermeket vizsgáltak meg a védőnők, mint tavaly.)

**Szakrendelésre utalt tanulók: 1212 fő**

(Ez a szám jelentősen emelkedett az előző évihez képest.)

A 2015/2016-os tanév során törvény által a vizsgálatra kötelezett osztályok a 2., 4., 6., 8. osztály volt, szűrésük és vizsgálatuk maradéktalanul megtörtént.

Védőnői szűrések a jogszabályi protokoll szerint: testtömeg, testmagasság, látásélesség, színlátás (6. osztályban), hallás vizsgálata és vérnyomásmérés. A szűrés időpontjáról, törvényben meghatározott rendjéről írásban tájékoztatjuk a szülőket és kérjük őket a gondozás korrekt lebonyolíthatósága miatti adatszolgáltatásra betegséggel, gyógyszerszedéssel kapcsolatban. Ezt követően sok új információt kapunk mely segíti munkánkat és jó kapcsolatot biztosít a szülőkkel.

**Védőoltások az iskolában**

A 2015/2016-os tanévben életkorhoz kötött kötelező kampányoltásra kötelezettek a 6. és a 7. osztályos tanulók voltak.

Szeptember hónapban a 6. osztályos tanulók **MMRvaxPro** oltóanyaggal történő kanyaró- rubeola-mumpsz oltása, október hónapban pedig **Boostrix** oltóanyaggal a diftéria-szamárköhögés-tetanusz elleni védőoltása történt meg.

A 7. osztályos tanulók szeptemberben esedékes **Engerix-B**, B-típusú májgyulladás elleni védőoltása zajlott le, akik az oltás II. részletét 2016. március hónapban kapták meg.

A 2015/2016-os tanévben tovább folytatódott az önkéntes alapon, lányok részére igénybe vehető HPV elleni védőoltás a 7. osztályosok körében. Ez az oltás is 2 részletből áll, 2015 októberében, majd 6 hónap múlva, 2016 áprilisában zajlottak az oltások.

**A tanév során így összesen 3012 kötelező védőoltás beadása történt az általános iskolákban. A HPV elleni védőoltás beadására 538 esetben került sor.**

A védőnő feladatai a védőoltások kapcsán:

* szülők tájékoztatása, értesítése az oltásról
* oltási kiskönyvek összegyűjtése, átnézése
* oltóanyag rendelés, szállítás
* adminisztratív feladatok (védőoltási kimutató, kiskönyv, jelentés, Stefánia rendszer)
* oltások felszívása, előkészület a beadásra
* oltás lebonyolítása
* oltás utáni ellátás, felügyelet

Sajnálatos, hogy a kötelező védőoltások közül 24-et nem sikerült beadni, mert a szülők megtagadták azt. A védőnő az oltások előtt kéri az előzetesen kiosztott aláírt szülői beleegyezéseket és az oltási könyveket az oltások dokumentálása miatt. Az a szülő, aki ezt a beleegyező nyilatkozatot nem küldi vissza, tértivevényes levelet kap, melyben új időpontot jelölünk meg az oltásra. 3 tértivevényes értesítést követően a védőnő köteles hivatalos levélben a tiszti főorvosnak jelenteni a gyermek oltásának elmaradását, a tértivevények melléklésével.

A védőnő hatásköre, feladatai eddig terjednek. Ez sok odafigyelést, pontos adminisztrációt, folyamatos időpont egyeztetést igényel az iskolaorvossal.

**Gondozási tevékenység**

Az iskolában tanuló egészségügyi okból veszélyeztetett, illetve a krónikus betegség miatt fokozott gondozásra szoruló gyermek ellátására is kiemelt figyelmet kell fordítanunk.

A védőnő feladata:

* a gyermek állapotának nyomon követése,
* állapotváltozások figyelemmel kísérése,
* állapotromlás megelőzése,
* gyógyszerszedés ellenőrzése,
* felülvizsgálatok megtörténtének dokumentálása,
* tanácsadás.

A Stefánia védőnői rendszerben történik a gondozási csoportok szerinti nyilvántartás és a dokumentáció vezetése.

A leggyakoribb gondozási csoportok:

* Légzőszervi betegségek
* Anyagcsere betegségek
* Obesitas
* Szív- és érrendszeri betegségek
* Allergiás megbetegedések
* Mozgásszervi betegségek
* Idegrendszeri betegségek
* Vese betegségei
* Érzékszervi betegségek
* Endokrin betegségek

|  |  |  |  |
| --- | --- | --- | --- |
| **Gondozási csoport** | **2015/2016 tanév** | 2014/2015 tanév | 2013/2014 tanév |
| Asthma bronchiale | **404 fő** | 360 fő | 352 fő |
| Rhinitis allergica | **225 fő** | 180 fő | 247 fő |
| Anyagcsere betegségek | **79 fő** | 129 fő | 131 fő |
| Obesitas | **270 fő** | 234 fő | 189 fő |
| Asthenia | **186 fő** | 118 fő | 72 fő |
| Szív- és érrendszeri betegségek | **71 fő** | 63 fő | 76 fő |
| Endokrinológia | **15 fő** | 13 fő | 17 fő |
| Mozgásszervi betegségek | **382 fő** | 327 fő | 310 fő |
| Idegrendszeri betegségek | **103 fő** | 128 fő | 128 fő |
| Vese betegségei | **17 fő** | 14 fő | 11 fő |
| Fejlődési rendellenesség | **65 fő** | 87 fő | 76 fő |
| Egyéb | **80 fő** | 82 fő | 98 fő |
| **Összesen** | **1897 fő** | 1735 fő | 1707 fő |

A tanév elejei testnevelési csoportbesorolás kapcsán, az osztályvizsgálatok során, illetve célzottan a gondozott gyermek megkeresésekor kerül a kezünkbe az adott tanuló újabb szakorvosi lelete, mely alapján tovább folytatjuk, esetleg lezárjuk a diák gondozását. Régi, jó kapcsolat esetén a gyerek csak kopog az ajtón és lobogtatja nekünk a szakorvosi papírt, ezzel is megkönnyítve a munkánk.

A mozgásszervek betegségei miatt gondozottak száma tovább nőtt. Reméljük, e szám mögött az van, hogy több tanuló ment el a szakorvosi vizsgálatra, mint az előző években az jellemző volt és a kiszűrt elváltozásokra terápiás javaslatot is kapott.

A mozgásszervi elváltozások jó részében nem várhatunk gyors javulást. Hosszan tartó torna, gyógytestnevelés, gyógyúszás hozza csak meg a várt eredményt a gerinc-, mellkas- és láb elváltozásai kapcsán.

Sok gyermek kap fűzőt a gerincferdülése miatt. Ez nemcsak kényelmetlen a gyerekeknek, de sokan szégyellik is. Ilyenkor nagyon fontos a tanuló pszichés támogatása, esetlegesen az osztállyal való beszélgetés is, hogy miért fontos, hogy hordja ezt az, akinek szükséges, s hogy emiatt ne érje a viselőjét semmiféle hátrányos megkülönböztetés, csúfolás a társak részéről.

Viszonylag gyakori probléma a hypothyreosis, mely betegség esetében nagyon fontos a rendszeres szakorvosi kontroll, hiszen a hormonszint változásai meglehetősen tág határok között tudnak mozogni serdülőkorban. Ilyenkor azonnal reagálni kell, a gyógyszeradag megváltoztatására kerülhet sor. Tehát ezeket a gyerekeket nekünk is fontos nagy figyelemmel követnünk.

A légzőszervi betegségek között legtöbben az asztmások vannak. Szerencsére már nagyon jó gyógyszerek, inhalációs hörgőtágítók állnak a szakorvosok rendelkezésére, melyek használatával az asztmás gyerekek is aktív életet tudnak élni, sportolhatnak is. Azonban nagyon fontos a félévenkénti szakorvosi kontrollon túl, hogy mi is nyomon kövessük az állapotukat, hiszen könnyített testnevelésre szorulhatnak, vagy éppen az állapotuk javulása következtében normál testnevelést is végezhetnek. S fontos, hogy erről mi is tudjunk és ezek alapján a testnevelőket is tanácsokkal lássuk el az ilyen gyermekek kapcsán.

Az obesitas miatt gondozottak száma ismét felfelé mozdult el az előző tanévhez képest. Nagyon rosszak a fiatalok táplálkozási szokásai, a testmozgás szinte nem is szerepel a napirendjükben. Nekik nem elég a mindennapos testnevelés óra, célzottan rájuk szabott testmozgásra lenne szükségük. A testnevelés keretei között nem biztos, hogy sikerélményük van, mert a túlsúly miatt nem olyan gyorsak, nem olyan ügyesek. Az egyébként sem túl nagy önbizalmukra és kedvükre ez nincs jó hatással. Még kevésbé fognak „dolgozni” az órán. Az esetükben teljes életmódváltásra lenne szükség, ami nem csupán a gyermek életmódjára, hanem elsősorban a család életmódjára vonatkozik. A rossz szokásaikat kellene átfogó módon megváltoztatni. A gyermek egyedül - még ha van motivációja is – kevés sikert tud elérni. Gyakran látjuk azt, hogy a kövér gyermeknek a szülője is hasonló testalkatú a hasonló életmód miatt. S mivel ez az állapot még nem fáj, így nem is vesznek tudomást a problémáról. Pedig egyre több fiatal, sőt gyermek van a II. típusú – régen öregkorinak nevezett – diabetes határán; illetve tapasztaljuk, hogy vérnyomásuk enyhén emelkedett sok esetben.

Egyre több a 3 súlypercentil alatti gyermek. Ez az érték jelezhet ugyanúgy kedvezőtlen dolgot, mint a túlsúly. Az ilyen gyerek lehet vékony csontozatú, vékony testalkatú, öröklötten sovány gyermek. De állhat a soványság hátterében nem kellő mennyiségű étel fogyasztása is. Sajnálatos, de látunk ilyen eseteket is, mikor a gyermek szinte csak az iskolában eszik, mert otthon nem nagyon van mit. Nagyon fontos ilyen esetekben az éberség és a megfelelő társszervek bevonásával való segítségnyújtás. Állhat a háttérben felszívódási zavar, hormonális problémák, ezért minden újonnan felfedezett, szomatikusan fejletlen gyermeket háziorvoshoz irányítunk kivizsgálás céljából. Mindezek mellett sem ritka a fogyókúrázó, szándékosan nem evő, anorexia nervosa határán álló gyerek már általános iskolában is és nem csak a lányok körében. Az előző években átlagos testalkatú gyermek esetében a 3 percentil alá soványodás mindenképp fel kell, hogy hívja a figyelmünk erre. Gyanú esetén háziorvos segítségét kérjük, illetve a pszichológus segítségnyújtása képezi a terápia másik pillérét a család támogatása mellett.

Két oktatási intézményben történik a sérült tanulók ellátása. Az Aranyhíd Nevelési-Oktatási Integrációs Központban a sajátos nevelési igényű gyermekek fejlesztése, nevelése, oktatása folyik. A Bercsényi Miklós Általános Iskolában pedig az ép intellektusú mozgássérült gyermekek részesülnek speciális ellátásban.

Az érzékszervi gondozottak jó része szemüveges tanuló. Náluk fontos, hogy ne elégedjenek meg azzal, hogy egyszer rég kaptak egy szemüveget és azt gondolják, az egy életre szól. Nyomon kell követnünk az ő állapotváltozásukat is. Szemüvegük éles látást biztosít-e a számukra, hordják-e, járnak-e rendszeresen szakorvosi ellenőrzésekre? Az egészségtudatosság erről is szól. Ezt kell a gyermekekkel megértetnünk, ami nem egyszerű feladat.

Ebben a tanévben 885 szemüveges tanulót tartottunk számon. E**gészségügyi ok miatt összesen 2331 tanulót gondoztunk a 2015/2016-os tanév során. Vannak, akiket több betegség miatt is.**

A 2015/2016-os tanévben **202** gyermek volt szociális okból gondozottaz általános iskolákban.

A jelzőrendszer tagjaként fontos szerepünk van a szociálisan vagy más okból veszélyeztetett gyermek problémájának észrevételében és szükség esetén az intézkedés is a védőnő feladata. Itt a folyamat nem ér véget, hiszen a gyermekjóléti szolgálat munkatársával, az iskolával és egyéb segítő szakemberekkel kell a továbbiakban arra törekednünk, hogy a gyermek veszélyeztetettséget csökkentsük.

A védőnői gondozás, melyre akár egészségügyi, akár szociális ok miatt kerül sor, nagyon fontos eleme a mindennapi munkánknak. Ehhez elengedhetetlen a jó kapcsolat a szülőkkel, a gyermekekkel, a nevelőtestülettel, az orvosokkal és a szociális segítséget nyújtó szakemberekkel egyaránt. Jobb hatásfokkal lehet dolgozni, ha van személyes kapcsolat, mely ápolására minden fél törekszik a problémamentes időkben is.

**Testnevelés alól felmentettek**

Fontos feladata a tanévkezdésnek feltérképezni a tanulók testnevelési alkalmasságát a szakorvosi javaslat alapján és az állapotuknak megfelelő mozgásformába sorolni őket.

|  |  |  |  |  |
| --- | --- | --- | --- | --- |
| Kategóriák | **2015/2016** | 2014/2015 | 2013/2014 | 2012/2013 |
| I. Kategória - könnyített testnevelés | **297** | 333 | 271 | 243 |
| II. Kategória - gyógytestnevelés | **111** | 111 | 132 | 122 |
| III. Kategória - teljes felmentés | **96** | 80 | 63 | 56 |

A testnevelési csoportok arányai lényegi változást nem mutatnak az előző évhez képest. Fontos és jó, hogy gyógytestnevelésre, sőt gyógyúszásra is járhatnak a problémával küzdő gyerekek. Az úszás megmozgatja a test összes belső izmát, emellett fejleszti az állóképességet és növeli a mozgékonyságot. Az úszásnál figyelni kell a légzésre, ez az egyetlen sport, amely légzésszabályozásra kényszerít, ezáltal a légző szervrendszer is fejlődik. Ezen túl még az úszás során nyúlnak az izmok, a gerincnek stabilitást biztosít. Minden szervrendszerre pozitív hatást gyakorol, viszont a sportsérülések valószínűsége elenyésző.

A gyógytestnevelővel a viszonyunk évek óta nagyon jó. Szívesen segít bármely kérdésben nekünk is és a szülőknek, gyermekeknek is. A köztünk lévő kommunikáció a testnevelési csoportbesorolás változásai miatt egész évben folyamatos.

**Egyéni védőnői tanácsadások, baleseti ellátás, ambuláns ellátás**

Munkánk nagyon fontos és szép része az egyéni védőnői tanácsadás. Az iskolában nagyon sok lehetőség adódik, hogy a gyermekek megismerésével problémáikról, gondjaikról, betegségeikről tudomást szerezzünk. Az osztályvizsgálatok során az anamnézis felvételekor mindig rákérdezünk az elmúlt időszak történéseire, még akkor is, ha már jól ismerjük a tanulót. Ha a kapcsolat védőnő és diák között bizalmas, nyílt tud lenni, akkor a gyermek beavat minket akár olyan problémájába is, amibe mást nem. A fiatalok tudják, hogy a mi ajtónk mindig nyitva áll előttük és bármilyen problémáról legyen is szó, hozzánk bátran fordulhatnak.

**A baleseti – és ambuláns ellátásban a 2015/2016-os tanévben 2668 fő részesült. Mentőhívásra 32 esetben volt szükség. Az intézményben balesetet szenvedettek száma 94 fő volt.**

Baleseti ellátás alatt többnyire kisebb sérülések, horzsolások, sebek fertőtlenítését, kötését értjük. Azonban adódnak komolyabb esetek is, ahol a védőnő szaktudásán és talpraesettségén sok múlik. Nyugalma és higgadtsága fontos azokban az esetekben, mikor mentőt kell hívni vagy szükséges a tanulót szakorvoshoz küldeni. Ilyenkor a szülőt azonnal értesítjük és kérjük a beleegyezését, segítségét, hogy a gyermek minél előbb a megfelelő ellátásban részesülhessen.

Ambuláns ellátásra valamilyen akut tünet miatt jönnek a tanulók a védőnőhöz. Leggyakrabban fejfájás, hasi fájdalmak, szédülés, rossz közérzet, hányás, hasmenés fordul elő. Sok esetben az alapos kikérdezés során kiderül, hogy a gyerek nem eszik reggelit, nem fogyaszt elegendő folyadékot, s ez bizony testi tünetekhez vezet. Nagyon fontos, hogy ilyenkor újból felhívjuk a figyelmét erre és a megfelelő életmóddal igyekezzünk megoldani a visszatérő problémát. Ennek a rossz szokásnak, „lustaságnak”, „szülői hanyagságnak” a megváltoztatása nem könnyű.

Fertőző betegség gyanúja esetén fontos, hogy a gyerek mielőbb orvosi ellátásban részesüljön és mindent meg kell tenni a fertőzés továbbvitelének megakadályozására.

A védőnői fogadóórák alatt és egyéb időpontokban is szívesen keresik fel a tanulók és szüleik is a védőnőt. Ez az idő ad lehetőséget a leletekkel kapcsolatos konzultációra, tanácsadásra, a terápiás vagy preventív teendők átbeszélésére, lelki bajok felfedésére és megoldására, továbbtanulással kapcsolatos kérdések tisztázására, egyebekre.

**Fogászati szűrés**

Évente egy alkalommal minden tanuló fogászati szűrése megtörténik az iskolafogászaton. Elváltozás esetén vagy további kezelés szükségességekor a gyermeket a szüleivel rendelik már vissza.

A szűrések, vizsgálatok során is felhívjuk a tanulók figyelmét a fogászati kezelés szükségességére caries és szabálytalan fogazat esetén.

A fogszabályzót viselő tanulókra külön figyelmet fordítunk. Fontos a lelki támogatás, megerősítés, figyelmük felhívása a fokozott szájhigiéniára.

Egészségnevelő előadásokkal is igyekszünk a gyermekek figyelmét a megfelelő száj higiénére, annak szükségességére felhívni és gyakorlatban bemutatni a megfelelő fogmosási technikát.

**Közegészségügyi tevékenységek**

1. Étkezés, étkeztetés ellenőrzése, konzultáció a konyha vezetőjével, javaslat az egészségesebb étrend kialakítására. Több iskola elnyerte az Öko iskola címet, mely megköveteli a fokozott felügyeletet, egészségesebb étrend kialakítását.
2. Személyi higiénia ellenőrzése.
3. Munkavédelmi szemlén való részvétel.

A tisztasági vizsgálatok az előírásoknak megfelelően szeptember, január, április hónapokban minden gyermekre kiterjedően megtörténtek. Ezen túl pozitivitás vagy jelzés esetén igény szerint is vizsgálunk még. A szülőket minden esetben írásban, lezárt borítékban tájékoztatjuk a problémáról. A tanulók visszaellenőrzése az előírásoknak megfelelően, folyamatosan történik.

Minden első osztályos tanuló, illetve szülő a tanév elején megkapja az Országos Epidemiológiai Központ *„A fejtetű és a fejtetvesség elleni védekezés gyermekközösségekben”* című 4 oldalas tájékoztatóját, melynek végén a perforált részen aláírásával jelezi, hogy a tájékoztatást megkapta, feladatait tudomásul vette.

Sok munkát, időt követelnek a tisztasági vizsgálatok a mindennapi teendőink közül. Sajnos vannak évek óta elhúzódó esetek is, ahol csak ideig-óráig tudunk eredményeket elérni.

**Az általános iskolákban a 2015/2016-os tanévben beíratott 6411 tanulónál a tanév során 19419 tisztasági vizsgálatot végeztek az iskolavédőnők! 94 gyermeket szűrtünk ki, az ismétlődő esetek száma 34 volt. 12 esetben kellett intézkedni ezen ügyekben.**

Az intézkedéseket a járványügy, illetve szükség esetén a gyermekjóléti szolgálat felé tesszük meg.

**Egészségnevelés, egészségfejlesztés**

Az egészségnevelés, a primer prevenció és a védőnő fogalma összefonódik. Nagyon fontos szelete ez a munkánknak, szívesen vállalunk részt a tanulók egészségmagatartásának, egészségtudatos életmódjának kialakításában, fejlesztésében.

Az iskolák igényei szerint alakítjuk ki az egészségnevelési ütemtervünket. Vannak kötelezően megvalósítandó feladatok és persze ezek mellett sok-sok aktuális, vagy éppen az adott közösséget jobban érdeklő témák.

Alsó tagozatban kiemelten fontos témák a helyes fogápolás, napirend, mindennapi tisztálkodás, balesetek megelőzése.

A serdülőkorról, annak változásairól már 4. osztálytól folyamatosan az életkornak megfelelően kell beszélgetnünk. A egészséges táplálkozás megtárgyalása az 5. évfolyamon kötelező, de soha nem lehet eleget beszélni róla.

A 6. osztálytól kezdődnek a szenvedélyek megelőzését célzó órák, különös tekintettel a dohányzásra, alkoholfogyasztásra, droghasználatra és újabban az energiaitalokra is. A nemiséggel, szexualitással kapcsolatban a 7. és a 8. évfolyamos tanulókkal szoktunk beszélgetni.

Egy kolléganőnk évek óta nagy sikerrel csinálja, az 5. osztályos lányoknak szóló Ciklus Showt és a fiúk számára a „Titkos küldetést”.

Érintett témák még:

* biztonság, balesetek megelőzése, elsősegélynyújtás
* családi életre nevelés
* szűrővizsgálatok, oltások
* környezetvédelem
* allergiák
* kullancsok
* testmozgás fontossága

Az egészségnevelési programok megvalósulnak:

* tanórai keretek között
* tanórák után, klubok, szakkörök formájában
* szervezett egészségnapokon szülők bevonásával
* öko-napon, sport napon, családi délután keretében
* gyakoriak a vetélkedők, melyek feladatait az egészség témaköreiben állítjuk össze a gyermekek életkorának megfelelően

**A 2015/2016-os tanévben az egészségfejlesztő órákkal, egészségnapokkal a kolléganők összesen 6548 gyerekkel dolgoztak együtt.**

Mindig igyekszünk megújulni, az adott témát több oldalról láttatni a gyerekeknek. Sokféle szemléltető eszköz áll a rendelkezésünkre (Beni maci és a belső szervei, Dohányzó Zsuzsi, Dohányzó száj, fogsor fogkefével, részeg szemüveg), emellett igyekszünk a korral is lépést tartani, így power point bemutatókat készítünk, plakátokat tervezünk, új videókat vetítünk. Próbálunk nemcsak a gyermekek, fiatalok elméjére, hanem lelkére is hatni. Több fronton talán több eredményt tudunk elérni.

**Speciális feladataink**

* Egészségnapok szervezése – Agora Szombathelyi Kulturális Központ Savaria Filmszínház *Egy nap az egészségért* program, szűrések, tanácsadás, bemutatók
* *Tanfolyamok, klubok, szakkörök* (elsősegélynyújtás, csecsemőgondozás, tini-klub, versenyekre felkészítés)
* *Iskolai büfé* egészségesebbé tétele, folyamatos kapcsolat, javaslattétel
* *Egészségügyi felügyelet* rendezvényeken
* *Egészségügyi felügyelet* táborok, túrák, kirándulások alkalmával
* *Oktató* védőnői feladatok
* Iskolai *honlap* szerkesztésében való aktív részvétel, iskolai dekorálás
* *Pályázatírás*
* *Szombathelyiek Egészségéért Egyesület* munkájában aktív részvétel
* *Napközis nyári tábor* egészségügyi felügyelete, illetve a nyári tábor ideje alatt egészségfejlesztő órák tartása a táborozó gyerekeknek
* *Csapatépítő programok*
* *Prevenciós Ház* programjainak népszerűsítése, aktív részvétel, ötletelés, szervezés, lebonyolítás
* *Öko rendezvények*

**Továbbképzések, önképzések**

* PTE-ETK - Védőnői gyakorlatokkal kapcsolatos Workshop
* Útitárs (iskolavédőnői továbbképzés)
* Önérvényesítő (asszertív) kommunikáció és viselkedés az egészségügyi szakdolgozók munkája során
* Beszédhibák felfedezése és a korrigálás lehetőségei
* MAVE továbbképző nap (Arcfejlődés, szájüreg és a fogak védelme; Fogazati rendellenességek kialakulása és a megelőzési, helyreállítás lehetőségei; Védőnői gondozás szerepe a teamben)
* ”Ép testben épp, hogy élek” (dr. Záborszky Zita)
* Az alacsonynövés korai felismerése (dr. Csákváry Violetta)
* A védőnő képzés elméleti és gyakorlati oktatásának koherenciája, oktató védőnői workshop
* Emlőrák elleni küzdelem világnapjához kapcsolódó előadások
* „ Az infokommunikációs és fogyasztói társadalom, a zapper és alfa nemzedék és a BARNAHUS kapcsolata és a megváltozott iskolavédőnői feladatok” (dr. Lazáry Györgyné)
* Köztes átmenetek című drogprevenciós interaktív kiállítás
* MAVE továbbképző nap: Áldozatok segítése ( Major Zsolt)

**Kapcsolattartás intézményekkel, szakmai képviseletekkel, civil szervezetekkel, médiával**

1. Iskolavezetés, tantestület
2. Szülők, szülői munkaközösség
3. Vas Megyei Pedagógiai Szakszolgálat
4. Pálos Károly Szociális Szolgáltató Központ és Gyermekjóléti Szolgálat
5. RÉV Ambulancia
6. Vas Megyei Kormányhivatal Szombathelyi Járási Hivatala Népegészségügyi Osztály
7. Vas Megyei Markusovszky Kórház - szakrendelések
8. Vas megyei Rendőr-főkapitányság
9. Magyar Vöröskereszt
10. Civil szervezetek
11. Frisss Fm
12. Vas Népe
13. Városi Televízió
14. Savaria Fórum
15. Szombathely Megyei Jogú Város Önkormányzata, Egészségügyi és Közszolgálati Osztály
16. PTE EFK - Védőnőoktatás
17. NYME-SEK Prevenciós Intézet

**Terveink a 2016/2017-es tanévre**

* Szűrések, vizsgálatok, egészségfejlesztés hatékony, magas színvonalú folytatása
* Egészségnapok szervezésében, lebonyolításában aktív részvétel
* Prevenciós Ház állandó és rendszeres programjainak szervezése, lebonyolítása, fiatalok, szülők aktív bevonása
* Részvétel a város egészséget, lakosságot érintő programjaiban
* Továbbképzések, önképzések, csapatépítés, szupervízió
* Hagyományteremtő céllal létrehozott rendezvényeink folytatása
* Védőnői továbbképzés szervezése, lebonyolítása
* Szombathelyiek Egészségéért Egyesület munkájának segítése

**Összegzés**

Az adminisztrációhoz használt Stefánia Védőnői Dokumentációs és Jelentő Rendszer használatát már minden kolléganő jól elsajátította. Vannak a munkát megkönnyítő funkciói. A problémák megoldása nem a mi feladatunk, bár igyekszünk a fejlesztők munkáját segíteni visszajelzéseinkkel.

Eszközeink állapota jó. Elhasználódás, probléma esetén javítják, szükség esetén cserélik őket, a lehetőségekhez mérten.

A munkában igyekszünk a szűrővizsgálatok, egészségnevelés, egyéni tanácsadás, tisztasági vizsgálatok között mindig megtalálni azt az egyensúlyt, amit az adott helyzet, az adott közösség jobban megkíván.

Nincs két egyforma nap, nincs két egyforma egészségnevelési óra. Ez a sokszínűség sok örömet, megújulást tartogat számunkra. Ám időnként ez megterhelő is lehet. Azonnali alkalmazkodást, nagy rugalmasságot, önbizalmat, magas szakmai tudást igényelnek a mindig új kihívások. Az iskolavédőnő a munkáját egyedül végzi, ritkán van alkalom a kolléganőkkel való találkozásra, tapasztalatcserére. Ez szellemileg is, pszichésen is megterhelő, kimerítő.

A pedagógusokkal, iskolavezetéssel, iskolaorvosokkal jó a kapcsolat, ami feltétele is a gördülékeny, hatékony munkának.

Szombathely városban a 2016-os év Szent Mártonról szólt. A Szent Márton Köpenye Szociális Program keretében mind az általános iskolás, mind a középiskolás gyerekekhez eljutottak kiemelt egészségfejlesztő programjaink, melyhez az anyagi fedezetet a város önkormányzata biztosította.

Ezek a programok az általános iskolások közül a 2., 4. és a 7. osztályokat érintették.

A 2015/2016-os tanév tavaszán a 7. osztályosok programja valósult meg. Dr. Zacher Gábor tartott előadást „Akkor és ott nemet mondani” témában az Agora Savaria Filmszínházban, ahova a város 683 hetedikese eljött és hallgatta, itta a főorvos úr szavait, nevetett a poénjain és talán elgondolkodott a mondanivalóján.

Nagy újdonság, lehetőség és feladat volt számunkra ennek a nagy támogatású programnak a tematikáját kidolgozni, majd az egyes elemeket megszervezni és lebonyolítani. A programok önkéntesen működtek, nagyon magas részvételi arányok mellett. A résztvevők visszajelzései, értékelése azt tükrözte, hogy sikerült egy olyan programsorozatot kidolgoznunk és azt úgy megvalósítani, amire fogékonyak voltak az iskolavezetők és a diákok egyaránt.

Ez a program felpezsdítette a mindennapjaink, megmutatta mennyi tartalék erő, kreativitás, tettrekészség rejlik még az iskolavédőnőkben!

***„Bármihez, amit megtehetsz vagy megálmodsz... fogj hozzá!***

***A merészségben zsenialitás, erő és varázslat rejlik.”***

***(***[***Johann Wolfgang von Goethe***](http://www.citatum.hu/szerzo/Johann_Wolfgang_von_Goethe)***)***

**Összefoglaló jelentés a középfokú iskolákat ellátó**

**védőnői munkáról a 2015/2016-os tanévben**

A védőnők munkájukat az iskola - egészségügyi ellátásról szóló 26/1997. (IX. 3.) NM rendelet, a kötelező egészségbiztosítás keretében igénybe vehető betegségek megelőzését és korai felismerését szolgáló egészségügyi szolgáltatásokról és a szűrővizsgálatok igazolásáról szóló 51/1997. (XII. 18.) NM rendelet, a fertőző betegségek és a járványok megelőzése érdekében szükséges járványügyi intézkedésekről szóló 18/1998. (VI. 3.) NM rendelet, a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet alapján végzik.

A tanév során az iskolai munkát 15 főállású iskolavédőnő látta el. Egy körzet tartós helyettesítés alatt áll.

***Az intézmények száma:*** 17

Állami iskola: 13

Egyházi iskola: 2

Alapítványi iskola: 1

Gyakorló Általános iskola és Gimnázium: 1

***Iskola típusaink:***

Gimnázium: 7

Beíratottak száma: 2522 fő

Szakközépiskola: 10

Beíratottak száma: 3805 fő

Szakképző iskola: 7

Beíratottak: 1143 fő

Szakközép és szakképző intézményeinkben 14 évtől 22 éves korig, illetve felnőtt képzés is folyik, valamint a nyolcosztályos gimnáziumokban már a 11. életévtől gondozzuk a gyermekeket. Ez a széles korra vonatkozó sáv meghatározza feladataink sokrétűségét, úgymint

* egyeztetett munkaterv az iskolákkal
* Stefánia Védőnői Dokumentációs és Jelentő Rendszer napra kész vezetése
* testnevelési csoportbesorolás előkészítése, vizsgálatok szervezése, lebonyolítása
* gondozási nyilvántartás vezetése, vizsgálatok szervezése, lebonyolítása
* szakmai alkalmassági vizsgálatok szervezése, lebonyolítása, adminisztrációja, jelentése
* szükség szerint tisztasági vizsgálatok lebonyolítása, jelentése
* megbetegedési veszély elhárítása céljából végzett oltások szervezése, lebonyolítása, nyilvántartása, jelentése
* étkeztetés ellenőrzése (büfé és menza)
* munkavédelmi szemle
* gyakorlati helyszín látogatása
* osztályvizsgálatok szervezése, lebonyolítása, adminisztrációja
* szűrővizsgálatok elvégzése (súly, magasság, vérnyomás, látás, hallás, színlátás, mozgásszervi, golyva, mentális állapot)
* beiskolázás előtti alkalmassági vizsgálat
* egészségfejlesztés (szakkörök, órák, tanácsadás, kiscsoportos beszélgetések, rendezvények szervezése, aktív részvétel az iskola életében)
* jelentések készítése: statisztikai hivatalnak, Vas megyei Kormányhivatal Népegészségügyi Szakigazgatási Szerve, vezető védőnőnek, iskoláknak, munkáltatónak
* ambuláns ellátás, elsősegélynyújtás
* mentális gondozás

**Beíratott tanulók összes száma: 7470** fő

Vizsgálatra kötelezettek: **3558** fő

Megvizsgált: **5863** fő

Szakrendelésre küldve:**1292** fő

Pályaalkalmassági vizsgálaton részt vett: **1012** fő

A számokból jól látszik, hogy a törvény által előírt, kötelezően megvizsgálandó gyermekek számához képest lényegesen több a megvizsgált tanulók száma. A védőnők fontosnak tartják, hogy ne csak kétévente, hanem minden tanévben találkozzanak a fiatalokkal, így jobban követhető testi-lelki állapotváltozásuk. Ezáltal közvetlenebbé válik a kamaszokkal a kapcsolat és szívesebben jönnek a védőnőhöz örömükkel és bánatukkal egyaránt.

Balesetet szenvedett: **33** fő

Ambuláns ellátás: **2338** fő

Mentő hívás: **19** alkalommal

Az ambuláns megjelentek száma jelzi, milyen fontos a védőnő aktív jelenléte az iskolában, ahol talpraesettségével, szakmai tudásának birtokában azonnali döntést tud hozni az esetleges gyors beavatkozás szükségéről.

A nyolcosztályos gimnáziumokban az általános iskolás korú tanulók kötelező kampányoltásokban részesülnek. Szeptember hónapban a 6. osztályos tanulók **MMRvaxPro** oltóanyaggal történő kanyaró- rubeola-mumpsz oltása, október hónapban pedig **Boostrix** oltóanyaggal a diftéria-szamárköhögés-tetanusz elleni védőoltása történt meg.

A 7. osztályos tanulók szeptemberben esedékes **Engerix-B**, B-típusú májgyulladás elleni védőoltása zajlott le, akik az oltás II. részletét 2016. március hónapban kapták meg.

A 2015/2016-os tanévben került bevezetésre az önkéntes alapon, lányok részére igénybe vehető HPV elleni védőoltás a 7. osztályosok körében. Ez az oltás is 2 részletből áll, 2015 októberében, majd 6 hónap múlva, 2016 áprilisában zajlottak az oltások.

A 2015/2016-os tanévben 398 kötelező oltást és 76 HPV elleni védőoltást kaptak a gimnáziumi tanulók.

A védőnő feladatai a védőoltások kapcsán:

* szülők tájékoztatása, értesítése az oltásról
* oltási kiskönyvek összegyűjtése, átnézése
* oltóanyag rendelés, szállítás
* adminisztratív feladatok (védőoltási kimutató, kiskönyv, jelentés, Stefánia rendszer)
* oltások felszívása, előkészület a beadásra
* oltás lebonyolítása
* oltás utáni ellátás, felügyelet

**A beíratott tanulók közül gondozásba részesül:**

Egészségügyi ok miatt: **4621** fő

Szociális ok miatt: **263** fő

|  |  |  |
| --- | --- | --- |
| **Iskolatípus** | **Egészségi ok** | **Szociális ok** |
| **Gimnázium** | 1718 fő | 18 fő |
| **Szakközépiskola** | 2305 fő | 98 fő |
| **Szakképző iskola** | 598 fő | 147 fő |

Az előző évhez viszonyítva valamennyi iskolatípusban emelkedett az egészségügyi ok miatt gondozottak száma. A szociális ok miatt gondozott diákok száma lényegesen nem változott. A beíratottak csaknem **2/3**-a küzd valamilyen egészségügyi problémával.

**Testnevelési csoportbesorolás**

**664** tanulót kellett különböző testnevelési csoportokba sorolni.

I. könnyített testnevelés: **350** fő

II. gyógytestnevelés: **167** fő

II/A kategória: 98 fő

II/B kategória: 69 fő

III. teljes felmentett: **147** fő

A tavalyi tanévhez viszonyítva kevesebb tanulót kellett valamilyen betegség miatt a normáltól eltérő testnevelési csoportba sorolni. Ez nagyon jó, hiszen a cél az, hogy minél több gyerek mozogjon, ezért is örvendetes, hogy csökkent a teljesen felmentett tanulók száma is. A krónikus betegségek modern kezelése lehetővé teszi a tanulók jobb terhelhetőségét (pl: asthma, epilepszia, diabetes).

A teljesen felmentettek között daganatos betegséggel küzdő, fejlődési rendellenességgel született, idegrendszeri károsodott, súlyos mozgásszervi beteg van. De mellettük sok az átmenetileg (pl. műtét miatti) teljesen felmentett.

**Az egészségügyi ok miatt gondozottak megoszlása betegségcsoportok szerint**

|  |  |  |  |
| --- | --- | --- | --- |
| **Gondozási csoport** | **2015/ 2016 tanév** | 2014/2015 tanév | 2013/2014 tanév |
| Asthma bronchiale | **375 fő** | 350 fő | 403 fő |
| Rhinitis allergica | **379 fő** | 424 fő | 445 fő |
| Anyagcsere betegségek | **174 fő** | 135 fő | 234 fő |
| Obesitas | **532 fő** | 541 fő | 501 fő |
| Asthenia | **147 fő** | 181 fő | 175 fő |
| Szív- és érrendszeri betegségek | **151 fő** | 165 fő | 213 fő |
| Mozgásszervi betegségek | **735 fő** | 688 fő | 588 fő |
| Neurológiai betegségek | **108 fő** | 93 fő | 93 fő |
| Bőrbetegségek | **169 fő** | 165 fő | 170 fő |
| Egyéb | **120 fő** | 107 fő | 89 fő |

Vég nélküli harcot vívunk a civilizációs ártalmak okozta (mozgásszegény életmód, helytelen táplálkozás, rossz étkezési szokások) fiatalkori elhízással szemben. A személyes találkozások során mindig kitérünk az életmódi tanácsokra, helyes életvitelre, hangsúlyozzuk a mozgás fontosságát, de mindez mit sem ér, ha a család szokásai nem változnak meg. A tavalyi évhez képest még ha minimális mértékben is, de csökkent a túlsúlyos diákok száma.

A szakma szabályai szerint 3 alkalommal visszarendeljük a diákot egy kontroll mérésre, ha a szűrés során emelkedett vérnyomást tapasztalunk. Ebben a tanévben **251** vagy egyéb lelki tényezők állnak. Nem hagyhatjuk figyelmen kívül a nem megfelelő életmódból (túlsúly, helytelen táplálkozási szokások, energiaital fogyasztása, dohányzás, mozgásszegény életmód) fakadó figyelmeztető jeleket, melyek predesztinálják a gyermeket a későbbi életkorban kialakuló magas vérnyomás betegségre. Ezen tényezőkre a védőnők minden alkalommal felhívják a tanulók figyelmét.

47 tanulót küldtünk háziorvoshoz, illetve kardiológushoz. 16 tanuló hozta a leletét vissza, amely magasvérnyomás-betegséget igazolt.

Továbbra is sok diák hord szemüveget. Tavalyi évhez viszonyítva az arányok változatlanok. A szakközépiskolások között több szemüvegest tartunk nyilván, mint gimnáziumban tanuló társaik között.

Összehasonlítva a mozgásszervi gondozottak megoszlását a 3 iskolatípus szerint, láthatjuk, hogy szignifikánsan kevesebb a mozgásszervi gondozott a szakiskolások között. Ennek ellenére ez az alacsony szám is megnehezíti a szakmai alkalmasság elbírálását, hiszen vannak olyan szakmák, melyeknél a gerinc, a statikai rendszer elváltozásai kizáró okként szerepelnek.

A hallásvizsgálaton kiszűrt tanulók száma stagnálást mutat, mely mögött régebbi fülészeti esemény, ritkán aktuális megfázás áll, illetve a nagy hangerőn hallgatott MP3, MP4 is okozhat hallásromlást. Ma már szinte elképzelhetetlen a fiataloknak ezen eszközök nélkül az utcán, buszon, vonaton közlekedni.

Középiskolákban jelzés esetén, illetve a nyolcosztályos gimnáziumokban az általános iskolás korú gyermekeknél évente 3 alkalommal történik tisztasági vizsgálat. Idén 243 tanulót vizsgáltunk. Sajnos az ápolatlanság mindennapi probléma. A szűrések során gyakran szembesülünk ezen problémával. Egészségnevelési órák során minden témába beleszőjük a személyi higiéné fontosságát.

**Fogászati szűrés**

Rendszeres évenkénti vizsgálatot végeznek a szakorvosok, illetve az osztály vizsgálatok kapcsán az iskolaorvos is figyelmezteti a diákot a száj higiéné fontosságára, az elváltozások kezeltetésére, fogszabályzás szükségességére.

Sajnos a problémákat a diákok nagy része csak akkor veszi komolyan, ha már fájdalommal járnak és a szűréseket nem tartják fontosnak. Könnyebb a megelőzésre szolgáló szűréseket népszerűsíteni ott, ahol a szülők egészségtudatosan, felelősséggel alakítják a család életét.

**Egészségnevelés**

A védőnői prevenciós munka a szűrések mellett a felvilágosító előadásokon, interaktív órákon, tanácsadásokon teljesedhet ki. Az idei tanévben 5802 diákot szólítottak meg a védőnők.

A védőnő egészségnevelési munkája során kötelező és ajánlott témákat dolgoz ki és prezentál. **Kötelező téma a 11. évfolyamon az emlő- és a here önvizsgálata.** Sajnos minden évben az órák után akad olyan tanuló, aki magán elváltozást talál, de szerencsére ez ily módon időben felismerésre és kezelésre kerül, akár jó-, akár rosszindulatú folyamatról van szó. Több jelzést és köszönetet kaptunk a szülőktől és a tanulóktól, pedagógusoktól, hogy foglalkozunk a rákszűréssel, s ezzel életeket mentünk. Ez ad erőt nekünk a további munkánkhoz.

A további témák kidolgozása a védőnő ajánlása, illetve az iskola igénye szerint történik. Egészségfejlesztő munkánk szervesen kapcsolódik az iskolák egészségnevelési programjához. Beszélünk az egészséges táplálkozásról, személyi higiénéről, pubertáskori változásokról, szexualitásról, párválasztásról, fogamzásgátlásról, abortuszról, szexuális úton terjedő betegségekről (kiemelten az AIDSről), a normálistól eltérő szexuális magatartásformákról, lelki egészségről, agresszióról, stresszhelyzetek kezeléséről, egészségkárosító magatartásformákról (dohányzás, alkoholfogyasztás, energiaitalok, drog).

A tanórákon kívül nagyon fontos számunkra a diákokkal való négyszemközti beszélgetés. Sokan azért keresik fel a védőnőt, hogy meghallgatást nyerjenek, így szabadulva lelki terheiktől. A szülők lelki válsága egyre mélyebben érinti, vagy inkább sújtja a gyerekeket. Magukra maradnak egy-egy tragédia feldolgozása során. Nincs idő a beszélgetésekre, a szülői odafigyelésre, így a számukra a mentőövet gyakran a védőnő jelenti. Ez számunkra öröm és teher is. Hisszük, hogy a prevenció segítségével elérhető a testi-és lelki egészség, harmónia önmagunkkal. Ez vezérel bennünk, amikor egyéb feladatokat  vállalunk.

**Speciális feladataink**

Valamennyi program védőnői szervezésben illetve közreműködéssel valósult meg:

* + - * **„Vigyázz magadra!”** – Klobusitzky György, a Rendőrtiszti Főiskola adjunktusának előadásai: Drog prevenciós és biztonságos közlekedés témákban a 9. évfolyamos középiskolásoknak
      * **„Szereted? Szórakozol?” -** Dr. Hevesi Krisztina szexuálpszichológus előadása a város 12. évfolyamos diákjainak
      * **„Egészség? Megéri!” –** egészségműveltségi vetélkedő a 10. évolyamosoknak
      * **Iskolai diáknap, iskolai kampányok** – előadások az egészség „helyszínen”, kollégiumi egészségnevelés, ételkóstoltatás, sminkbemutató „tavaszi tüdőtakarítás”- dohányosok
      * **Egészségfejlesztés pedagógusoknak**- vérnyomás, vércukor mérése, önvizsgálatokról
      * **Véradások szervezése**
      * **Tanfolyamok szervezése** – felkészítés csecsemőgondozási versenyre, elsősegély-nyújtási vetélkedőre
      * **Egészségügyi felügyelet biztosítása** iskolai rendezvény alatt.
      * **Előadások megszervezése és szűrővizsgálatok bonyolítása a lakosság részére a Prevenciós Házban**
      * **Munkahelyi Családi Nap az EPCOS-ban**
      * **Baba-Mama nap Oladon**
      * **Kapcsolattartás a Pálos Károly Szociális Szolgáltató Központ és Gyermekjóléti Szolgálattal**
      * **Napközis nyári tábor egészségügyi felügyelete**
      * **Az Egészségnapok keretében** az Agora Szombathelyi Kulturális Központ Művelődési és Sportházban szűrések, tanácsadás
      * **Séta az emlőrák ellen**

**Kapcsolattartás**

* Iskolavezetés, tantestület
* Szülők, szülői munkaközösség
* Vas Megyei Pedagógiai Szakszolgálat
* Pálos Károly Szociális Szolgáltató Központ és Gyermekjóléti Szolgálat
* RÉV Ambulancia
* Vas megyei Kormányhivatal Szombathelyi Járási Hivatala Népegészségügyi osztálya
* Vas Megyei Markusovszky Kórház - szakrendelések
* Vas Megyei Rendőr-főkapitányság Bűnmegelőzési osztálya
* MagyarVöröskereszt
* Civil szervezetek
* Frisss FM
* Vas Népe
* Városi Televízió
* Savaria Fórum
* Szombathely Megyei Jogú Város Önkormányzata, Egészségügyi és Közszolgálati Osztály
* PTE EFK - Védőnőoktatás
* NYME-SEK Prevenciós Intézet
* KEF
* Egészséges Városok Magyar Nyelvű Szövetsége
* Humán Civil Ház

**Egyéb feladatok**

* Oktató védőnői feladatok: IV. éves védőnő hallgatóknak
* Kábítószerügyi Egyeztető Fórum (KEF) Ifjúsági védőnők képviselete
* Koordinátori munka
* Működtetjük a Szombathelyiek Egészségéért Egyesületet
* Műhelymunka a Prevenciós Házban
* „Nyitott kapuk” szűrés és egészségnevelés a Prevenciós Házban
* Szakmai konferencia Prevenciós Házban szervezés, szűrés
* EPCOS családi nap
* Iskolai Egészségnapok

**Továbbképzések, önképzések**

* PTE-ETK - Védőnői gyakorlatokkal kapcsolatos Workshop
* Útitárs (iskolavédőnői továbbképzés)
* Önérvényesítő (asszertív) kommunikáció és viselkedés az egészségügyi szakdolgozók munkája során
* Beszédhibák felfedezése és a korrigálás lehetőségei
* MAVE továbbképző nap (Arcfejlődés, szájüreg és a fogak védelme; Fogazati rendellenességek kialakulása és a megelőzési, helyreállítás lehetőségei; Védőnői gondozás szerepe a teamben)
* ”Ép testben épp, hogy élek” (dr. Záborszky Zita)
* Az alacsonynövés korai felismerése (dr. Csákváry Violetta)
* A védőnő képzés elméleti és gyakorlati oktatásának koherenciája, oktató védőnői workshop
* Emlőrák elleni küzdelem világnapjához kapcsolódó előadások
* „ Az infokommunikációs és fogyasztói társadalom, a zapper és alfa nemzedék és a BARNAHUS kapcsolata és a megváltozott iskolavédőnői feladatok” (dr. Lazáry Györgyné)
* Köztes átmenetek című drogprevenciós interaktív kiállítás
* MAVE továbbképző nap: Áldozatok segítése ( Major Zsolt)

**Közösségi programok**

* Védőnői karácsony

**Terveink a 2016/2017-es tanévre**

* Az egészséghez, prevencióhoz kapcsolódó világnapok beépítése az egészségnevelésbe
* Az „Egészség napok” rendezvénysorozatának szervezése, lebonyolítása
* Prevenciós Ház programjaiban részvétel, szervezés, lebonyolítás
* Védőnői Szakmai Műhely szervezése, lebonyolítása
* Továbbképzések, önképzések, csapatépítés
* Hagyományteremtő céllal létrehozott rendezvényeink folytatása

Beszámoló a területi védőnők 2016. évi

munkájáról

Szombathely városban a területi védőnői munkát jelenleg 24 védőnő látja el.

A védőnők ellátási területei Szombathely város és a hozzá kapcsolódó külső területek (Sé, Nárai). A védőnői ellátási területek a városban működő 7 gyermekorvosi rendelőhöz kapcsolódnak. A védőnők munkájukat különböző közlekedési eszközökkel tudják ellátni. A belvárosi részeken a kollégák gyalogosan vagy kerékpárral közlekednek, a külső területek ellátása személygépkocsival történik, ami a védőnő saját tulajdona. Ezeket a területeket más járművel hatékonyan nem lehet ellátni, ugyanis nem csak a rendelőtől való távolság, hanem a terület nagysága is indokolja a gépjármű használatot.

A **24** védőnői körzetben összesen **5.824** gondozottat láttak el a védőnők 2016. évben.

A védőnők feladatait rendeletek szabályozzák, munkájukat a területi védőnői ellátásról szóló 49/2004 ESZCSM rendelet útmutatása alapján végzik. A védőnői szakmai tevékenységet ezen kívül számos Módszertani levél, Védőnői Szakmai Kollégiumi állásfoglalás, Szakfelügyeleti iránymutatás, Szakmai Protokoll szabályozza.

A beszámoló elkészítéséhez szükséges statisztikai adatok egy részét a Vas Megyei Kormányhivatal Szombathelyi Járási Hivatal Járási Népegészségügyi Intézete szolgáltatta.

A területi védőnők munkája nagyon sokrétű, feladataik közé tartozik:

1. **Családlátogatás**

A klasszikus védőnői ellátás színtere a család otthona, az a mikrokörnyezet, ahol kialakul az életmód, a szokásrend. Az adatok igazolják, hogy a más egyéb feladatok mellett, nagyszámú a családok otthonában történt prevenció.

A védőnők által 2016 évben **19.130** (1 védőnőre jutó havi átlag 66) családlátogatás történt. Megállapítható, hogy a látogatások száma emelkedett az elmúlt évhez képest (1. számú ábra).

**1. számú ábra**

1. **Várandósok gondozása**

A várandósok gondozása jelenti a várandósok felkészítését a testi, lelki változások elfogadására, a szülői szerepre, az újszülött fogadására.

Ezen kívül fontos a tájékoztatás az együttszülés jelentőségéről, az anyatejes táplálás fontosságáról.

Szülői szerepre felkészítő tanfolyamok működtetése.

A **404** fő várandós létszám - a védőnői finanszírozáshoz az OEP felé továbbított, október 1-jei létszám**-** pillanatnyi adat (2. számú ábra), viszont a védőnők egész évben ennél több várandóst látnak el. A létszám az előző évről áthozott, még meg nem szült várandósok, és a 2016 évben újonnan felvett várandósokat tartalmazza. Tehát a 24 védőnő 2016 évben **1.207** várandós gondozását végezte. Az újonnan nyilvántartásba vett várandósok számát a következő ábra szemlélteti.

1. **számú ábra**
2. **0-7 éves korúak gondozása**

A harmonikus szülő-gyermek kapcsolat kialakulásának, a gyermek nevelésének, és a szocializációjának segítése.

A helyes táplálkozási szokások kialakítása, anyatejes táplálás népszerűsítése, az anyák segítése ennek megvalósításában.

Pszichoszomatikus fejlődés figyelése, szűrővizsgálatok elvégzése, eltérések felismerése.

A számok tükrében az ellátandók köre a következőképpen alakult az elmúlt években:

A védőnői körzetekben nyilvántartott családok száma: **4.068**

Az ellátott gondozottak száma: **5.824**

* Várandós anyák: **404**
* 0-7 éves korú gondozottak: **5.420**

1. **számú ábra**

Szombathelyen2016. évben az élve születések száma **736** fő.Az előző 2015. évhez viszonyítva, növekedés figyelhető meg.

1. **számú ábra**
2. **Önálló védőnői tanácsadás**

Ennek keretében történik a várandósok előkészítése az orvosi vizsgálatokra, a 0-7 éves korosztály testi fejlettségének mérése, életkorhoz kötött státuszvizsgálatok elkészítése, egyéni beszélgetések lebonyolítása.

Az önálló védőnői tanácsadáson megjelentek számát az 5.-6. számú ábra mutatja.

* **Várandós anyák: 6.599**
* **0-7 éves korúak**: **8.566**
  + Csecsemők**: 3.758**
  + 1-3 évesek**: 2.332**
  + 3-7 évesek**: 2.476**

1. **számú ábra**

A 0- 7 éves korcsoport tanácsadáson való megjelenése emelkedést mutat, az előző évhez, évekhez viszonyítva. A védőnő évente státuszvizsgálatra hívja a 6 év alatti gondozottakat. A szűréseket a védőnő önállóan végzi, majd a gyermek háziorvosa által végzett orvosi vizsgálat teszi teljessé a státuszt.

1. **számú ábra**

A korcsoportokat tekintve a csecsemők megjelenési aránya (6. számú ábra) magasabb, mivel életkorukból adódóan több a státusz, és fontos a súlyfejlődés gyakori nyomon követése.

Ezen feladatok elvégzésére és a négyszemközti beszélgetés lehetőségének biztosítása érdekében fontos, hogy a területi védőnők saját tanácsadóval rendelkezzenek. Jelenleg Szombathely városban minden védőnő számára biztosított a jó és pontos munkavégzéshez, valamint az előírt feladatok megvalósításához az önálló védőnői tanácsadó.

Összességében 2016. évben az önálló védőnői tanácsadáson a várandósok is nagy számban jelentek meg. A kismamák igénylik ezt az ellátási formát, előkészítésük az orvosi vizsgálatra (súly, vérnyomás, vizelet ellenőrzés,) az önálló védőnői tanácsadás keretében történik.

1. **Életkorhoz kötött szűrővizsgálatok**

A vizsgálatok önálló védőnői tanácsadás keretében történtek. Mint látható, 2016. évben magasabb arányú volt a megjelenés. Ez azzal magyarázható, hogy, a szülők egyre inkább szükségesnek érzik gyermekük testi, szellemi fejlődésének nyomon követését és kötelességüknek tekintik, hogy részt vegyenek ezeken a szűréseken.

|  |  |  |  |
| --- | --- | --- | --- |
| **Életkor** | **Vizsgálatra kötelezett**  **2015/2016.** | **Vizsgálaton megjelent**  **2015/2016.** | **Százalékos arány**  **2015/2016.** |
| **1 éves** | 632/**685** | 632/**683** | 100%/**99%** |
| **2 éves** | 666/**637** | 663/**632** | 99%/**99%** |
| **3 éves** | 674/**677** | 663/**675** | 98%/**99%** |
| **4 éves** | 580/**655** | 564/**630** | 97%/**96%** |
| **5 éves** | 643/**610** | 632/**605** | 98%/**99%** |
| **6 éves** | 674/**629** | 665/**623** | 98%/**99%** |

1. **Orvossal tartott tanácsadás 0-7 éves korosztály részére**

Oltások szervezése, táplálási tanácsok adása, esetleg családlátogatásokon felmerülő problémák megbeszélése, hetente egy alkalommal.

1. **Védőoltásokkal kapcsolatos teendők**

A védőnő mindennapi prevenciós munkájának jelentős részét képezi a védőoltásokkal kapcsolatos tennivalók:

* Felvilágosítás, egészségnevelés,
* Védőoltásra való idézés,
* Védőoltás beadásának megszervezése,
* Dokumentáció, nyilvántartás vezetése,
* A kevés számú oltásmegtagadás nyomon követése.

1. **Nővédelmi feladatok ellátása**

Az igénybe vehető lakossági szűrővizsgálatokról tájékoztatás adása, valamint ezeken való megjelenés fontosságának hangsúlyozása. Családtervezéssel kapcsolatos információk átadása. „Nők egészsége” Klub működtetése, amely Szombathely városban 20 éve működik. A változó korú hölgyek előadásokon, beszélgetéseken, szűréseken vehetnek részt.

**7. számú ábra**

1. **Az anyatejes táplálás népszerűsítése**

A szoptatás meghatározó a gyermek és az anya egészségi állapotának alakulásában. Támogatása kiemelt népegészségügyi feladat és primer prevenciós védőnői alapfeladat. Ennek a feladatnak a védőnők eleget is tesznek. Az eredményesség mutatója a 4 illetve 6 hónapos korig kizárólagosan szoptatott csecsemők aránya, illetve a 12 hónap után is anyatejjel táplált csecsemők. A csecsemőtáplálásra vonatkozó adatokat a 8. számú ábra szemlélteti. 2016. évben a csecsemők 54%-a kapott kizárólag anyatejet 4 hónapos korig, 43% pedig 6 hónapos korig. Örvendetes, hogy az édesanyák is tovább szeretnének szoptatni, hiszen 34% táplálta anyatejjel gyermekét egy éves kora után is.

**8. számú ábra**

Az „Anyatej Világnapján”, augusztus 1-jén minden évben a védőnők köszöntik azokat az édesanyákat akik, sokáig anyatejjel táplálták gyermeküket. Ebben az évben is városi rendezvény keretében ünnepeltünk. A rendezvény anyagi részét Szombathely Város Jogi és Társadalmi Kapcsolatok Bizottsága támogatta. A rendezvény védnöke, a Szombathelyi Egészségügyi és Kulturális GESZ igazgatónője, Vigné Horváth Ilona volt.

Méltó helyet a rendezvénynek a Kámoni Arborétum adott. A program sikerének a jó idő is kedvezett, sok anyuka és kisbabája jött ki a szabadba.

Ebben az évben negyedik alkalommal, emléklappal köszöntöttük, az anyatejet leadó édesanyákat.

1. **Óvodai feladatok ellátása**

A területi védőnők 22 óvoda ellátását végzik. A gyermekintézményekben védőnői feladatok közé tartozik:

* Közegészségügyi teendők ellátása,
* Egészségnevelési programok szervezése, megvalósítása,
* Egészségfejlesztő előadások szervezése.

1. **Új fejezet a területi védőnői munkában**

**Lisztérzékenység szűrés szombathelyi Óvodákban**

A területi védőnői munka egyik szelete, ami klasszikusan értelmezett primer prevenció.

2015. évben kezdődött a lisztérzékenység szűrése a szombathelyi óvodákba járó 6 éves korú gyermekek körében. A vizsgálat önkéntes jellegű, vagyis a szülő igénye alapján történik.

Előzménye ennek a feladatvállalásnak, egy a Szombathelyiek Egészségéért Egyesület által elnyert Nemzeti Együttműködési Alap pályázat, amelyben a 6 éves korú gyermekek glutén szűrését célozták meg. Az Egyesület a programot megismertette Szombathely Megyei Jogú Város Közgyűlésével, az Egészségügyi Szakmai Bizottság ajánlásával. Szombathely Megyei Jogú Város Önkormányzata felismerve a program hasznosságát, a szűrés egyszerűségét, hatását a gyermekek egészségére, annak támogatását biztosította, és felkérte az óvodákat ellátó területi védőnőket, hogy a szűrést végezzék el. A területi védőnők munkájuk során az óvodákban végzik a tisztasági vizsgálatot, felkérésre a gyermekek egészségnevelését. Az óvodákkal kialakított jó kapcsolat zökkenőmentessé teszi a glutén szűrész lebonyolítását. A védőnők a szülőkkel is együttműködnek és nem kizárt a szűrésen az Ő jelenlétük sem.

Az eddig elvégzett szűrések eredményei követik az országos statisztikai adatokat, amelyek szerint a lakosság 1-2 % a szenved glutén érzékenységben.

Szombathely városban a szűrő program 2016. évben is folytatódott,634 fő 6 éves gyermeket szűrtek le a területi védőnők.

Az első félévben 9 kisgyermeknél volt pozitív az eredmény, majd további kórházi vizsgálatok által mind a 9 főnél bebizonyosodott a lisztérzékenység. 5 kis gyermek IgA hiányos eredményt kapott, akiknél további vizsgálatok történtek és igazolódott az IgA hiány. Ezekben az esetben nem lehet kizárni, hogy akár felnőtt korban jelenik meg a lisztérzékenység, de a vizsgálati eredmény ismeretében, amikor a jellegzetes tünetek megjelennek, gondolni kell a lisztérzékenység betegségre.

A második félévben 8 gyermeknél volt pozitív eredmény, itt még zajlanak a vizsgálatok.

A felsoroltakból is jól látszik, hogy a területi védőnői munka rendkívül sokrétű, sok feladatot kell megoldani, ami rendkívüli szervezést igényel. Ennek ellenére a lakossági igényekhez alkalmazkodva, számos közösségi, egészségmegőrző programot szerveznek a területi védőnők. A következőkben ezeket szeretném bemutatni.

**12.Közösségi, csoportos egészségfejlesztés**

**9. számú ábra**

A gondozottak részére több mint 15 éve működnek sikerrel klubfoglalkozások, tanfolyamok, a város több intézményében az általunk gondozott szinte minden korosztálynak. A kismamák szívesen keresik hasonló élethelyzetben lévők társaságát, szükségét érzik annak, hogy megosszák egymással tapasztalataikat, megbeszéljék problémáikat. A védőnők által szervezett programokon a babák is rendszeresen találkozhatnak kortársaikkal, megismerhetik a társas érintkezés alapvető szabályait. Az anyukák tanácsot kérhetnek szakembertől, előadásokat hallgathatnak különböző témakörökben. A programok heti, havi gyakorisággal működnek.

###### Területi védőnők programjai

**Prevenciós Ház:** Babamasszázs

Lakossági szűrővizsgálatok

Peti csiga klub

Tipegő klub

**Humán Civil Ház:**  Baba Mama Klub

Babamasszázs

**Berzsenyi D. Könyvtár:** Szülői szerepre felkészítő tanfolyam

Babamasszázs

Baba-mama klub

**Jáki úti Fiókkönyvtár:** Nők Egészsége Klub

**Fogaras úti**

**Gyermekrendelő:** „Elsősegély, ha riaszt a légzésfigyelő” tanfolyam

Babamasszázs

**Települési egészségnapok, prevenciós programok**

* Szombathelyi „egészség napok” rendezvény, szűrővizsgálatokkal, tanácsadással
* Séta a mellrák ellen
* Anyatejes világnapi rendezvény
* Férfinap a Prevenciós Házban

Az egészségnevelés területén a résztvevők száma az előző évekhez képest jelentős emelkedést mutat (9. számú ábra). A növekedés egyrészt, a felsorolt több éve működő, állandó programok, klubok, települési egészségnapok népszerűsége adja, valamint egy idén elkezdett óvodai egészségnevelési program, melyet a követezőkben szeretnék bemutatni.

**„ Légy egészséges, mint a makk! „**

**Egészségnevelési program az óvodákban**

**A program célja:** A gyerekek egészséges életmódra, mozgásra, az egészség megóvására tanítása, ami későbbi felnőtt életüket is meghatározhatja.

A Szent Márton Köpenye Szociális program keretében megvalósuló „Óvodától az érettségiig” egészségnevelési program óvodás nagycsoportosoknak. A programban 20 óvoda vett részt, közel 800 kisgyermek részesült az egészségnevelés, prevenció ilyen irányú megvalósításában.

Az óvodák részéről a fogattatás pozitív volt. Örültek a programnak, tetszett annak összeállítása és gyakorlatias kivitelezése. A gyerekek számára kifejlesztett interaktív, játékos egészségnevelés biztosabb információ beépülést jelenthet az egészséges táplálkozás, tisztálkodás, testmozgás témakörében, ami a tágabb családra is kihat.

A gyermekek is aktívak voltak, több helyről érkezett visszajelzés hogy otthon is beszéltek az óvodában hallottakról, sőt néha figyelmeztették a szülőket is az egészséges ételek fogyasztására.

A program összeállításában, kidolgozásában valamint megvalósításában 14 területi védőnő vett részt.



1. **Képzés, továbbképzés**

Számtalan lehetőség kínálkozik a védőnőknek arra, hogy a megszerzett tudásukat erősítsék és fejlesszék.

**MAVE (Magyar Védőnők Egyesülete) által szervezett továbbképzések:**

* Szülésznő - Védőnő Konferencia
* Megyei Védőnői Nap tavaszi, őszi rendezvény.
* Babamasszázs tanfolyam

**Vas Megyei Kormányhivatal Szombathelyi Járási Hivatal Járási Népegészségügyi Intézete által szervezett továbbképzés:**

* Védőnői méhnyakrák szűrés

A színvonalas továbbképzéseken, a minőségibb szakmai munka érdekében védőnők nagy számban vettek részt.

**14.Média kapcsolat**

* Vas Népe
* Nárai Közéleti Hírmondó
* Védőnő c. folyóirat
* Szombathelyi 7
* Szombathelyimami weboldal
* Szombathelyi TV
* Friss FM

1. **Terveink 2017. évre**

* Közösségi programok további működtetése,
* Mellrák elleni séta ismételt megszervezése,
* Továbbképzések szervezése,
* Anyatejes Világnap városi szintű megrendezése
* Rekreációs programok,
* Szombathelyiek Egészségéért Egyesület munkájában aktív részvétel,
* A Prevenciós Házban szakmai programok, továbbképzések szakmai műhely, közösségi programok, lakossági szűrések szervezése, valamint a megvalósításban aktív részvétel,
* Férfinap szervezése
* Megyei védőnői napok további szervezése,
* Glutén szűrés folytatása az Óvodákban.
* „Légy egészséges, mint a makk” című egészségnevelési program folytatása az óvodákban.

**Beszámoló a Prevenciós Ház**

**2016. évi munkájáról**

**A Prevenciós Ház alapfeladata**

Célul tűztük ki, megszólítani mindenkit, aki tenni akar valamit az egészségéért. A Prevenciós Ház feladataként került meghatározásra: a Szombathely lakosságának egészségvédelme, az egészségtudatos magatartás népszerűsítése, a megelőzés fontosságának hangsúlyozása, a társadalom figyelmének ráirányítása az egészségmegőrzés fontosságára, mindezek eljuttatása a lakosság minél szélesebb rétegeihez.

A Prevenciós Ház magában foglalja: a nyitást a lakosság felé, ingyenes lakossági szűrési és tanácsadási programok szervezését, a védőnői tanácsadókat, a védőnői szakmai műhelyt és helyt ad a Szombathelyiek Egészségéért Egyesületnek.

Mindezen tevékenységeket bonyolítja, és szakmai tartalommal megtölti a Védőnői Szolgálat és a Szombathelyiek Egészségéért Egyesület tagsága.





Szombathelyiek Egészségéért Egyesületet 2007. áprilisában azért hoztuk létre, mert felismertük szükségességét az egészségfejlesztés és a primer, szekunder prevenciónak. Az e területen tevékenykedő védőnők (az egyesületi tagok) munkatapasztalata által felmerülő, kibővülő lakossági igényeket szerettük volna megvalósítani.

Megalakulásunkat követően, önálló és civil szervezésű programok felkérésének eleget téve, a város lakossága számára előadásokat szerveztünk, egyéni tanácsadást, valamint alapszintű szűrések lebonyolítását végeztük. A prevenciós célok megvalósítása érdekében – költségvetési kötöttségek miatt – pedig forrásbővítésre (pl. civil pályázatok, stb.) volt szükség.

Prevenciós Ház ünnepélyes átadására, 2010. január 15-én Szombathelyen a Nádasdy F. utca 4. sz. alatt került sor.



Szombathely lakossága számára, egy ingyenesen igénybe vehető, egyénre szabott és csoportos egészségfejlesztés és egészségmegőrzés – szűrési program nyújtása, havonkénti gyakorisággal. Különböző klubok, programok, rendezvények lebonyolítása, melyek az egészségtudatos magatartásra nevelnek.

Előre bejelentett és egyeztetett igények alapján, a programok lebonyolításához biztosítottak:

* helyiség/ek (fűtött, világított és igény szerint berendezett)
* tárgyi eszközök és felszerelések – a rendezvények igényeinek megfelelő alapvető mérőeszközök (koleszterin szintmérő, vércukor szintmérő, húgysav szintmérő, vérnyomásmérő, súlymérő, egészségi állapot felmérő, testzsír mérő, tüdő kapacitásmérő, CO mérő, PSA mérő, COPD mérő, hallásvizsgáló, látásvizsgáló tábla, emlő mulázs, here mulázs, várandósság 9 hónapját bemutató mulázs, „dohányzó Zsuzsi”, „dohányos száj”, fog mulázs, seb mulázs, fiú-lány csecsemő modellek, újraélesztés gyakorlását segítő bábuk, részeg szemüveg).

2016-ban új szemléltető eszközként a fogfejlődést bemutató modell került beszerzésre.

* kommunikációs eszközök, információszolgáltatás, kiadványkészítés
* képzések, továbbképzések
* megbeszélések, értekezletek, konferenciák, szakmai napok lebonyolítása
* védőnői tanácsadó működtetése.

**Rendszeresen ismétlődő feladataink megvalósulása**

* Minden hónap 1. szerdáján a Prevenciós Ház programjaiért felelős 5 fős „Kreatív csapat” munkamegbeszélése történt, a 2016. évben 9 alkalommal ült össze a csapat, a Szombathelyi Egészségügyi és Kulturális GESZ igazgatója irányításával
* Minden hónap **3. szerdáján a „Nyitott kapuk” program** zajlik, ahol az előre meghirdetett témakörben előadás, valamint vérnyomás-, vércukorszint-, koleszterinszint-, szénmonoxid-szintmérés, tüdő kapacitásmérés, testtömeg indexszámolás, fittség mérés és húgysavszint ellenőrzése, látás- és hallásvizsgálat történt. Táplálkozási-, életmód-, fogamzásgátlás-, dohányzás-, drogmegelőzései-, stb. tanácsadások. Az elmúlt évben a 3. szerdák alkalmával 7 szerdán nyitottuk meg kapuinkat a lakosság számára, hogy ingyenes szűréseinket igénybe vegyék, A megjelentek minden alkalommal előadást is hallhattak a szűréseket megelőzően. (288 fő vett részt valamelyik szűrésünkön).

 

*Lakosság számára ingyenes szűrés, tanácsadás*

**Lakosságnak meghirdetett előadásaink a „Nyitott kapuk” alkalmával:**

* **„Egészségvédelem időskorban**” c. előadás Előadó: Zubor Gabriella – gyógytornász, mentálhigiénés szakember, Pressel terapeuta
* **Gyógymódok az egészség megőrzéséhez** **(borogatások, pakolások, lábfürdők)** Előadó: Zubor Gabriella - gyógytornász, mentálhigiénés szakember, Pressel terapeuta
* **Egészségfejlesztő programnap Óvodapedagógusoknak**

Előadás Új idők új pedagógiája címmel - előadó: Major Zsolt Balázs pszichológus

Ételkóstolóval egybekötött előadás az Egészséges táplálkozásról Pinezits Alexandra egészségtan tanár közreműködésével

Mozgásszervi elváltozások megelőzésének lehetőségei óvónők körében - előadó Pungor Judit - O*sztályvezető Gyógytornász* Vas Megyei Markusovszky Kórház

* **Természetes gyógymódok, házi praktikák az időskorban előforduló problémákra** Előadó: Zuborné Varga Gabriella - gyógytornász, mentálhigiénés szakember, Pressel terapeuta
* **„Ép testben épp hogy élek”** c. előadás Előadó: Dr. Záborszky Zita osztályvezető főorvos (Markusovszky Egyetemi Oktatókórház – Mozgásszervi Rehabilitációs Osztály)
* **Gyermekkori Orthopediai kórképek és terápiás lehetőségük** Előadó: dr. Nagy Péter Olivér - Orthoped szakorvos
* **„Ringató – kisgyermekkori zenei nevelés”** című foglalkozás Előadó: Lezsákné Szekszárdi Zsuzsanna – Ringató foglalkozásvezető





*Ringató foglalkozás*

 

***Lakossági előadások:*** *Egészségvédelem időskorban” valamint Gyógymódok az egészség megőrzéséhez (borogatások, pakolások, lábfürdők)”*

**Az állandó programoktól eltérő, kiemelkedő rendezvényeink:**

* 2016. március 16-án a **szombathelyi óvodapedagógusok és bölcsődei kisgyermekgondozók részére hirdettünk Egészségfejlesztő Programnapot**. A nagy érdeklődésre való tekintettel 60 fővel maximáltuk a jelentkezők létszámát, intézményenként 3 fő jelentkezésre volt lehetőség.

A programon az alábbi előadások hangzottak el:

* **Új idők új pedagógiája - szakmai eszköztárunk fejlesztése a lelki egészségmegőrzés jegyében”**

előadó: **Major Zsolt Balázs- P*szichológus***

* **Egészséges táplálkozásról / A nyers étel csodája (***Ételkóstolóval egybekötött előadás)*

előadó: **Pinezits Alexandra- E*gészségtan tanár***

* **Mozgásszervi elváltozások megelőzésének lehetőségei óvónők körében**

előadó: **Pungor Judit - O*sztályvezető Gyógytornász*** (Markusovszky Egyetemi Oktatókórház)

Igény szerint lehetőség volt egészségügyi állapotfelmérésre (vércukor, koleszterin, vérnyomásmérés) A megjelent pedagógusok az egészségmegőrzés témájában egy „kisokos” füzetet kaptak, melyet Csuk Zsuzsanna védőnő állított össze, az év minden hónapjára egy-egy témában, hasznos tanácsokat összegyűjtve. A füzet tartalmát Dr. Kovács Marianna szemész szakorvos, Dr. Mihók Mónika ifjúságorvos, Dr. Bíró Tamás gyógyszerész, Kissné Falusi Marian dietetikus lektorálta.

A program zárását követően rövid kérdőív kitöltését kértük a résztvevőktől, melyben az előadások hasznosságát kértük, hogy értékeljék. A résztvevők 100%-a kitöltötte a kérdőívet és válaszadók nagy többsége a úgy értékelte, hogy a rendezvényen hallott információk hasznosak voltak számára. A jövőben is szívesen részt vennének hasonló témájú programokon egészségük megőrzése érdekében.



*Major Zsolt Balázs pszichológus előadása*

* + 2014. novemberében a Nemzetközi férfinap alkalmából a Szombathelyiek Egészségéért Egyesület első alkalommal szervezett **Egészségnapot csak férfiaknak** a Prevenciós Házban. A nagy érdeklődésre és sikerre való tekintettel 2016. évben is megrendezésre került a szűrőnap, melyet minden év novemberében rendszeresen megismétlünk, külön figyelmet fordítva a férfiak egészségének megőrzésére és figyelemfelhívásra, mely a prosztatarák egyre gyakoribb előfordulására vonatkozik.

Állapotfelmérés, vérnyomás, testtömeg index, testzsír %, testzsír tömeg, koleszterin, vércukor, PSA – Prosztata Specifikus Antigén – szűrésre volt lehetőségük a nagy számban megjelent férfiaknak, valamint Dr. Rajnai Ildikó urológus tanácsadásán vehettek részt..

2016. november 18-án megrendezett férfi egészségnapon 73 fő jelent meg. A PSA szűrésen részt vevő férfiak közül ebben az évben nem született olyan eredmény, mely szakorvosi beavatkozást igényel.



*Férfi egészségnap a Prevenciós Házban*

**A rendszerestől eltérő, speciális, felkérésre külső helyszínen, rendezvényekhez kapcsolódó feladatok megvalósulása:**

* + Megkeresés érkezett Szombathely Megyei Jogú Város Polgármesteri Hivatalától, hogy a 2016. november 30-án dolgozók részére szervezett egészségnapon szűréseket végezzenek védőnőink a Városházán. A felkérésnek örömmel tettünk eleget. Koleszterin szint, vércukor szint, húgysav szint, vérnyomás, testsúly, egészségi állapot felmérése állapotfelmérő géppel, testzsír mérés, légzésfunkció mérésre valamint PSA szűrésre került sor. 91 fő vett részt a szűréseken.
  + 2016. november 5-én a Városi Egészséghét keretén belül megrendezett szűrőnapon az AGORA Művelődési és Sportházba települtek ki védőnőink.



  

**Az állandó programoktól eltérő, új foglalkozásoknak/előadásoknak is otthont adott a Prevenciós Ház:**

* Megkeresés érkezett a KRIO Intézettől, melynek eleget téve Őssejt előadásra került sor 2 alkalommal. Az előadásokat Buderer Gáborné tartotta.
* Tapicskoló valamint Csiri-biri torna foglalkozást tartott 8 alkalommal Rózsás Katalin, színesítve a gyermekek részére tarott foglalkozásainkat.

  

* 2016. szeptemberében megkeresés érkezett a Pécsi Tudományegyetem Egészségtudományi Kar Ápolástudományi, Alapozó Egészségtudományi és Védőnői Intézet Védőnői és Prevenciós Tanszékétől, miszerint Dr. Z. Burcu YURTSAL PhD érkezik Törökországból a PTE ETK Szombathelyi Képzési Központjába, akinek a fő oktatási – kutatási területe a primér prevenció keretén belül „A várandósság idejétől kezdődően az anyatejes táplálásra való felkészítés és a szülést követően az anyatejes táplálás elősegítése”. Látogatásának célja a hungarikumnak számító védőnői szolgálat működésének megismerése, elsődlegesen a szakmai műhely, a nyitott tanácsadó rendszer látogatása, a Prevenciós Ház megtekintése volt. 2016. szeptember 13-án került sor a Prevenciós Ház megtekintésére, valamint prezentáció bemutatására működésünkről. Dr. Z. Burcu YURTSAL PhD elismerését fejezte ki a hallottak és látottak után.



*Dr. Z. Burcu YURTSAL PhD látogatása*

* Minden hónap 3. szerdáján, (2016-ben 5 alkalommal) a **védőnők önképzésének elősegítésére műhelymunka foglalkozások** zajlottak:
* **Új programok a Csimborasszó Gyermekközpontban (Dévény torna – Hogyan tudod felismerni a csecsemőkori mozgásfejlődés elmaradását**
* **Beszédhibák felfedezése, és a korrigálás lehetőségei** (Logopédiai előadás)
* **Párkapcsolat és szexualitás** Előadó: Tóth Melinda pszichológus
* **„Gyermekkori Orthopediai kórképek és terápiás lehetőségük”** Előadó: dr. Nagy Péter Olivér Orthoped szakorvos
* **„Ringató – kisgyermekkori zenei nevelés” című foglalkozás** Előadó: Lezsákné Szekszárdi Zsuzsanna – Ringató foglalkozásvezető
* Minden pénteken megtörtént a következő heti programok – feladatok egyeztetése a felelősökkel
* A „Nyitott Kapuk” programban tevékenykedők havonkénti kiválasztása, feladataik meghatározása, az általuk használt szűrési eszközök használatának elsajátítása megtörtént: mind a 9 hónapban, az aktívan dolgozó védőnők közül, általában 5 fő jelentkezett havonta a munkaidőn kívüli, önkéntes, preventív feladatra.
* Egészségfejlesztő és egészségmegőrző tanácsadások minden rendezvényünkön teljesültek, a 2016-os évben is a vissza-visszatérő lakosság erősítették meg a jól képzett és felkészült védőnőket
* különböző klubok, programok, megbeszélések, rendezvények 2016-ban:
* Babamasszázs: 10 alkalommal, 60 fővel
* Tipegő Klub 9 alkalommal, 70 fővel
* Peti Csiga Klub: 33 alkalommal, 217 fővel
* Egészségfejlesztő foglalkozás/torna időseknek: 14 alkalommal, 188 fővel
* Tapicskoló/Csiri-biri foglalkozás gyermekeknek: 8 alkalommal, 51 fővel
* „Nyitott kapuk” lakossági előadás valamint szűrés: 7 alkalommal, 288 fővel
* Nemzetközi férfinap alkalmával „Egészségnap férfiaknak”, tanácsadás és szűrés: 1 alkalommal, 73 fővel
* Egészségfejlesztő programnap szombathelyi óvódapedagógusok és bölcsődei gyermeknevelők részére: 1 alkalommal, 52 fővel
* Magyar Védőnők Egyesületének és Szombathelyiek Egészségéért Egyesület Közgyűlése: 1 alkalommal, 30 fővel
* Szakmai megbeszélés iskolavédőnőknek: 4 alkalommal, 54 fővel
* PREZI oktatás iskolavédőnőknek: 2 alkalommal, 20 fővel
* KRIO Intézet őssejt előadás: 2 alkalommal, 12 fővel
* Védőnői műhelymunka: 5 alkalommal, 73 fővel
* Védőnői advent: 1 alkalommal
* Kreatív csapat megbeszélése: 8 alkalommal, 48 fővel
* állandó és eseti programjainkat meghirdettük a Szombathely TV-ben, a Vas Népében, Szombathelyi7-ben, facebook-on, a védőnői tanácsadókban, az iskolavédőnői tanácsadókban, patikákban és a bölcsődékben illetve az óvodákban
* a programok értékelése minden rendezvény után megtörtént, különös tekintettel a „Kreatív csapat” megbeszélésekre
* a megjelentek összegzése minden program után megtörtént.
* programtervet készítettünk minden nagyobb rendezvényünkhöz
* felelősöket neveztünk ki minden héten és hónapban a rendezvények – programok előtt
* feladatok kiosztása a védőnők között
* adott rendezvény meghirdetése a rendezvény előtt minimum egy héttel
* felkerestük a médiákat minden program előtt
* rendezvény tárgyi és személyi előkészítése
* meghirdetett programunk nem maradt el
* a Prevenciós Ház állapotának és eszközeinek védelméről gondoskodtunk
* összegzés, összefoglaló készítése minden rendezvény után és minden hónap 1. szerdáján
* számadás történt minden nagyobb rendezvény után és az év végén
* pályázatok figyelése – írása (működéshez, tárgyi feltételek bővítéséhez). Szponzorok keresése folyamatos.
* a műhelymunkákra, lakosságnak szánt előadásokra és a szakmai napokra előadókat hívtunk meg
* számos megkeresésének tettünk eleget a különböző, ám szakmánkhoz és a prevencióhoz szorosan kapcsolódó rendezvényen (pl.: Egészséghét, Zöld Szív Program, Szent Márton Köpenye Szociális Program, Szombathely Megyei Jogú Város Polgármesteri Hivatal egészségnap rendezvény).

**Adminisztratív feladatok, jelentések, statisztikák**

1. rendszeres:
   * + - * jelenléti ív vezetése minden rendezvényen
         * félévente – évente beszámoló készítése
         * negyedévente anyagigénylés összeállítása
2. eseti:
   * + - * adott program értékelése a „Kreatív csapat” megbeszélésein
         * beszámoló készítése támogatott rendezvény elszámolásához
3. egyéb feladatok:
   * + - * Prevenciós Ház folyamatos díszítése (növények, képek, plakátok, feliratok, táblák stb.), szűrési és oktatási eszközök beszerzése
         * Pályázat figyelés és írás.

**Kapcsolattartás más intézményekkel, szakmai képviseletekkel, civil szervezetekkel, médiával a 2016. évben**

* Szombathely Megyei Város Polgármesteri Hivatala – Egészségügyi és Közszolgálati Osztály
* Szombathelyiek Egészségéért Egyesület
* Humán Civil Ház
* Vas Megyei Kormányhivatal Szombathelyi Járási Hivatal Népegészségügyi Osztály
* Kézfogás a Gyermekekért Alapítvány
* ETKA jóga, Meridián torna – Kovácsné Károlyi Gizella
* Trend Optika
* Szombathelyi Egyesített Bölcsődei Intézmény és Családi Napközi
* Pálos Károly Szociális Szolgáltató Központ és Gyermekjóléti Szolgálat
* Regionális Szociális Forrásközpont Nonprofit Kft.
* Fogyatékkal Élőket és Hajléktalanokat Ellátó Nonprofit Kft.
* Szombathelyi Egyházmegyei Karitász
* Martinus Medicus Egészségcentrum
* Csimborasszó Gyermekközpont
* Pécsi Tudományegyetem Szombathelyi Képzési Központ
* Magyar Védőnők Egyesülete – megyei szakosztály
* Országos Mentőszolgálat – megyei kirendeltsége
* Vas Megyei Rendőr-főkapitányság Bűnmegelőzési Osztálya
* Vas Megyei Családterápiás Egyesület
* Magyar Vöröskereszt – megyei képviselet
* Zonta Club
* KRIO Intézet
* Médiával: rendezvények, egészségfejlesztő programok bemutatása a Szombathely TV-ben; újságcikkek közlése a Vas Népe Egészség rovatában, hirdetések a Szombathelyi7-ben

**Terveink:**

* „Nyitott kapuk”
* Családi Nap
* Egészségnapok
* kapcsolattartás, együttműködés a szombathelyi bölcsődékkel, Pálos Károly Szociális Szolgáltató Központ és Gyermekjóléti Szolgálattal, a Regionális Szociális Forrásközpont Nonprofit Kft.-vel, a Fogyatékkal Élőket és Hajléktalanokat Ellátó Nonprofit Kft. -vel, a Szombathelyi Egyházmegyei Kariásszal, a Martinus Medicus Egészségcentrummal
* műhelymunka folytatása
* színesíteni szeretnénk eddigi programjainkat
* Születés Hete
* új programokat szeretnénk bevezetni. Célkitűzés, hogy más terület (nem egészségügy) szakemberei megismerkedjenek az egészséges életmód több területével elméleti és gyakorlati szinten, és képessé váljanak saját életük, családjaik, valamint az oktatási tevékenységük során a megszerzett alaptudásukat alkalmazni, a későbbiekben gyarapítani.
* jó gyakorlatként azonosított program kezdeményezése
* programsorozat folytatása szülőknek, leendő szülőknek
* továbbra is szélesíteni szeretnénk a programjaink iránt érdeklődők körét: családot tervezők, fiatal szülők, aktív dolgozók
* tevékenységünk, programjaink népszerűsítése a Szombathelyi Egészségügyi és Kulturális Intézmények Gazdasági Ellátó Szervezetének honlapján is (egeszseg-prevencio.hu).

**Összegzés:**

A lakosság megismerte a Prevenciós Házat, igény van rá. Saját szervezésű programjainkkal, rendezvényeinkkel a lakosság minden rétegének, a védőnőknek igyekezetünk és tudtunk tartalmas elfoglaltságot biztosítani.

A programok lebonyolításában résztvevő védőnők tudásukat, munkájukat, szabadidejük egy részét önként adták a rendezvények sikerességéhez.

Nehéz feladatot vállaltunk azzal, hogy meghirdetett rendezvényeinkhez mi szervezzük a hallgatóságot, adjuk az előadót, végezzük a szűréseket és tartjuk a személyre szabott tanácsadást. Szeretnénk, ha az elkövetkező években minél több fiatal látogatná programjainkat, mert a prevenció leghatékonyabban az ő korosztályukban érvényesülhet.

**Fenntarthatóság:**

* Elkötelezettség, a prevenció népszerűsítése a lakosság egészség-műveltségének fejlesztése mellett
* Szombathely Megyei Jogú Város támogatása
* Szombathelyiek Egészségéért Egyesület 2007. évi létrehozása
* A szombathelyi védőnők áldozatos és kitartó munkája a kitűzött cél megvalósítása érdekében
* Anyagi forrásaink: pályázatok, támogatások (önkormányzati képviselők, vállalkozók, OEP).

**Beszámoló az Anyatejgyűjtő Állomás**

**2016. évi munkájáról**

**Alapfeladat:**

Annak érdekében, hogy a csecsemők a lehető legegészségesebben kezdhessék életüket, a WHO, az UNICEF és a legtöbb egészségügyi szervezet világszerte azt javasolja, hogy a csecsemők hat hónapos korukig kizárólagosan anyatejet kapjanak.

Védőnői szervezéssel, az anyatej összegyűjtése és az anyatejes táplálás igény szerinti biztosítása a hatályos jogszabályok figyelembe vételével.

A folyamatos ellátás a szombati, vasárnapi és ünnepnapi nyitva tartással biztosított.

**Rendszeresen ismétlődő feladatok:**

* Gondoskodni arról, hogy az anyatejet adományozó a közegészségügyi jogszabályok rá vonatkozó feltételeit, hitelt érdemlően igazolja.
* A begyűjtött anyatejet pasztörizálni és a megfelelő hőfokon tárolni.
* Ellenőrizni a leadott anyatej jogszabályban meghatározott maximális mennyiségét és minőségét. Szúrópróba szerint vizsgálni a leadott tej valódiságát.
* Havonta gondoskodni az anyatej bakteriológiai vizsgálatáról.
* Új anyatejadó jelentkezésekor részletes tájékoztatást adni a fejés módjáról, az anyatej gyűjtéséről, tárolásáról, a higiénés szabályok betartásáról, a begyűjtés módjáról és időpontjáról.
* Gondoskodni arról, hogy a különböző folyamatok az Vas megyei Kormányhivatal Szombathelyi Járási Hivatal Népegészségügyi Osztály előírásai szerint történjenek.
* Naponta előírás szerint történik az üvegek, cumik és gumidugók fertőtlenítése.
* A gyermekorvos által felírt és elrendelt anyatej, a jogszabályban meghatározott kiadható mennyiségét felülvizsgálni, annak helyessége esetén a kiadásáról gondoskodni.
* A tej kiadásakor megbeszélni a szülőkkel az anyatej tárolását, adagolását, melegítés módját, ill. a csecsemőtáplálással, gondozással kapcsolatos kérdéseket.

**Adminisztrációs feladatok:**

* Napi forgalom, a pasztörizálási- és sterilizálási napló vezetése.
* Naprakészen vezetni a leadott és kiadott anyatej mennyiségének név szerinti nyilvántartását.
* A körjárattal történő anyatejgyűjtés indításától, hétfőtől-péntekig címlista készítése a gépkocsivezetők számára.
* Havi elszámolás készítése az Vas Megyei Kormányhivatal Társadalombiztosítási és Családtámogatási Főosztály felé a kiadott anyatej mennyiségéről és értékéről.
* Havi névszerinti elszámolás készítése a Szombathelyi Egészségügyi és Kulturális GESZ-nek a leadott anyatej mennyiségéről és értékéről.
* Hónap végén jelenteni a munkából való távolléteket.
* Éves összesítést készíteni a begyűjtött anyatej mennyiségéről a Járási Vezető Védőnőnek.

**Kapcsolattartás:**

Folyamatos a házi gyermekorvosokkal, a városi és város környéki területi védőnőkkel, szülész-nőgyógyász orvosokkal, az Vas Megyei Kormányhivatal Szombathelyi Járási Hivatal Járási Népegészségügyi Intézet szakmai felügyeleti munkatársaival.

2016. évben a begyűjtött anyatej mennyisége: 1 951 800 ml

Értéke: 3 996 540 Ft

Az anyatejet adók száma egész évben: 39 fő; havonta átlagosan 13-an hoztak anyatejet, a legtöbben január hónapban, 19-en; a legkevesebben pedig októberben és novemberben, 9-9-en.

A havonta begyűjtött anyatej mennyisége átlagosan: 162 650 ml.

A legtöbb anyatejet, 232 500 ml-t december hónapban 13 édesanyától gyűjtöttük össze, a legkevesebb mennyiséget, 121 800 ml-t júliusban 10 tejadó anyukától.

Éves összesítésben 52 csecsemő kapott anyatejet, havonta átlagosan 16 csecsemő.

Az összesen begyűjtött 1 951 800 ml anyatejből Szombathelyről 1 244 300 ml-t, városkörnyékről (Bozzai, Csepreg, Gencsapáti, Horvátzsidány, Ikervár, Ják, Körmend, Lövő, Molnaszecsőd, Szentpéterfa, Táplánszentkereszt, Vassurány) pedig 707 500 ml-t adtak le. Vagyis az összes anyatej 64% -a származik szombathelyi begyűjtésből.

Az Anyatejgyűjtő Állomáson, előző napon előkészített steril üvegek, tiszta pelenkába, egyszer használatos névvel felcímkézett műanyagtáskákba csomagolva kerülnek a jégakkuval ellátott hűtőtáskába. A tejadó anyák átveszik az üres tejesüveget tartalmazó táskát és az összegyűjtött anyatejet tartalmazó táskát átadják a gépkocsivezetőnek, akik hűtőtáskákba helyezve hozzák be az így összegyűjtött anyatej mennyiséget. A változásról napi tájékoztatás történik, pl. valaki befejezte vagy új tejadó anyukát kell felkeresni. Az anyákat előzetesen tájékoztatjuk a tejgyűjtés módjáról így, ha váratlan esemény történik, tudjanak előző nap jelezni, lehessen megelőzni a felesleges kiszállást. Hétvégén, ill. ünnepnapokon az anyatej behozatala a családok feladata maradt. A tejgyűjtő körjárat indítását nagyon pozitívan éljük meg, a kismamák érdeklődése is javuló tendenciát mutat a mai napig is, így bízunk benne, hogy továbbra is élhetünk e lehetőséggel.

Az Anyatejgyűjtő Állomás legfontosabb feladata a felesleges anyatej összegyűjtése és így azoknak a babáknak az ellátása női tejjel, akiknek, ezen lehetőség hiányában esélyük sem lenne humán tejhez jutni.

A naponta beérkezett tejeket bemérés után nem lehet összekeverni, az elosztásnál figyelemmel kell kísérni, ki mikor szült, így az azon időben született baba, a lehetőségek szerint egy anyától kapja az anyatejet.

Napjainkban egyre több az örökbefogadott csecsemő, valamint az ikercsecsemő, és az ő számukra is maximálisan biztosítani tudjuk az anyatejet. Mivel az egészségvédelem az egészséges táplálkozással kezdődik, vagyis az anyatejjel.

Az anyatej olyan mennyiségi és minőségi összetevőket tartalmaz, ami az adott faj kicsinyének, az optimális növekedéséhez, fejlődéséhez és védelméhez szükséges. Ezek az összetevők tápanyagok, enzimek, növekedési faktorok, hormonok, specifikus ellenanyagok, sejtek. Az anyatej, nem egyszerűen a felsorolt alkotóelemek összege, hanem ezeknek egy nagyon komplex vegyüléke, amelyben minden alkotóelem egy speciális miliőben hat és mindnek megvan a maga funkciója.

Az anyatejes táplálásnak a cukorbetegség, a lisztérzékenység, a gyermekkori daganatos betegségek, az újszülött kori hirtelen halál, az elhízás, valamint számos egyéb elváltozás megelőzésében szerepe van. Hazánkban és Európában is a tehéntejfehérje a leggyakoribb táplálék allergén, ami a tápszerek többségének az alapanyaga.

Az anyatejet adók, a Vas megyei Kormányhivatal Népegészségügyi Szakigazgatási Szerv előírása alapján, szűrővizsgálatok elvégzése után adhatják le tejüket az Anyatejgyűjtő Állomáson. A tejadó anyák szóban és írásban tájékoztatva vannak a fejés módjáról, az anyatej helyes tárolásáról, gyűjtéséről és a higiénés szabályok pontos betartásáról.

2008. október 1-én lépett hatályba a 235/2008. (IX. 23.) Kormányrendelet: az anyatejet adományozó nők, térítésmentesen vehetik igénybe a járványügyi érdekből kötelezően végzendő szűrővizsgálatokat.

A népjóléti miniszter 47/1997. (XII. 17.) rendelete határozza meg a térítésmentes anyatejellátásra jogosultak körét.

Anyatejet a házi gyermekorvosnak vényre és anyatejes javaslatra kell felírnia a 8/2002. (X. 4.) ESZCSM rendelet értelmében.

2016. október 17-től az anyatej ára 1800 Ft-ról 2700 Ft-ra emelkedett, reméljük, hogy ennek ismeretében az anyatejet leadók száma a következő években emelkedni fog.

Az Anyatejgyűjtő Állomás működésének köszönhetően sikerül minimálisra csökkenteni a mesterségesen táplált csecsemők számát. A tőlünk vitt női tejjel táplált babák szépen fejlődnek, a szülők is elégedettek és örülnek a szolgáltatás lehetőségének.

Az „Egészségvédelem” a prevenció, az egészséges táplálkozással kezdődik, vagyis az ANYATEJJEL!

Munkánkat is ezen előírás szellemében igyekszünk elvégezni minden nap, hogy azok a csecsemők is kapjanak tápszer helyett anyatejet, akiket édesanyjuk, valamilyen oknál fogva nem tud szoptatni.

A modernebb pasztörizáló gépek beszerzésével nagyobb biztonsággal történik az anyatejek pasztörizálása. Elmondhatjuk, hogy az Anyatejgyűjtő Állomás az új gépek telepítésével, nagyobb hatékonysággal és megbízhatósággal üzemel.

**Beszámoló a fogászati ellátás 2016. évi**

**tevékenységéről**

**1. Alapfeladat:**

Gyermek fogászati ellátás területén:

* 0-14 éves gyermekek prevenciós gondozása, illetve a náluk fellépő fog- és szájbetegségek kezelése. Ez csoportosan óvodai, iskolai csoportok gondozásából, kezeléséből áll, illetve egyéni formában történik a mindenkor hatályos jogszabályok alapján.

Felnőtt fogászati ellátás területén:

* 18 év feletti lakosság fogászati alapellátásának biztosítása, a náluk fellépő fog- és szájbetegségek kezelése az Egészségügyi Törvény, a hatályos rendeletek, valamint szakmai irányelvek alapján. Ez az ellátás vállalkozási formában működik.

Fogászati ügyeleti ellátás területén:

* Szombathely város és vonzáskörzetéhez tartozó 29 település fogorvosi ügyeleti (sürgősségi) alapellátása.

**2. Rendszeresen ismétlődő feladatok ellátása:**

Gyermekfogászat:

2016. évben is egy gyermek fogorvosi praxis működött közalkalmazotti formában.

Az év során a közalkalmazotti praxisban 2 469 fő gyermeket láttak el, ambuláns, csoportos, illetve visszarendelt kezelés formájában. Ebből a maradandó fogak ellátása során 95 fogtömést amalgám, illetve fényre kötő esztétikus tömőanyaggal készítettek. Ezenkívül 874 fogkő eltávolítást és 3 300 fluoridos bedörzsölést és 2219 barázdazárást végeztek a gyermekek fogszuvasodásának megelőzése érdekében. A tejfogak ellátása során 44 fogtömést és 99 pulpotómiát készítettek. A maradandó fogak eltávolítására 9 esetben került sor, amit legnagyobb részt a fogszabályozás indukált.

1. Maradó fog tömése 2. Fogkő eltávolítás 3. Barázdazárás

4. Maradó fog eltávolítása 5. Tejfog tömése 6. Pulpotómia

7. Fluoridos bedörzsölés

Rendszeresen ismétlődő feladatok során, oktatási időszakban az iskolai osztályok fogászati szűrővizsgálatát, kezelését, prevenciós ellátását végezték. Ezzel párhuzamosan végezték az óvodai csoportok szűrését és kezelését.

A berendelt betegeket – lehetőség szerint – a berendelési időpontoknak megfelelően fogadták a rendelőben. Amennyiben sürgős, nem berendelt gyermek érkezett, biztosították a minél hamarabbi soron kívüli ellátását.

Az óvodai csoportok és iskolai osztályok szűrővizsgálata és kezelése mellett – egészségnevelő tevékenységként – a helyes fog – és szájápolásra tanították a gyermekeket szemléltető eszközökkel, szükség szerint egyénileg is, valamint felvilágosító kiadványokat is osztottak. A visszarendelések során, - a fogászati kezelésen kívül – a kísérő szülő bevonásával folytatják és ismétlik a prevenciós gondozást.

A rendelkezésre álló időben a preventív ellátás mellett terápiás kezelést is végeztek. Ezzel tehermentesítve a szülőket, illetve a hátrányos helyzetű gyermekek ellátását teljes mértékben biztosították az iskolai látogatások alkalmával.

Prevenciós céllal a csoportos ellátáskor a gyermekek fogászati felvilágosításban részesülnek. Valamint a csoportos ellátáskor a 6 éven felüli gyermekek fogainak Elmex-zselével az ellenállóbb zománc kialakítása érdekében, a 6 éven aluliaké pedig Touse-Mouse pasztával történő bevonása folyik. Ugyan ezt a beavatkozást elvégezték a gyermekek összes kezelendő fogászati ellátása után és az ellenőrzésre visszarendelt gyermekeknél is.

A gyermekek kezelése során a befejezett ellátásra törekedtek, amennyiben a gyermek kezelése fogászati alapellátás szintjén nem valósítható meg, biztosításra került, hogy a beteg időben megfelelő szakellátásra kerüljön.

Ennek értelmében 2016-ben is kapcsolatot tartottak több szakellátással, pl.: fogszabályozás, szájsebészet, fül-orr-gégészet, gyermekgyógyászat. A gyakori fogászati rendellenességek miatt a fogszabályozással volt a legszorosabb a kapcsolat.

Gondot fordítunk arra a szülői kérésre, hogy ne végezzünk kezelést a délelőtti vizsgálatok során, csak ellenőrizzük a fogakat. Szükség esetén szülői kísérettel hozzák vissza a kisgyerekeket a beavatkozásra. Esetlegesen a kísérő óvónővel történő megbeszélés alapján Tooth-Mouse pasztával kerül bevonásra a fog a szuvasodás megelőzése érdekében. Ez nem okoz problémát sem a gyermeknek, sem a szülőnek.

Napi rendszerességgel dokumentálják az ambuláns naplóban a megjelent gyermekekről az elvégzett beavatkozásokat. Ezen adatokat TETFOG fogászati programban számítógépen is rögzítették. Havi rendszerességgel elkészítették a statisztikai jelentést, az OEP felé teljesítményjelentést készítenek. Eseti adminisztratív feladatként elkészítettük az éves statisztikai összesítőt, az éves munkatervet és beszámolót.

2016-ban is részt vettek továbbképző előadásokon, valamint fogászati termékeket bemutató kiállításon, úgy mint bővített sugárvédelmi továbbképzésen, „Dentoalveoráláris sebészi beavatkozások a fogorvosi gyakorlatban”, Infekciókontroll a fogászatban. Folyamatosan figyelemmel kísérik a fogorvosi szakma újdonságait, gyógyszerújdonságokat, tájékozódtak a fogászat új eredményeiről, anyagairól.

2008. júniusától a fogászati ellátó rendszerbe bevezetett az egyes kezelések minimum idejének figyelembevételével határoztuk meg a fogászati szűrések ütemezését.

**Fogászati ügyelet:**

A fogászati ügyeleti ellátás Szombathely város és 29 a város vonzáskörzetéhez tartozó település lakosságára terjed ki szerződéseink értelmében. A fogászati ügyeleti (sürgősségi) alapellátás Vas megyében csak Szombathelyen került megszervezésre, ezért a betegek sürgősségi ellátása az egész megyére kiterjedően történik. Az ügyeleti szolgálatot 18 fő szombathelyi fogorvos és asszisztensnője biztosítja beosztás szerint.

2016. évben az ügyeleten megjelent betegek száma 2521 fő volt. A beavatkozások sürgősségi jellegűek, ezért 412 fogeltávolítást, 385 gyökérkezelést, 296 ideiglenes tömést, gyökértömés eltávolítását 9 esetben, 21 pulpotómiát- tejfog ellátást, 52 tasakkezelést és 40 sebellátást, műtéti beavatkozást végeztek.

További fogászati kezelés céljából szakrendelésre utalás 321 esetben, gyógyszer felírás 1381 esetben történt.

3. Kapcsolattartás más intézményekkel, szakmai képviseletekkel, civil szervezetekkel, médiával.

A fogászati alapellátás, mint gyógyító-megelőző tevékenység szervezési munkából is áll. Ennek értelmében kapcsolatot tartanak a szülőkkel, a nevelési és oktatási intézmények vezetőivel, pedagógusaival, óvónőkkel, védőnőkkel.

Amennyiben a gyermek kezelése a fogászati alapellátás szintjén nem valósítható meg, biztosítják, hogy a beteg időben a megfelelő szakellátásra kerüljön.

Ennek értelmében kapcsolatot tartanak több szakellátással is, pl. fogszabályozás, szájsebészet, fül-orr-gégészet, gyermekgyógyászat. A szakrendelések közül a gyermekfogászatnak a fogszabályozással szoros a kapcsolata.

A gyakori fogazati rendellenességek miatt rendszeresen küldik a szakrendelésre a betegeket és konzultálnak fogszabályozó szakorvosokkal.

## 

## 4. Képzés, továbbképzés

Minden fogorvos és asszisztensnő rendszeresen részt vesz a kötelező pontszerző továbbképzéseken. Minden közalkalmazott rendelkezik az orvosi és asszisztensi munkájának további folytatásához szükséges creditponttal.

Gyakran gondként jelentkezik a továbbképzésen való részvétel, mivel Szombathelyen nagyon kevés a pontszerző továbbképzés. Ha teljes körű a fogorvosi és asszisztensi továbbképzésen a részvétel, akkor központi fogorvosi ügyelt szervezésével biztosítja a Szombathelyi Egészségügyi és Kulturális GESZ a részvétel lehetőségét.

# 5. Adminisztratív feladatok:

* Fogorvosi ambuláns naplóba a megjelenők és a beavatkozások dokumentálása,
* TAJ kártya ellenőrzés,
* elvégzett fogászati beavatkozások TETFOG tételes fogászati jelentő program
* elszámolási nyilatkozat kiállítása az elvégzett beavatkozásokról,
* tárgyhónapot követő hónap 5-ig a havi jelentések elkészítése az OEP felé,
* éves munkaterv-készítés,
* éves beszámoló készítése,
* KSH statisztikai jelentés elkészítés.

# 

# Beszámoló a Humán Civil Ház 2016. évi

# tevékenységéről

**1. A Humán Civil Ház alapfeladata**

A Humán Civil Ház számos egészségügy területén működő csoportnak ad otthont, a testi, lelki egészség megőrzése és annak helyreállítása érdekében. A feladatamindazon egészségügyet támogató, egészségmegőrzéssel és egészségfejlesztéssel foglalkozó civil szervezetek, önsegítő közösségek, klubok munkájának segítése, akik az egyénnel, a bajbajutott, a problémás, a szenvedő, a segítségre szoruló emberrel foglalkoznak, mint azt a szlogenünk is tartalmazza „Embertől - emberig”. A szakmai tanácsadás, egyéni konzultációk, fórumok, képzések, továbbképzések szervezése, működésükhöz helyiség és infrastruktúra biztosítása képezi a munka gerincét; valamint az Egészséges Városok Magyar Nyelvű Szövetsége Szombathelyi Tagszervezete működésének elősegítése, és „Szombathelyi Egészség - napok” rendezvénysorozat szervezése.

A szolgáltatását Szombathely Megyei Jogú Város humán (egészségügyi, egészség-megőrzési, egészségfejlesztési és szociális) területeteket támogató civil szervezeteinek működése segítésével, infrastrukturális hátterének biztosításával fejti ki. A Humán Civil Ház helyet és infrastruktúrát biztosít az egészségügyi ágazat rendezvényeinek, a Polgármesteri Hivatal egyedi felkéréseinek. A szolgáltatásai között különös tekintettel szerepel a szenvedélybetegségek elleni küzdelem (alkohol, drog, dohányzás stb.), az azokkal foglalkozó civil, önsegítő közösségek segítése, képzések, rendezvények szervezése. A 2008-as évtől bevezetett évente több alkalommal is megtartott civil fórum - melyen Szombathely város összes egészségügyet, egészséget, egészségfejlesztést támogató civil szervezete képviselője vesz részt, s kap hiteles tájékoztatást az egészségügyi civil életről, azaktuális feladatokról - gyakorlatát a 2016. évben is folytattuk.E rendezvényeken rendszeresen részt vesznek, önkormányzati képviselők, egészségügyi szakmai szervezetek, valamint a „Szombathelyi Civil Fórum” képviselői.

**A ház alapfeladata és filozófiája szerint térítésmentesen biztosítja:**

1. Előre egyeztetett igény szerint fűtött, világított, takarított és igény szerint berendezett helyiségeket,
2. a közösségi programokhoz tárgyi eszközöket és felszereléseket,
3. a kapcsolattartáshoz kommunikációs eszközöket, informatikai eszközöket,
4. a közösségi élethez információszolgáltatást,
5. a szakmai és minőségi követelményeknek megfelelő képzéseket, továbbképzéseket,
6. a szakmai kiadványokat és folyóiratokat.

## A Humán Civil Házban működő civil szervezetek:

A Humán Civil Házban működő szervezetek tevékenysége egészségügyi, egészségmegőrzés, egészségfejlesztés valamint szociális területhez kapcsolódik. Fontos szerepet vállalnak a primer, valamint a tercier prevencióban. Tevékenységükkel elsősorban kiegészítik a már meglévő ellátást, valamint azt sokkal színesebbé teszik, az egyedi igényekhez igazodva. Vannak azonban olyan szervezetek is, melyek a meglévő, ám állami szinten ki nem elégített igényekre, szükségletekre reagálva jöttek létre.

1. A.A. (Alcohol Anonymus – Névtelen Alkoholisták) Csoport
2. AE Klub
3. Aranykorúak Vegyes Kara
4. Asztmás és Allergiás Betegek Vas Megyei Egyesülete
5. Baba Mama Klub
6. Baba Masszázs Klub
7. “Brunó Gröning” Baráti Kör Csoport (mentálhigiénés)
8. „Brunó Grőning” Baráti Kör Gyermek Csoportja

### Egészséges Életmóddal a Lelki Egészségért

### Együtt - Egymásért Eséllyel az Életért Egyesület

1. ÉLGÉNÉ (Élet Gége Nélkül) Klub
2. ETKA Jóga
3. Meridián Torna
4. Fiatalok a Lelki Egészségért
5. Gerincjóga tanfolyam
6. Gerinctorna Csoport
7. Harmónia Egyesület
8. Humán Harmónia Alapítvány
9. Huncut Bölcsisek és Ovisok Klubja
10. Könnyen Leszokni Klub
11. Lisztérzékenyek Vas Megyei Egyesülete
12. Magyar Rákellenes Liga Szombathelyi Alapszervezete
13. “Napsugár” Közhasznú Egyesület
14. **Önkéntes betegsegítők szupervíziós csoportja**
15. “Reménység” Klub
16. Szenvedélybetegek Hozzátartozóinak Csoportja
17. Szombathelyi Gomba és Gyógynövény Klub
18. Szombathelyi Szív a Szívért Egyesület
19. **Szombathelyi Szív a Szívért Egyesület Kreatív Csoportja**
20. Telehumanitas Mentálhigiénés Egyesület és az - SOS Telefonszolgálat - szupervíziós csoportja
21. "Vasakarat" SC Egyesület - (időszakos)
22. Vas Megyei AE és AM Klubok Tagjainak Egyesülete
23. Vas Megyei Családterápiás Egyesület – (időszakos)
24. Vas Megyei SM Egyesület
25. Vas Megyei Diabeteses Gyermekeket Segítő Egyesület
26. Vas Megyei Reuma Klub
27. Vesebetegek Vas Megyei Egyesülete
28. **Szombathelyi Országos Büntetés-végrehajtási Intézet Nyugdíjasainak Egészség Klubja**

A 24-es,29-es és a 38-as csoport befogadása a 2016-os évben történt

A 2016. esztendőben a Humán Civil Ház folyamatosan helyet ad külön megállapodás alapján a Védőnői Tanácsadó Szolgálatnak.

A védőnői tanácsadói (egészségügyi) helyiségben végezték tevékenységüket, “Védőnői Tanácsadó” - ként a Szűrcsapó utcai rendelőegység védőnői teljesítettek itt szolgálatot.

**2. Rendszeresen ismétlődő feladatok:**

A Humán Civil Ház a civil szervezetek működését segíti, támogatja. Az infrastruktúra biztosításán kívül személyes párbeszéd is zajlik, melynek hivatalos fóruma a “Civil Fórum”, melyre a betervezettek szerint negyedévente, vagy az aktualitások szerint - kerül sor. A Civil Fórumok lehetőséget biztosítanak a szervezetek, valamint a ház dolgozóinak az aktuális kérdések megbeszélésére, problémafelvetésekre, azok tisztázására, megoldására. A Civil Fórum továbbá biztosítja, hogy a szolgáltatások úgy alakuljanak, hogy azok a legnagyobb mértékben igazodjanak a szervezetek igényeihez. **A 2016.** esztendőben - **kettő** alkalommal került sor a fórum megrendezésére:

**Időpontja:** 2016. február 09.-e - kedd - 17.00 óra

Helye: Humán Civil Ház 9700 Szombathely, Bem József u. 9.b. Klub III. terem

Napirendi pontok:

1. Köszöntő – Gyarmati Norbert
2. Civil Fórum

###### Előadó: Dr. Takátsné, Dr. Tenki Mária városi képviselő. a Jogi és Társadalmi Kapcsolatok Bizottsága elnöke

* Pályázati felhívás a Szent Márton Emlékévhez kötődő civil kezdeményezések támogatása pályázathoz
* Aktuális tájékoztatás a Civil Fórumról, megbeszélés és konzultáció

1. Tájékoztatók

###### Előadó: Horváth Judit szociális munkás (és) Gyarmati Norbert mts.

* Aktuális 2016. évi I. félévi feladatok,
* XXI. Szombathely-i „Egészség - Napok” (2016. április - november)
* 2016. április 06.-a „Egészség” világnapja rendezvény,
* 2016. november 03-05.-e „Egészséges Városok Magyar Nyelvű Szövetsége XXVIII. Szimpóziuma – Szombathely

**Időpontja:** 2016. szeptember 26. - hétfő - 17.00 óra

Helye: Humán Civil Ház 9700 Szombathely, Bem József u. 9.b. Klub I-II. terem

Napirendi pontok:

1. Köszöntő – Gyarmati Norbert
2. Egészségügyi Civil Fórum - tájékoztatók

Előadók: Horváth Judit szociális munkás (és) Gyarmati Norbert mts.

1. Egészséges Városok Magyar Nyelvű Szövetsége XXVIII. Szimpóziuma - Szombathely i „Egészség - Napok” (2016. november 03.-05. és 05.-08.), várható programok, jelentkezések, részvételek, támogatás stb.
2. A Humán Civil Ház 2016. évi feladatai, felújítások, beszerzések, személyi változások, a ház igénybevételeinek sajátosságai stb.
3. 2017-es év előzetes terve,
4. Egyebek

A Humán Civil Ház feladata közé tartozik a humán ágazat egész városra kiterjedő rendezvénysorozatának segítése.

November hónapban került sor a XXI. “Szombathelyi Egészség-napok” rendezvénysorozatra - "Egészséges Városok, mint hozzáadott érték" - címmel. A rendezvénysorozat keretében elsősorban az „egészség” megtartása, megőrzése és a szereplőinek, valamint a civil szervezetek bemutatkozásainak, bemutató foglalkozásainak adott otthont több alkalommal. Több esetben szükség volt arra is, hogy más helyszíneken a Humán Civil Ház tárgyi felszereléseit is igénybe vegyék (pld. projektor stb.). A programelem csatlakozó rendezvénye volt a Szent Márton emlékév támogatásával az Egészséges Városok Magyar Nyelvű Szövetségének XXVIII. szimpóziuma.

Heti munkaértekezletek megtartására hetente hétfői napokon 09 órakor került sor, melyen eseti jelleggel a Szombathelyi Egészségügyi és Kulturális Intézmények GESZ igazgatója, a szociális munkás, a munkatárs, a gondnok és a kisegítő gondnok pedig állandó jelleggel vesznek részt. A megbeszélések alkalmával a heti csoportbeosztások, igény szerint a termek előkészítése, a tárgyi felszerelések és eszközök előkészítése, a heti ütemezett munkák voltak a témák. Továbbá itt került megbeszélésre minden olyan fontos téma, amely az üzemvitellel kapcsolatos volt, pld. karbantartások megrendelése, javítások elvégzése, anyagigénylések készítése, rendkívüli igények biztosítása. A Humán Civil Ház tevékenységének folyamatos biztosítás érdekében e megbeszélések a legfontosabbak.

**3. Rendszerestől eltérő, speciális, rendezvényekhez kapcsolódó egyedi**

**feladatok**

A Humán Civil Ház a 2016. esztendőben minden olyan humán területről érkező igényeknek eleget kívánt tenni, amelyek összhangban vannak alapfeladataival, vagy feladataihoz illeszkedik.

A Humán Civil Ház az alábbi rendezvényekhez biztosított helyet:

1. “Kapocs” Szenvedélybeteg – segítők Munkacsoportja Szombathely,

2. Egyéb, pl.: lakossági fórumok (Bem Lakásszövetkezet, Derkovits Lakásszövet-kezet, Szűrcsapó utcai társasházak stb.),

3. Egészségügyet, egészséget, egészségfejlesztést támogató civil szervezetek időszakos igénybevételei (azok a civil szervezetek, akiknek székhelyük, foglalkozásaik máshol vannak, de közgyűléseiket, nagy rendezvényeiket ott nem tudják megoldani: (pld. “Vasakarat” Mozgássérültek Sportegyesülete évi két közgyűlése, „Civil Fórum” stb.).

**4. Adminisztratív feladatok, jelentések, statisztikák**

Havonta ismétlődő jelentéseket a ház munkatársa elkészítette: jelentést a munkából való távolmaradásról, kisegítő gondnok munkaidejének jelentése, csoportbeosztások elkészítése és kifüggesztése egy féléves időtartamra.

A Humán Civil Házról, illetve kiegészítő feladatairól ebben az évben Közgyűlési és Egészségügyi Szakmai Bizottsági előterjesztés nem készült. Éves leltár megtörtént.

**5. Kapcsolattartás más intézményekkel, szakmai képviseletekkel, civil**

**szervezetekkel, médiával, stb.**

A Humán Civil Ház tevékenységének biztosítása érdekében folyamatos volt a kapcsolattartás a működtetővel és a fenntartóval a Szombathelyi Egészségügyi Alapellátó Intézettel és a Polgármesteri Hivatallal.

A cél szerinti tevékenység eredményessége érdekében rendszeresen kapcsolatot tartunk az alább megjelölt szervezetekkel:

1. a nem a házban működő egészségügyet, illetve szociális ágazatot támogató civil szervezetekkel,

2. "Egészséges Városok" Magyar Nyelvű Szövetségével, illetve annak Szombathelyi tagszervezetével,

3. Egyházmegyei Karitász (Rév - Szolgálat), HÁRSFA-ház

4. Kábítószerügyi Egyeztető Fórummal (KEF),

5. “Kapocs” Szenvedélybeteg - segítő Munkacsoporttal,

6. Pálos Károly Szociális Szolgáltató és Gyermekjóléti Szolgálattal,

7. PTE Egészségtudományi Kar, Szombathelyei Képzési Központ,

8. Savaria Egyetemi Központ – Sporttudományi Intézet,

9. Civil Fórummal,

10. Civil Kerekasztallal,

11. Vas Megyei Markusovszky Kórházzal - Egyetemi Oktatókórházzal,

12. OMSZ Szombathelyi Mentőállomásával,

13. Magyar Vöröskereszt Vas Megyei Szervezetével,

14. TIT Vas Megyei Szervezetével,

15. Vas Megyei Kormányhivatal Szombathelyi Járási Hivatal Népegészségügyi Osztályával,

A civil szervezetek tevékenységének népszerűsítése, a nyilvánosság érdekében folyamatos volt a kapcsolattartás a Szombathelyi Városi TV, Szombathelyi 7, Savaria Fórum és Vas Népe szerkesztőivel.

A Humán Civil Ház munkatársai az alább felsorolt szervezetek munkájában vettek részt:

SZMJV Önkormányzata Egészségügyi Szakmai Bizottsága

Gyarmati Norbert munkatárs – állandó meghívott

Magyar Vöröskereszt Vas Megyei Vezetősége

Gyarmati Norbert munkatárs – vezetőségi tag

Vas Megyei Markusovszky Kórház – Felügyelő Tanácsa

Gyarmati Norbert munkatárs – tag

Szombathelyi Kábítószerügyi Fórum

Horváth Judit tag

**6. Képzés, továbbképzés**

A Humán Civil Házban, a 2016. esztendőben szervezett képzés a csoportok vezetőinek nem volt, a „Szombathelyi Civil Fórum” ingyenes képzéseit, tájékoztatóit ajánlottuk ki a csoportok vezetőinek, amellyel több esetben éltek is. A Humán Civil Ház a szenvedélybetegekkel foglalkozó közösségek vezetőinek képzését két alkalommal támogatta országos civil képzéseken, május hónapban Balatonrendesen, szeptember hónapban pedig Sárváron.

Külön ki kell emelni azt a tényt, hogy a korábbi, 2014. évben szervezett 20 fős önkéntes betegsegítő képzésen végzettek a szupervíziós csoportjaikat a Humán Civil Házban tartják, a csoportokon - de külön is megfogalmazódott az az igény, hogy újabb csoport, képzés indítására lenne igény.

**7. Humán erőforrás helyzete**

A 2016. évben a feladatokat 3 fő - 6 órás munkatárs, 8 órás szociális munkás és 8 órás gondnok látta el. A havi 60 órás kisegítő gondnoki státusz 2016. július 1. napjával betöltetlen, több érdeklődő, illetve álláshirdetésre jelentkező is volt, azonban a munkakört a felvételi elbeszélgetés után visszajelzésük alapján nem kívánják betölteni.

**8. Külön feladatok**

**8.1. XXI. „Szombathelyi Egészség-napok"**

Résztvevők kiértesítése, programban való felkérések intézése, program-összeállítás, szerkesztés, nyomtatás, postázás, sajtóban való megjelenés, szervező munkacsoport felállítása, rendszeres heti megbeszélés, beszerzések, pénzügyi feladatok intézése, program, lebonyolítás, részvételek, látogatások, elszámolások, rendezvényzárás. **A rendezvénysorozat programjain 2675 fő jelent meg.** A részletes beszámoló és az értékelés elkészült.

A három napos központi rendezvényre november hónapban a többi hónapban egy-két napos rendezvényeket tartottunk, illetve csatlakoztunk, segítettünk hasonló programok megszervezésében:

**2016/01.** április 6. (kedd) **„Egészség Világnap” - ja**

A diabétesz

Humán Civil Ház

**2016/02.** szeptember 25. (vasárnap) **A „Szív Világnap” - ja**

Előadások – szűrőprogramok

az Agora Savaria Moziban)

A „Szombathelyi Szív a Szívért” Egyesület programja

**2015/03.** szeptember 30. (péntek) **„Séta az emlőrák ellen”**

A Szombathelyiek Egészségéért Egyesület programja

**2016/04.** november 03 -08. (csütörtök - kedd)

**Az Agora Művelődési és Sportháztól a Városházáig**

„Mindennapi egészségünk” – szűrőprogramok,

előadások, bemutatók, civil szervezetek

Az AGORA - MSH - Polgármesteri Hivatal és sok más

helyszínen

**2016/05.** november 19. (szombat) **Nemzetközi Férfinap** – „Férfiak

egészségnapja” Prevenciós Ház

A Szombathelyiek Egészségéért Egyesület programja

A különböző időpontokban, különböző célcsoportoknak szóló programoknak köszönhetően célzottan tudtuk elérni a közönséget. Nagy sikert, és nagy érdeklődésre tartott számot a a központi rendezvénysorozat díszelőadása, melyet prof. dr. Bagdy Emőke professzor asszony tartott „Miért segítünk?” címmel. A záróelőadásra Prof. dr. Széll Kálmán tanár úrat kértük fel, aki az orvoslás és humánum témakörben tartotta meg előadását a Városházán.

A 2016. évi Szombathelyi Egészség - napok” és a csatlakozó rendezvények megszervezése, lebonyolítása a mindennapok mellett ebben az évben mintegy 2 hónapos intenzív előkészítő és szervezőmunkát igényeltek a Humán Civil Ház napi és rendszeres működésének biztosításán túl.

**8.2. Egészséges Városok Magyar Nyelvű Szövetsége Szombathelyi Tagszervezete**

Március hónapban részt vettünk az év első koordinátori találkozóján, Szigetszentmiklóson, június hónapban pedig Pécsen a második találkozón. November hónapban, Szombathelyen került megrendezésre az éves közgyűlés és szimpózium, 2 előadás hangzott el a szimpóziumon városunk részéről, a munkabizottság két tagjától. A 2016. évben 1 alkalommal tartottunk Irányító Bizottsági megbeszélést a Humán Civil Házban. Az igazgatótanácsi tagságban, nyugdíjazás miatt személyváltás történt, melyet a Szövetség közgyűlése elfogadott.

**Szolgáltatási feladatok**

Folytattuk az e-mail rendszerű kapcsolattartást a civil szervezetek vezetőivel, melyen keresztül csatolt állományként nagyon sok hasznos információt biztosítottunk, a 2016. évben 18 körlevél került megszerkesztésre és kiküldésre elektronikus formában.

**Adminisztratív feladatok**

"Házirend" szükség szerinti felülvizsgálása, nyilvántartások rendszerezése, iratok elhelyezése, irattár kialakítása folyamatos volt. Továbbra is folyamatban van: átvételek rögzítése, az új civil szervezetekkel a megállapodás megkötése.

**Raktározási, műszaki karbantartási feladatok**

Feladat volt még a beszerzések, készletek feltöltése, udvari nagytakarítás, civil szervezetek szekrényeinek átvizsgálása, újraosztása, nyilvántartása, könyvtár, folyóirattár további átalakítása.

Jelentős feladatot képzett a Humán Civil Ház fejlesztési költségvetése terhére elvégzett felújítások biztosítása, kiszolgálása.

**2016. évi forgalmi adatok**

|  |  |  |  |
| --- | --- | --- | --- |
| **Hónap** | **Foglalkozások száma** | **Résztvevők száma**  **fő** | **Foglalkozásokkal leterhelt óra** |
| Január | 85 | 846 | 246 |
| Február | 116 | 1523 | 350 |
| Március | 103 | 1117 | 293 |
| Április | 115 | 1495 | 325 |
| Május | 112 | 1270 | 328 |
| Június | 88 | 959 | 370 |
| Július | 72 | 665 | 275 |
| Augusztus | 82 | 664 | 265 |
| Szeptember | 105 | 1058 | 245 |
| Október | 95 | 1004 | 274 |
| November | 129 | 1864 | 433 |
| December | 84 | 1145 | 300 |
| **Összesen** | **1186** | **13610** | **3704** |

Megállapításként elmondható még, hogy a civil igénybevételek hangsúlya jellemzően a 16.00 órai időpontot követően egészen 20.00 óráig tart, a napok leterheltségében is változás látható: az eddigi kiemelt napok eltűntek, hétköznapokon a Klub I, Klub II. és Klub III. terem foglalt, és a legkisebb Klub IV. teremre is több napon igény mutatkozik. A szombati nap kihasználtsága is nő elsősorban az eseti csoportok tekintetében.

A megállapítások figyelembevételével az elkövetkezendő időszak továbbra is fontos feladata, különféle források felkutatása, pályázatok írása a ház infrastrukturális és humán erőforrás bővítése érdekében.

**Beszámoló a Betegirányító szolgálat 2016. évi tevékenységéről**

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja értelmében Szombathely Megyei Jogú Város Önkormányzatának kötelező feladatát képezi az egészségügyi alapellátás, ezen belül a háziorvosi ellátás. A felnőtt háziorvosok tájékoztatása alapján egy átlagos kártyaszámmal rendelkező körzet vonatkozásában átlagban 75 fő beteg ellátása történik a napi 4 órás rendelési időben, míg a házi gyermekorvosok vonatkozásában ez a mutató 50 fő/nap, ez 3,2 valamint 4,8 perc/fő ellátási időt jelent.

Fenti adatok tükrében szükséges volt olyan intézkedéseket megtenni, amelyek hatására a háziorvosok több időt tudnak a tényleges betegellátásra fordítani, egyúttal a szombathelyi betegek rugalmasabban, rövidebb idő alatt intézhetik adminisztratív jellegű ügyeiket a háziorvosi rendelőkben. Előzőekre lehet megoldás a betegirányító rendszer kiépítése a háziorvosi rendelőkben.

A Kollegiális Háziorvosi Testület és az Egészségügyi Alapellátó Intézet javaslata alapján elsőként egy nagy rendelőegység – a Váci Mihály utcai – esetében került kísérleti jelleggel kialakításra a betegirányító rendszer 2014. június 1. napjától.

Az Egészségügyi Szakmai Bizottság a 84/2013. (XI.27.) ESzB. sz. határozatában egyetértett a betegirányító rendszer kialakításával.

A betegirányító rendszer főbb előnyei az alábbiak szerint foglalhatók össze:

* akár telefonon, akár személyesen történő érdeklődés esetén rövidebb idő alatt kapnak tájékoztatást a betegek, olyan időszakban is, amikor a háziorvos éppen nem rendel;
* több idő jut a tényleges betegellátásra azzal, hogy a háziorvos mentesül a betegirányítás által átvállalt feladatok alól;
* az orvosi rendelőben csökken a telefonhívások száma a rendelési idő alatt, amellett, hogy természetesen igény esetén a betegek a háziorvossal továbbra is kapcsolatba léphetnek;
* csökken a várakozási idő;
* a betegek gyorsabban és rugalmasabban intézhetik a recept felírásokat, az igazolások kiállítását és az egyéb adminisztratív jellegű ügyeiket.

A Szombathely Megyei Jogú Város Közgyűlése 138/2014. (IV.24.) Kgy. sz. határozata alapján a betegirányító rendszer kiépítésére a Szombathely, Váci Mihály u. 3. szám alatti ingatlan első emeletén található felnőtt háziorvosi rendelőegység, korábban kartonozóként használt 10 m2 alapterületű helyiségében került sor.

A betegirányító rendszer működtetésének feltétele zárható betegirányító pult és szék beszerzése; valamint a VoIP telefonközpont és VoIP telefonrendszer kialakítása és használatának betanítása volt.

A rendszer működtetéséhez egy egészségügyi végzettséggel rendelkező munkatárs került az Egészségügyi Alapellátó Intézethez közalkalmazotti jogviszonyba felvételre.

A Közgyűlés a tárgyi és személyi feltételek költségére a fedezetet az Egészségügyi Alapellátó Intézet költségvetésében biztosította.

A pozitív tapasztalatok és a jól működő betegirányítási rendszert megismerve két „nagy” rendelőben dolgozó háziorvosok (Kiskar u és Szűrcsapó u. rendelő) azzal a kéréssel fordultak az Önkormányzathoz, hogy lehetőség szerint a következő lépésként a rendelőegységükben kerüljön bevezetésre a betegirányítási rendszer.

Szombathely Megyei Jogú Város Közgyűlése 163/2015. (IV.16.) Kgy. számú határozatával az Egészségügyi és Szakmai Bizottság javaslata alapján a Szűrcsapó utcai és Kiskar utcai rendelőegységben is –a Váci utcai rendelőhöz hasonlóan – kialakításra került a betegirányító rendszer 2015. július 1. napjától.

A két új betegirányító rendszer kialakításához majd folyamatos fenntartásához, valamint a Váci M. utcai rendelőben a betegirányító rendszer működésének fenntartásához Szombathely Megyei Jogú Város Közgyűlése a Szombathelyi Egészségügyi és Kulturális GESZ intézményi költségvetésében biztosítja a szükséges fedezetet.

**Beszámoló a Gazdasági Csoport 2016. évi**

**tevékenységéről**

A Gazdasági Csoport a Szombathelyi Egészségügyi és Kulturális Intézmények Gazdasági Ellátó Szervezete gyógyító-megelőző egészségügyi alapellátási feladatai ellátásainak háttérszervezeteként – annak szerves részeként - biztosította azokat a pénzügyi-számviteli, gazdasági, műszaki-informatikai, munkaügyi és humánpolitikai, anyag és eszközgazdálkodási feladatok ellátását, melyek a szakmai feladatok a rendelkezésre álló személyi, anyagi- és pénzügyi feltételek mellett a lakosság által elvárt, a szakmai rendeletben meghatározott feladatok ellátását biztosították.

A felmerült igényeknek megfelelően a takarékossági szempontok figyelembevételével teljesültek az Önkormányzat és a háziorvosok közötti megállapodásban rögzített és az intézet hatáskörébe utalt feladatok ellátása, így a felvonók karbantartása, a társasházakkal kapcsolatos elszámolási feladatok ellátása, a veszélyes hulladék elszállítása és megsemmisítése, a háziorvosi informatika működtetése, a nem eszközprivatizált háziorvosok és házi gyermekorvosok által használt önkormányzati tulajdonban levő eszközök pótlása, üzemkészségük biztosítása, az ügyeleti díjkiegészítés és ügylet utáni helyettesítési díj kifizetése, valamint a három rendelőegységben kialakított betegirányítási rendszer működtetése.

2015. április 1-vel az intézet tevékenysége és ezáltal elnevezése is megváltozott. Az intézet az alapító okiratában meglevő feladatai mellett ellátja az:

- AGORA Szombathelyi Kulturális Központ,

- a Berzsenyi Dániel Városi és Megyei Könyvtár,

- a SAVARIA Szimfonikus Zenekar,

- a Mesebolt Bábszínház és a

- Szombathely Városi Vásárcsarnok gazdálkodási feladatait, melyhez a szükséges létszámot és forrást az önkormányzat biztosította.

A Szombathelyi Egészségügyi és Kulturális GESZ 2015. április 1-i megalakításával az 59/2015.(II.26.) Kgy számú határozat alapján átvett létszám 20 fő volt. A feladatok ellátásához 2016.évben kapott támogatás biztosította az intézet megnövekedett feladatainak ellátásához szükséges személyi és dologi kiadások pénzügyi fedezetét. A megnövekedett létszámú intézmény munkavállalóinak elhelyezését - a Wesselényi u. 4. szám alatt - az ingatlan átalakítását követően – az intézet székhelyén valósítottuk meg, ahol a rendelkezésünkre álló lehetőségeinkhez mérten a munkavégzés körülményeit tovább javítottuk 2016.évben

2016.évben már egy háromnegyed év szakmai tapasztalataival megerősödve folytattuk a megnövekedett feladataink ellátását. A Szent Márton emlékév kulturális programjai jelentős pénzügyi, gazdasági feladatokat jelentettek a GESZ számára a rendelkezésre bocsátott többlettámogatások elkülönített kezelésével, elszámolásával és a felhasználás folyamatos figyelemmel kisérésével. Ezek a többletfeladatok elsősorban az AGORA Szombathelyi Kulturális Központ esetében voltak kiemelkedőek, melyek a 112.600 eFt támogatáshoz és az ebből megvalósított kulturális eseményekhez kapcsolódtak. A rendezvények nagy száma, a nagy mennyiségű szerződések, számlák és a hozzá kapcsolódó pénzügyi, számviteli feladatoknak a GESZ gazdasági csoportja maradéktalanul eleget tett.

Folyamatosan figyelemmel kísértük az intézmények gazdálkodását, havonta tájékoztattuk az intézmények vezetőit a költségvetési bevételek és kiadások alakulásáról és átmeneti likviditási gondok megoldására közösen határoztuk meg a szükséges tennivalókat.

2016. évben a hat intézmény gazdálkodása kiegyensúlyozott volt, az elért bevételek és támogatások biztosították a pénzügyi fedezetet az intézményi működési és felhalmozási kiadásokra és minden intézmény költségvetési maradvánnyal zárta az évet.

Mind a hat intézmény adatszolgáltatási kötelezettségeinek mindenkor határidőre eleget tettünk. Az éves beszámolók az elvárt tartalommal elkészültek és jóváhagyásra feladásra kerültek a KGR rendszerben.

A havonta rendszeresen teljesítendő GESZ szintű és a gazdasági csoport feladatkörébe tartozó feladatok az elvárt szakmai szinten teljesültek.

Így eleget tettünk:

* hat intézmény működésével kapcsolatos számlázási, könyvelési, pénzgazdálkodási és nyilvántartási feladatok ellátásának,
* a munkavállalók rendszeres és nem rendszeres személyi juttatásainak számfejtési és adatszolgáltatási feladatai teljesítésének a Magyar Államkincstár Vas Megyei Igazgatósága felé,
* az intézetek készpénzforgalmával kapcsolatos feladatai ellátásának,
* a különféle és rendeletekben előírt nyilvántartások vezetésének, az adatszolgáltatási kötelezettségek teljesítésének,
* az egészségügyi szakmai tevékenység ellátásához szükséges anyag és eszközbiztosítás,
* a vállalkozó háziorvosok és fogorvosok, valamint a rendelőket bérlő orvosok felé az energia, közmű és egyéb szolgáltatások kiadásainak belső szabályzat szerinti továbbszámlázása, a követelések behajtása.
* a több szakfeladatot és tevékenységet érintő közmű, energia és szolgáltatási számlák megosztása költségviselők szerint, a kiadások rögzítése a számlázási és számviteli elszámolásokban,
* a vidéki önkormányzatok által megállapodásban vállalt fogászati és vérszállítási hozzájárulások teljesítésének folyamatos ellenőrzése és beszedése,
* a rendelők és egyéb intézeti feladatellátást biztosító helyiségek megfelelő szintű műszaki állapotának biztosítása, a felmerült javítási igények kielégítése,
* az intézetek zavartalan működéséhez szükséges finanszírozási források folyamatos biztosítása,
* a háziorvosi informatikai rendszer zavartalan működéséhez szükséges szakmai háttér biztosítása,
* a nem eszközprivatizált háziorvosok és fogorvosok részére a szakmai rendeletekben előírt minimum-feltételek biztosítása,
* a vér és egyéb laborvizsgálati anyagok szállítását végző gépkocsik biztonságos üzemeltetéséhez szükséges feltételek biztosítása, az üzemanyag felhasználás ellenőrzése,
* a munkabér és utólagos elszámolásra adott előleg nyilvántartása
* havi ÁFA bevallásra kötelezett intézmények ÁFA bevallás elkészítése, a befizetési kötelezettség teljesítése
* havi pénzforgalmi jelentések elkészítése és feladása a KGR-11 rendszerben
* a jelentések Magyar Államkincstár általi jóváhagyása utáni kinyomtatása és megküldése a Közgazdasági és Adó Osztály részére.

A negyedévente teljesítendő feladatokat a gazdasági csoport a Szombathely Megyei Jogú Város Polgármesteri Hivatal Közgazdasági és Adó Osztálya, illetve a Magyar Államkincstár felé határidőre teljesítette, így a:

* költségvetési jelentést és az
* időszaki mérlegjelentést.

Az intézet belső szabályzatai alapján az előírtaknak megfelelően működött az anyagigénylési és anyagellátási rendszer, mely biztosította az egészségügyi alapellátási feladatok eredményes ellátásához szükséges anyagok biztosítását.

Az intézet a Központi Statisztikai Hivatal felé kötelezően teljesítendő és a rendeletekben előírt adatszolgáltatási követelményeknek határidőn belül eleget tett mind a hat intézmény vonatkozásában.

A központi költségvetést megillető és az intézeti bevallásokon alapuló rehabilitációs hozzájárulás negyedéves előlegét és a negyedéves cégautó adót az előírt befizetési határidőre teljesítettük. A NAV felé negyedévente teljesítettük a negyedéves bevallási kötelezettség alá tartozó intézmények ÁFA bevallási kötelezettségét és eleget tettünk a befizetési kötelezettségek teljesítésének.

Az orvosi rendelők magánrendelési célú igénybevételének szerződései folyamatos felülvizsgálata megtörtént és a szükséges módosítások elvégzésre kerületek.

A féléves gazdálkodási és pénzforgalmi adatok elemzése után a szükséges intézkedéseket megtettük a rendelkezésre álló pénzeszközök hatékonyabb felhasználása és ezáltal az alapellátási feladatok magasabb színvonalú ellátása érdekében.

Az intézet 2016. évi elemi költségvetését a Közgazdasági és Adó Osztály által kiadott tervezési irányelveknek megfelelően elkészítettük és további felhasználás céljából átadtuk.

A kiadott irányelveknek megfelelően az intézet 2015. évi pénzmaradvány elszámolása is megtörtént, az intézet pénzmaradványát Szombathely MJV Közgyűlése az intézet által összeállított tartalommal jóváhagyta.

A belső szabályzatokat az év folyamán teljes körűen átdolgoztuk és aktualizáltuk a törvényekben és rendeletekben bekövetkezett változások miatt. A kötelező adatszolgáltatási rendszer keretébe tartozó 2016.évi

* gazdaságstatisztikai jelentés (éves és negyedéves),
* egészségügyi álláshelyek és létszámjelentés,

tartalmú KSH felé teljesítendő jelentések az előírt határidőre elkészültek, és elektronikus formában benyújtásra kerültek valamennyi intézmény vonatkozásában.

Az OSAP 1576 számú, az egészségügyi ellátás beruházási és felújítási kiadásainak 2015. évi alakulásáról szóló jelentést az önkormányzati hivatalnak az előírt határidőre megküldtük az éves jelentésük összeállítása érdekében.

Az OSAP 1019 számú, az egészségügyi ellátás állás- és létszám kimutatásáról szóló jelentésünket a 2015. december 31-i állapotnak megfelelően az előírt határidőre teljesítettük.

Összeállítottuk az intézet 2016. évi ingatlan fenntartási és felújítási tervjavaslatát és megküldtük Szombathely Megyei Jogú Város Polgármesteri Hivatala Egészségügyi és Közszolgálati Osztály, mint az intézet szakmai felügyeletét ellátó szerv részére a feladatok végrehajtásához szükséges pénzügyi fedezet biztosítása céljából.

Az előírt határidőre elkészítettük az intézet 2015.évi költségvetési befizetési kötelezettségeit tartalmazó 1501 számú bevallást és a 2015. évi SZJA elszámoláshoz kapcsolódó munkáltatói feladatokat elvégeztük. A gazdálkodási feladatok ellátása tekintetében az intézethez tartozó öt intézmény vonatkozásában ezeket a feladatokat is a GESZ látta el.

A Szombathelyi Egészségügyi és Kulturális GESZ és a gazdálkodás tekintetében a GESZ-hez tartozó intézmények 2015. évi költségvetési beszámoló jelentését és a szöveges értékelést a Közgazdasági és Adó Osztály által kiadott tájékoztatóban közölt határidőre elkészítettük és átadtuk az osztály felé, melyet a kormányrendeletben meghatározott leltárakkal alátámasztottunk.

A Szombathelyi Egészségügyi és Kulturális GESZ 2016. évben az alábbi céljellegű feladatokra kapott önkormányzati támogatást:

* háziorvosi rendelők karbantartására,
* az Egészséghét rendezvényeire,
* KEF működési kiadásaira, drogellenes stratégiai feladatokra
* a Humán Civil Ház működésének támogatására,
* Szent-Márton Köpenye Egészségfejlesztő Programra,
* bérkompenzáció fedezetére
* a GESZ munkavállalóinak bérrendezésére,
* Egészségügyi Alapellátó Központ belsőépítészeti tervdokumentációjára.

A fenti feladatokon kívül az iskolavédőnők által szervezett nyári szünidőben végzett strandprogram eredményes végrehajtására a szükséges finanszírozási forrásokat biztosítottuk.

A különféle városi rendezvényeken a védőnői szolgálat aktív részvételéről és a szűrési, tanácsadó és preventív tevékenységükkel ha közvetve is, de hozzájárultunk azok eredményes lebonyolításához. A Prevenciós Ház tevékenységének a bővülésével és a rendezvények rendszeressé válásával folyamatosan biztosítottuk a különféle rendezvények, előadások, szűrések eredményes lebonyolításához szükséges feltételeket és eszközöket.

A gazdasági csoport a munkatervben rögzített és előre nem tervezhető rendkívüli adatszolgáltatási követelményeknek a beszámolás időszakában maradéktalanul megfelelt.

Az intézet által ellátandó egészségügyi szakfeladatok és egyéb feladatok, valamint kötelezettségek maradéktalan ellátását segítették azok a kölcsönös információ cserék és folyamatos, naprakész kapcsolatok, melyek az alábbi intézményekkel és szervezeti egységekkel megvalósultak

* Szombathely Megyei Jogú Város Polgármesteri Hivatala Egészségügyi és Közszolgálati Osztály,
* Egészségügyi, Kulturális és Koordinációs Iroda,
* Polgármesteri Hivatal osztályai,
* Vas Megyei Kormányhivatal Szombathelyi Járási Hivatal Népegészségügyi Osztálya,
* OEP Nyugat-dunántúli Területi Hivatala
* Magyar Orvosi Kamara és tagozatai,
* Egészségügyi Szakdolgozók szakmai érdekképviseletei,
* NAV Vas Megyei Igazgatósága,
* Markusovszky Egyetemi Oktatókórház,
* társ önkormányzati intézmények.

A gazdasági csoport munkavállalói 2016. évben a szakmai ismeretek bővítése és meglevő szaktudás aktualizálása érdekében az alábbi továbbképzési formákban vettek részt:

* mérlegképes könyvelők éves kötelező szakmai továbbképzése (9 fő),
* SALDO éves ankétokon való részvétel (6 fő),
* munkaügyi szakmai rendezvényeken való részvétel (4 fő),
* egyéb egynapos ismeretbővítő szakmai előadások (5 fő).

A fenti továbbképzéseken kívül a gazdasági csoport munkavállalói szakmai ismereteinek bővítették azok az ismeretek, melyeket az előfizetett szakmai kiadványok, folyóiratok és beszerzett szakkönyvek biztosítottak.

A fentieken kívül nem elhanyagolható az a segítség melyet a gazdasági csoport munkatársai biztosítottak az intézetek felé a felmerülő problémák időbeni jelzése terén és ezáltal a szükséges beavatkozásokat meg lehetett tenni. Ez is nagymértékben biztosította a finanszírozás és feladatellátás összhangját és lakossági igények magasabb színvonalú kielégítését.

Az intézet 2016.évi költségvetését Szombathely Megyei Jogú Város Közgyűlése 5/2016.(III.1.) számú rendeletében 431.537 eFt bevételi és kiadási összegben hagyta jóvá. A bevételekből az önkormányzati támogatás összege 199.592 eFt, támogatásértékű működési bevétel 200.571 eFt, intézményi működési bevétel 30.104 eFt volt, a felhalmozási célú támogatás 1.270 eFt volt.

Saját hatáskörű és felügyeleti szervi előirányzat módosítással 2016.évi módosított előirányzatunk 525.840 eFt, melyből a költségvetési maradvány összege 19.190 eFt-ot tett ki, a kiutalatlan előző évi támogatás 5.089 eFt volt.

Feladathoz kötött önkormányzati támogatás összege 43.434 eFt-tal, saját hatáskörű módosítás pedig 26.590 eFt-tal növelte eredeti előirányzatunkat.

Az intézet 2016.évi módosított bevételi előirányzata 525.840 eFt volt, mellyel szemben a tényleges teljesítés 537.725 eFt volt, melynek főbb bevételek szerinti részletezését az alábbiakban mutatjuk be (eFt)

Bevételi előirányzatok teljesítése 2016.év.

|  |  |  |  |
| --- | --- | --- | --- |
| B e v é t e l e k | Módosított előirányzat | Teljesítés | Eltérés |
| Támogatás értékű bevétel | 223.012 | 223.012 | 0 |
| Felhalmozási bevételek | 4.630 | 4.630 | 0 |
| Önkormányzati tám. | 248.115 | 260.000 | 11.885 |
| Saját bevétel | 30.893 | 30.893 |  |
| Előző évi pénzmarad. | 19.190 | 19.190 | 0 |
| **Ö s s z e s e n :** | **525.840** | **537.725** | **11.885** |

A táblázat adataiból látható, hogy a bevételi előirányzatok teljesítése 102,0 %-os, ami a cél jelleggel kapott önkormányzati támogatásnak és az egészségügyi dolgozók 2016. január 1-ig visszamenőlegesen kiutalt jogszabályi rendelkezésen alapuló bérfejlesztésének összege.

A Szombathelyi Egészségügyi és Kulturális GESZ 2016. évi módosított kiadási előirányzata 525.840 eFt volt, mellyel szemben tényleges kiadások 495.060 eFt összegben teljesültek. Kiadási csoportok szerinti bontásban a tényleges teljesítés az alábbiak szerint alakult (eFt):

Kiadási előirányzatok teljesítése 2016.év

|  |  |  |  |
| --- | --- | --- | --- |
| K i a d á s o k | Módosított előirányzat | Teljesítés | Eltérés |
| Személyi juttatások | 274 751 | 269 624 | - 5 127 |
| Mu.adót terhelő járulék | 77 530 | 76 296 | - 1 234 |
| Dologi kiadások | 151 491 | 131 492 | - 19 999 |
| Felújítás | 12 072 | 7 655 | - 4 417 |
| Beruházás | 9 996 | 9 993 | - 3 |
| **Ö s s z e s e n :** | **525 840** | **495 060** | **- 30 780** |

A személyi juttatásokon a teljesítés a módosított előirányzat értékénél 5.112 eFt-tal alacsonyabb összegben teljesült, a teljesítés 98,1 %-os. Ugyanez mondható el a munkaadót terhelő járulékok összegéről is, ahol a teljesítés százaléka szintén 98,4 %. A személyi juttatások maradványából tárgyévi végleges kötelezettségvállalás 15 eFt, illetve a fennmaradó 5.112 eFt összeg feladattal terhelt, melynek kifizetésére 2017. évben kerül sor.

A dologi kiadások megtakarításából 4.892 eFt kötelezettséggel terhelt, mely a 2016. december havi háziorvosi ügyeleti díjkiegészítés, a december hónapban leadott anyatej ellenértéke, valamint 2016. január hónapban beérkezett egyéb szolgáltatások számláit tartalmazza.

A dologi kiadások maradványából 14.470 eFt a feladattal terhelt, illetve közgyűlési, valamint ESzB. határozattal alátámasztott feladatok, illetve olyan kifizetések fedezetét tartalmazza, melyek a Markusovszky u. 8. szám alatt épülő Egészségügyi Alapellátó Központ építésével, a fogászati kezelőegységek közbeszerzési kiadásaival, a diszpécser szolgálat tárgyi-technikai feltételeinek a kialakításával kapcsolatosak. Ebből az összegből 4.450 eFt az OEP támogatás maradványa, mely a kötelező egészségbiztosítás ellátásairól szóló 1997. évi LXXXIII. törvény 35. §. (2.); (6). alapján csak az egészségügyi alapellátási feladatok ellátására használható fel. Az ügyeleti díjkiegészítés 2017.évi kifizetéseire áthúzódó maradvány 2.270 eFt, a háziorvosi ügyelet eszközpótlására 1.648 eFt áll rendelkezésre. A KEF maradványának a felhasználására 2017.évben fog sor kerülni.

Kötelezettséggel, illetve feladattal nem terhelt pénzmaradvány 631 eFt, mely a Szombathely Megyei Jogú Város Közgyűlésének 137/2014.(IV.24.) Kgy. sz. határozata alapján az intézet költségvetésében tervezett gyermekkori lisztérzékenység szűrés program végrehajtására rendelkezésre álló forrás maradványa. Az intézet 2017. évi költségvetésében is rendelkezésre áll a fenti program végrehajtására 2.500 eFt, így a 2016. évi maradványt mint feladattal nem terhelt, szabad maradványként mutatjuk ki.

A felújítási kiadásként kimutatott 4.417 eFt megtakarítás oka, hogy a Szent Márton utcai felnőtt háziorvosi rendelőben a folyosó, illetve a váróhelyiség nyílászáróinak a cseréje a nyertes kivitelező 2016. évi szabad kapacitásának hiánya miatt csak 2017. február-március hónapban valósulhat meg az időjárás és a betegforgalom függvényében.

Összességében megállapíthatjuk, hogy az intézet 2016. évi gazdálkodása kiegyensúlyozott volt, a kiadások tényleges pénzügyi teljesítése 94,1 %-on teljesült.

Az intézet likviditása az év folyamán folyamatosan biztosított volt, a bevételek biztosították a GESZ folyamatos feladatellátásának zavartalanságát, a fizetési kötelezettségeinek az intézet határidőn belül maradéktalanul eleget tett.

Az egészségügyi alapellátási feladatok OEP finanszírozása kedvezően alakult. A kormány folytatta az ágazat bérfelzárkóztatási programját, melynek következtében az eredeti előirányzathoz képest 27 millió többlet támogatásban részesült, melyet a céloknak megfelelően személyi juttatásokra és azok járulékaira használt fel.

A saját működési bevételek többlete 789 eFt, melyet elsősorban kisértékű tárgyi eszközök pótlására használtunk fel.

2017.évben elkezdtük a védőnői számítástechnikai eszközök cseréjét, melyet ezek műszaki elavultsága és elhasználódása indokol. Első ütemben a 40 védőnő közül 16 védőnő kapott új laptopot és e mellett 9 Office 2016 programot telepítettünk fel a 2000 előtti elavult szoftverek kiváltására. Ezt a folyamatot a következő években is folytatni szeretnénk a rendelkezésre álló finanszírozási feltételek biztosításával.

Kedvezően hatott a dologi kiadásokon belül az energia kiadások alakulására a korábban és folyamatosan megvalósuló elhasználódott nyílászárók cseréje és az új energiatakarékos kondenzációs gázkazánok működtetése, valamit az elmúlt években az önkormányzat, illetve az intézet által végzett rendelő felújítások. Ezek a felújítások elsősorban az „Egy orvos egy rendelő” elv alapján a kor igényeinek megfelelő szakmai feltételek és a kulturált, a kor követelményeinek megfelelő betegellátási feltételek kialakítására irányultak.

A fentiek alapján elmondható, hogy az intézet gazdasági csoportja egyrészt szakmai tudása felhasználásával a pénzügyi lehetőségek függvényében biztosította a rendelők, rendelőegységek működésének feltételeit és ezzel hozzájárult az intézet által ellátott egészségügyi feladatok eredményes és elvárt színvonalú teljesítéséhez, másrészt a GESZ létrehozásával megnövekedett feladatait teljesítve biztosítani tudta a gazdálkodási feladatok ellátásával hozzá tartozó öt intézmény folyamatos működőképességének fenntartását, a kiegyensúlyozott működését és ezzel ha közvetve is, de részt tudott vállalni a Szent Márton emlék megnövekedett kulturális programjainak sikeres lebonyolításában.

Szombathely, 2017. február 15.

Vigné Horváth Ilona

igazgató